РЕПУБЛИКА СРБИЈА

НАРОДНА СКУПШТИНА

ПЕТА СЕДНИЦА

ДРУГОГ РЕДОВНОГ ЗАСЕДАЊА

16. новембар 2015. године

(Трећи дан рада)

 (Седница је почела у 10.05 часова. Председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, настављамо рад Пете седнице Другог редовног заседања Народне скупштине Републике Србије у 2015. години.

 На основу службене евиденције о присутности народних посланика, констатујем да седници присуствује 89 народних посланика.

 Молим вас да ради утврђивања броја народних посланика присутних у сали убаците своје идентификационе картице у посланичке јединице.

 Констатујем да је применом електронског система за гласање утврђено да је у сали присутно 116 народних посланика и да имамо услове за рад Народне скупштине.

 Поштовани посланици, позивам вас да минутом ћутања одамо пошту невиним жртвама страдалим у терористичким нападима изведеним у Паризу у петак 13. новембра 2015. године.

 Нека им је вечна слава и хвала. Слава им.

 Желим да вас обавестим да је, сагласно члану 86. Пословника Народне скупштине, почетак Шесте седнице Другог редовног заседања Скупштине померен за данашњи дан у 16.00 часова.

 Неформално, да вас обавестим да ћемо утврђивати само дневни ред у поподневном делу. Изволите.

 (Наташа Вучковић: Пословник.)

 Пре него што пређемо на Пословник, само да знате да ћемо имати кратку паузу од десет минута да Одбор за финансије уложи један амандман. Изволите. Реч има Наташа Вучковић.

 НАТАША ВУЧКОВИЋ: Повредили сте Пословник тиме што сте одложили, односно померили почетак седнице за данас у 16.00 часова.

 По члану 86, врло је јасно, став 3. каже да председник Скупштине може да одложи почетак седнице. „Одложити“ у српском језику значи предвидети каснији почетак одржавања седнице.

 Замислите када бисмо у поступку кривичном, парничном, извршном захтев за одлагање тумачили као могућност да унапред померите одржавање седнице. Дакле, српски језик је врло јасан. Ово је једно потпуно провизорно и волунтаристичко тумачење речи „одложити“ у српском језику. Значи, једино је могуће одложити за будуће време, а не предвидети могућност седнице унапред.

 Овим је заиста лоше тумачен Пословник и мислим да уносимо на овај начин један преседан, уколико бисмо усвојили могућност да на овај начин одлажемо седнице унапред, којим би заиста омогућили један нерегуларан рад Скупштине.

 На крају крајева, ово је по хитном поступку сазвана седница и посланици имају право и да се припреме за рад по овим законима, а на крају крајева и да предложе своје предлоге за допуну дневног реда у складу са Пословником.

 ПРЕДСЕДНИК: Да, омогућићемо допуну дневног реда у складу са Пословником. Нећемо прећи на рад по закону. Радићемо га редовно сутра, како је и планирано. Почећемо након постављања питања.

 Ставићемо на гласање.

 Изволите. Марко Ђуришић.

 МАРКО ЂУРИШИЋ: Наравно, председнице, ја ћу се позвати на члан 27. став 2. који говори – председник Народне скупштине стара се о примени овог пословника. Наравно, ради се о томе што сте почетак седнице коју сте сазвали у петак, значи у краћем року од прописаних Пословником седам дана, заказали за уторак, а сада одлажете за понедељак у четири сата поподне.

 Значи глагол „одлагати“ у српском језику је померити за касније, што је дефиниција глагола „одложити“. Уторак 17. новембар није касније, односно, то је касније у односу на овај понедељак 16.00 часова, за када ви одлажете. Значи, немогуће је да одложите за раније.

 Позивам вас да не кршите Пословник. На дневном реду те седнице треба да се нађу закони који имају по 700 чланова. Ми смо имали викенд да још једном погледамо те законе, стоје неко време у процедури. Имамо два закона по хитном поступку који су дошли у петак поподне и ви нам сада узимате још пола дана, колико смо имали када се заврши ова седница да можемо да се припремо за седницу.

 Значи, апсолутно је неприхватљиво на овај начин радити. Шта значи, могли сте данас да нас обавестите да сте одложили почетак за петак 13. и да смо ми, у ствари, већ почели нову седницу. Да ли је то следећи корак? Хвала.

 ПРЕДСЕДНИК: Захваљујем. Значи, имате моје уверавање да ћете имати времена да се припремите за почетак сутрашње седнице и расправу о предложеним законима. Ова скупштина заиста много ради и није оправдање, али сваки пут када бих пожелела да сазовем седницу са оних седам дана, ми по седам дана не би радили ништа, а нисмо у могућности, наша држава није у могућности да седам дана има паузе да би било нешто заказано за 14 дана касније, јер је држава вођена на такав начин да сада мора изузетно много да се ради.

 Сви би ми волели да живимо у неким добро уређеним државама и друштвима, па да по седам дана парламент не ради ништа, али нисмо у таквој могућности. Имате моје уверавање, а ја знам да сте припремљени за утврђивање дневног реда, да је ово један преседан који је био нужан, али гласаћемо, наравно. Не бежим од гласања да и ја неки пут протумачим можда Пословник погрешно и посланици ће се о томе изјаснити.

 Реч има народни посланик Зоран Живковић. Изволите.

 ЗОРАН ЖИВКОВИЋ: Члан 107. Повређено је достојанство парламента, тиме што се председница по својој вољи или по нечијем наређењу игра са 250 посланика. Апсолутно не постоји у пракси српског парламентаризма, у било које време откад постоји овде парламент, а ни у окружењу, ни нигде у нормалном свету, да парламент гласа о промени значења речи у језику којим се говори у тој држави. Одложити је могуће, али одложити напред, то ни највећи генији не би могли да докажу да је то правилно тумачење.

 Скраћени су рокови за нашу припрему. Иначе, добили смо материјал за ту седницу махом у петак или у суботу. То су системски закони, којих чак има и добрих, али на овај начин се изазива сумња, не само код посланика, него и код грађана Србије, шта се то дешава. Која је та прека потреба да се само утврђивање дневног реда помери на дан раније? Што, јел' сутрадан нећете имати посланике већине или се спрема нешто страшно за сутра? Па, хајде да кажемо народу.

 Образложење да се у парламенту пуно ради, то је апсолутно нетачно. Не постоји парламент на свету где се пуно ради. Постоје парламенти где се ради колико треба и постоје парламенти где се не ради ништа или се ради лоше. Ми нисмо у оној првој групи. За седам дана, можете да закажете за наредне три године на седам дана седнице тако што ћете сад да их закажете и да нема никакве празнине. Цело лето, цео септембар, пола октобра су се разне делегације, како би рекао народ, шиљкале по свету, а сада нас терате да радимо…

 ПРЕДСЕДНИК: Посланиче, без увреде о раду парламента. Све могу да дозволим, али немојте да вређате посланике.

 ЗОРАН ЖИВКОВИЋ: Знате ви добро шта сам рекао и то није увреда.

 ПРЕДСЕДНИК: Не, не знам шта сте рекли.

 ЗОРАН ЖИВКОВИЋ: Онда откуд знате да је увреда…(искључен микрофон.)

 ПРЕДСЕДНИК: Врло је ружно што се придружујете хајци на парламент Србије. Најбоље би било да укинемо парламент Србије, па да буду задовољни одређени кругови у овој држави, који праве врло ружну медијску слику о свима нама.

 (Зоран Живковић: Тражим да се гласа.)

 Апсолутно ћемо гласати. Наравно да ћемо гласати, те вас позивам да свој глас верификујете и притискањем дугмета и боравком у сали. Тако ћете значајно допринети раду парламента и исказивању вашег мишљења и у гласању, па испадне да онда буде нула гласова за ваше предлоге, што ми је изузетно жао, јер мислим да су често и квалитетни.

 (Зоран Живковић добацује.)

 Не, то је моје тумачење Пословника. Читајте Пословник од првог до последњег. Ја сам завршила правни факултет, никад се правна норма не чита једним делом реченице, ако желите да добијете тумачење. Захваљујем, свакако ћемо гласати.

 (Зоран Живковић: Шта је разлог за…)

 Не бих се довикивала, није данас дан за довикивање.

 Реч има народни посланик др Јанко Веселиновић. Изволите.

 ЈАНКО ВЕСЕЛИНОВИЋ: Чланови 87, 92. и 27.

 Поштована председнице Народне скупштине, ви управо данас покушавате да укините српски парламент. Ово што сте данас урадили, начин на који сте сазвали седницу, померили рок уназад, онемогућили посланике да припреме амандмане, да се припреме за расправу, онемогућили посланике да учествују у расправи о једној тако важној теми која се зове озакоњење бесправних објеката и још седам тачака дневног реда које планирате да обједините, правите циркус од ове скупштине…(искључен микрофон.)

 ПРЕДСЕДНИК: Посланиче, не дозвољавам да вређате парламент. Реч циркус нећу дозволити.

 (Јанко Веселиновић: Тражим састанак шефова посланичких група.)

 Ваше је право да тражите, али ви нисте шеф посланичке групе, нити имате групу.

 (Јанко Веселиновић: Какве везе има, имам право да тражим састанак.)

 Немате групу, посланиче. Иначе, пустила сам вас…

 (Јанко Веселиновић добацује.)

 Немојте се свађати, немамо исти начин комуникације очигледно. Значи, на све тачке Пословника и одредбе на које сте се позвали, већ су се позвале ваше колеге, те не можемо ни на гласање да ставимо.

 (Јанко Веселиновић добацује.)

 Није тачно. Ако будете председник парламента, ви ћете сигурно то суштински другачије радити од мене. Можете одмах почети да се припремате за јутарњу расправу о законима, али нећемо лагати грађане да нећемо имати расправу о законима. Изволите.

 ВЛАДИМИР ПАВИЋЕВИЋ: Даме и господо народни посланици, поштовани министре Вујовићу, поштовани гости из Министарства, поштована председнице Народне скупштине, позивам се на члан 1. и члан 85. Пословника Народне скупштине, на које се нико од народних посланика који су претходно говорили није позвао.

 Сматрам, поштована господо и поштована председнице Народне скупштине, да није разумно да се једна седница, која је заказана за сутра у 10.00 сати, одложи за данас у 16.00 сати. Поштована председнице Народне скупштине, то није разумно, јер језик нам сугерише да у томе нема никакве логике, поштована госпођо Гојковић. Овде имам речник српског језика у издању Матице српске из Новог Сада, поштована госпођо Гојковић, где пише – значење речи одложити, поштована господо, јесте померити, одгодити за касније.

 Поштована госпођо Гојковић, мислим да није примерено, уважавајући све што су рекла господа народни посланици из опозиционих странака претходно, да се термин „одложити“, што значи померити за касније, овде само у овом случају тумачи као померање за раније, јер нам језик, поштована госпођо Гојковић, то не дозвољава.

 Зато предлажем да наша Шеста седница овог редовног заседања, која је планирана да почне сутра у 10.00 сати, и почне сутра у 10.00 сати, поштована господо, као што је најављено, као што је већ планирано још у петак, и да се не играмо оваквим играма у институцији која је најважнија у нашем уставном систему, поштована господо и поштована председнице Народне скупштине госпођо Гојковић. Дакле, сутра у 10.00 часова, уместо данас у 16.00. Мислим да би то било примерено, поштована господо посланици. Хвала.

 ПРЕДСЕДНИК: Захваљујем. Нисте изнели неке другачије разлоге за повреду Пословника од ваших колега, те могу да вас питам само да ли желите и да гласамо?

 (Владимир Павићевић: Да.)

 Свакако, најмеродавније је мишљење читавог парламента, које ћемо добити приликом гласања. Али, да вам на кажем да постоје још три речи које имају једнако значење, па ћете их наћи у речнику који желите да користите често.

 Пошто осталих 240 и нешто посланика не сматра да је повређен Пословник, у овом моменту ја ћу дати паузу коју сам најавила на почетку седнице, да би Одбор за финансије завршио свој посао. Значи, пауза од 10, максимум 15 минута.

 Молим да паузу искористите да се припремите за излагање допуне тачака дневног реда, пошто ћемо само то радити у поподневном делу. Само ћемо утврдити дневни ред данас поподне, а нећемо расправљати о закону који је одређен да се расправља сутра од 10.00 часова, после питања.

(После паузе – 11.00)

 ПРЕДСЕДАВАЈУЋИ (Игор Бечић): Поштовани народни посланици, настављамо са радом.

 Обавештавам вас да је спречен да седници присуствује народни посланик Милетић Михајловић.

 Прелазимо на 1. тачку дневног реда – ПРЕДЛОГ ЗАКОНА О ДОПУНИ ЗАКОНА О БУЏЕТУ РЕПУБЛИКЕ СРБИЈЕ ЗА 2015. ГОДИНУ (појединости)

 Сагласно члану 90. став 1. Пословника Народне скупштине, обавештавам вас да сам позвао да данашњој седници присуствују др Душан Вујовић, министар финансија, Александар Антић, министар рударства и енергетике, Ненад Мијаиловић, државни секретар у Министарству финансија, Мирјана Ћојбашић, помоћник министра финансија и Славица Манојловић, виши саветник у Министарству финансија.

 Примили сте амандмане које су на Предлог закона поднели народни посланици. Примили сте извештаје Одбора за финансије, републички буџет и контролу трошења јавних средстава и Одбора за уставна питања и законодавство, као и мишљење Владе о поднетим амандманима.

 Пошто је Народна скупштина обавила начелан претрес, сагласно члану 157. став 3. Пословника Народне скупштине, отварам претрес Предлога закона у појединостима.

 Примићете сада, ако већ није дистрибуирано, и амандман Одбора за финансије, републички буџет и контролу трошења јавних средстава.

 Пре него што пређемо на члан 1, по Пословнику, народни посланик Марко Ђуришић. Изволите.

 МАРКО ЂУРИШИЋ: Поштовани председавајући, члан 27 – председник Скупштине се стара о примени овог пословника. Као што сте рекли – треба да добијемо амандман. С обзиром да је пауза од 10 минута трајала пола сата, ја вас позивам да сачекамо још неколико минута, да би видели тај амандман. С обзиром да овај закон има два члана, усвајањем тог амандмана вероватно се мења потпуно суштина закона и ја не могу да дискутујем уколико не знам о чему се у Предлогу закона ради.

 Ако смо могли 10 минута да претворимо у пола сата, ако можемо да одложимо са уторка на понедељак, онда можемо и пет минута да сачекамо, или колико је времена потребно, да сви посланици добију тај амандман Одбора за финансије и буџет, како би знали шта је на крају Предлог закона који, ево, доживљава промене из дана у дан. Хвала.

 ПРЕДСЕДАВАЈУЋИ: Захваљујем се, господине Ђуришићу. Али, као што сте и сами рекли, ми нисмо отворили расправу о том амандману. Пре него што отворимо расправу, ви ћете добити тај амандман. Овог момента је на копирању извештај Одбора, тако да ћете сваког тренутка то добити. А док не добијемо предлог тог амандмана Одбора, ми ћемо да расправљамо о неким другим амандманима.

 На члан 1. амандман у истоветном тексту поднели су народни посланици Зоран Живковић и Владимир Павићевић. Реч има народни посланик Зоран Живковић. Изволите.

 ЗОРАН ЖИВКОВИЋ: Користићу пет плус два минута. У Србији се свашта дешава, па и то да отмете људима 50, 60, 70 хиљада динара кроз наводне мере штедње, а онда им после годину дана вратите један десети део тога и кажете да треба да буду срећни, весели, да поштују и да воле онога коме је то пало на памет.

 То имамо са овим законом, где се кроз ребаланс буџета за 2015. годину, како год неко жели да сакрије, свака измена Закона о буџету је ребаланс и ту нема никакве сумње. Ребаланси иначе нису ништа опасно, да то буде јасно грађанима. Ребаланси могу да буду и такви да има вишка средстава, па треба да се то прерасподели. У овом случају то није тако.

 Имамо потпуно један нејасан закон који је обавијен велом тајне. Добили смо га, има два члана, а од тада је било бар пет измена. Прво је било 6.000 динара, сада се предлаже 7.000 динара. Прво је било да то важи само за основне и средње школе и за установе ученичког стандарда, а сада то важи и за више, високе, а чујем да треба да важи и за предшколске установе.

 Немамо никакав јасан податак колико је то укупно пара. Помиње се милијарда и 700 милиона, помиње се милијарда итд. И један и други податак су нетачни. Ако је милијарда и 700, са порезима и доприносима, то је само једно враћање пара у буџет и надлежне фондове, па према томе није релевантно за одлучивање. Ако је милијарда, питам – како сте дошли до те цифре? Колико има просветних радника у Србији?

 Имам податке из 2003. године, да је било 52.935 наставника у основним школама, 30.120 у средњим школама. Тешко да на факултетима има још оних 40-ак хиљада, колико сте ви рекли када сте дали податак да је 120-130 хиљада људи обухваћено овим повећањем.

 Укупно повећање, хајде да кажемо да је то милијарда динара, то је јако велика бројка. Кад то преведете у нешто што ће бити лакше разумљиво за грађане Србије, то је бедних 8,33 милиона евра. Кад то поделите са 120 и нешто хиљада људи, односно кад видите да је тих седам хиљада нешто мање од 60 евра, онда видите да је та помоћ просветним радницима која по образложењу има циљ „унапређење квалитета процеса рада средњих и основних школа и установа ученичког стандарда“, значи да ви мислите да можете да унапредите квалитет процеса рада у средњим и основним школама тако што ћете дати људима по пет евра месечно.

 Волео бих да чујем тог генија који је то смислио и по ком закону, физичком, непостојећем? Да ли је то перпетум мобиле или нешто друго? Да ли мислите да било шта можете да унапредите тако што ћете некоме месечно да дате као милостињу 500-600 динара?

 То је срамна одлука, а да не причам о атмосфери у којој је она донета и атмосфери у којој се она промовише. Каже министар образовања – ко неће, нека врати. Значи - баш ме брига за вас, 120 хиљада. Имамо премијера који је практично исто то рекао. То су недопустиве ствари у цивилизацији 20. века у Северној Кореји, а камоли у једној држави која је у процесу транзиције према нечем бољем, према владавини права, према заштити слобода, према нечему што су стандарди ЕУ у које се сви куну, али неки то као да псују, а не да куну те исте стандарде.

 Образложење којим је одбијен амандман који смо у истоветном тексту дали колега Павићевић и ја, каже – амандман се не прихвата из разлога што је оцењено да је у овом тренутку предложено решење целисходније, док се не донесе закон који ће на системски начин уредити плате и друга примања запослених у јавном сектору, чија је израда у току.

 Израда тог закона је у току већ више од две године, бар је тако обећано. Како ви мислите да милостињом од пет евра месечно просветним радницима решите питање плата и других примања у јавном сектору? Каквом то милостињом решавате питање плата у здравству? Каквом то милостињом решавате питање плата у полицији, Војсци у свим другим деловима јавног сектора? Хајде, да видим тог генија који ће да ми објасни како се, понављам, малим средствима која су иначе таква да није вредно говорити о њима, можете да решите велике системске проблеме.

 Тачно је да људи у Србији немају пара. Тачно је да је за многе људе 5, 6, 7.000 динара огромна цифра, али не можете просветне раднике да сврстате у ту групу. Јадна је држава, јадна је власт у држави где су просветни радници вишак, где њихове плате су велике и где њима дајете социјалну помоћ.

 Коначно, имамо и велики проблем дефиниције шта је тих 7.000. Било је приче да је то награда, било је причано да је то социјална помоћ и прича да је то подршка. Награда, не могу награде да добију сви, награду добијају они који су бољи. Социјалну помоћ треба да добију они који су социјално угрожени, а подршка, подршка није реч која може да буде употребљена у Закону о буџету. Према томе, ја вас позивам да повучете овај закон и да дате добро, нормално и правилно решење.

 ПРЕДСЕДАВАЈУЋИ: Захваљујем. Реч има народни посланик Маријан Ристичевић.

 МАРИЈАН РИСТИЧЕВИЋ: Захваљујем. Даме и господо народни посланици, за разлику од мог колеге пољопривредника, нисам завршио ту вишу око економске, па нисам довољно разумео његов говор, углавном они су предложили амандман по коме се брише овај члан и по томе они хоће да кажу да ових 7.000 динара не треба поделити просветним радницима, да је то милостиња итд.

 Слажем се да би то могло бити више да се паре нису трошиле, рецимо, на субвенције за винограде, 525.000 евра, да није отуђена парцела од 52ха када је фирма заједно са пољопривредним земљиштем које је узето у закуп отуђена, па се због реституције предмет пољопривредног земљишта морао обештетити са 500.000 евра. Да није тих милион и нешто евра отишло за покушај мог колеге пољопривредника да се бави пољопривредом и виноградарством, можда смо ми у оваквој ситуацији могли да увећавамо више, а не 7.000 динара.

 Дакле, могли смо да то буде увећано и да износи 10.000 динара по просветном раднику, само да се није 2007. године десило да мој колега пољопривредник мимо прописа искористи право на подстицаје, буде три године пољопривредник, изађе из пољопривреде, прода државно земљиште које је узео у закуп и на такав начин оштети буџет Републике Србије за 525.000 евра.

 Када урачунамо да је то земљиште имало правне следбенике који захтевају реституцију, још 500.000 евра треба наплатити у реституцији, дакле укупно милион и 25.000 евра и три милиона које је добио 2010. године, ми би данас да није било таквих упада у буџет могли да повећамо то и да у овом тренутку та једнократна исплата просветним радницима буде 10.000 динара.

 Међутим, то се није десило. Ја разумем бес мог колеге пољопривредника, јер још стара пословица каже да онај који је владао над другима њему је несносна власт другога над самим њим. Према томе, мислим да неко ко је водио веома лошу владу неколико месеци, а од те владе је била гора само његова влада, мислим да има одређене намере према некоме који има неки резултат упркос томе што је наслеђена веома лоша ситуација.

 Њему као економисти у покушају, као пољопривреднику у покушају морам да објасним да расходи зависе од прихода и да држава за разлику од њиховог времена када се финансирала задуживањем мора да живи од својих прихода, мора то да заради. Прошло је време када се живело од задуженог, а не од зарађеног.

 Шта је још горе? Сада би лакше живели од зарађеног и наш народ и просветни радници би то лакше поднели, имали већа примања, да није дошло време да живимо од задуженог и да враћамо камате на оно време када се живело уместо од зарађеног, живело се од задуженог. Ем морамо да зарадимо сваки динар и уштедимо који се исплаћује у јавне расходе, ем морамо да враћамо, 130 милијарди ове године смо вратили камата на оно што су они задужили у претходних 12 година.

 У потпуности разумем његову намеру да резултате несумњиве које је Влада постигла, а свака уштеда па и мала је велика зарада, то такође каже народна пословица, међутим с обзиром да незнање нема границе, ја му на томе опраштам. Све што је уштеда је и те како велика зарада и свака исплата просветним радницима је веома значајна јер је стечена у изузетно тешким условима за нашу земљу, међутим, он то не жели да разуме.

 Да бих му боље објаснио, ми можемо у овом тренутку сваком нашем грађанину да поделимо по 5.000 евра. То је био начин на који се понашала претходна власт. Задужимо земљу, убедимо некога да нам да 35 милијарди кредита и свима поделимо по 5.000 евра. Ништа нећемо постићи јер ће само за годину дана ти 5.000 евра наши становници који су сиромашни и жељни свега, због последица које је оставио бивши режим, тих 5.000 евра ћемо потрошити за набавку стране робе.

 Као што се трошило у њихово време када су се кредитима, туђим новцем куповала туђа роба преко страних трговинских ланаца, када је извршена претерана либерализација, када је ССП који је потписан гарантовао такву врсту либерализације и олаку зараду увозничком лобију зато што им се допало да што пре падну царине, што ниједна земља није урадила, увек се та либерализација поклапала са датумом уласка у ЕУ те земље. Они су то потписали желећи пре свега да увозни лоби, извозни лоби што више зарађују и на такав начин је почишћена прехрамбена индустрија. За туђи новац смо куповали туђу робу и они би желели да се то настави.

 Ми када би поделили по 5.000 евра становништво би то потрошило као и раније за набавку стране робе. Ми не би оживели своју производњу него би порасла производња у земљама одакле ту робу увозимо. Ми морамо да штедимо, ми морамо да се трудимо, ми морамо да дижемо свој БДП да би коначно од зарађеног могли да имамо што више јавних прихода и наравно да ова држава треба да се финансира од онога што убере, а не од онога што повуче из иностранства и на такав начин из реалних извора исплатимо и плате и пензије и да на такав начин порастом БДП расту јавни приходи и да расту плате у јавном сектору и да расту пензије.

 Све друго може да нас одведе у сасвим супротно, уместо у раст производње може да се одведе у пад производње и на какав начин би учинили медвеђу услугу и свом народу као што су они чинили тако што су увећавали пензије и плате за 5%, а онда пусте инфлацију од 10% и увозни лоби на разликама у цени преко страних трговинских ланаца зараде енормне суме.

 Ми то нећемо да радимо. Као пољопривредник не могу економисти који је завршио вишу економску, односно вишу око економске, вишу узалудну, једноставно не могу а да опширно му не објасним која је разлика између њих и нас. Хвала.

 ПРЕДСЕДАВАЈУЋИ: Захваљујем, господине Ристичевићу. Реч има народни посланик др Владимир Павићевић.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Народне скупштине и председавајући данашњој седници господине Бечићу, уважени министре Вујовићу и поштовани гости из Министарства, народни посланик Зоран Живковић и ја поднели смо амандман на члан 1. овог предлога закона којим предлажемо, министре Вујовићу, заправо да повучете овај предлог закона зато што би исплаћивање овог износа од 7.000 динара било крајње понижење за просветне раднике. Министре Вујовићу, ми вам нудимо један честити излаз из ситуације у којој сте се можда стицајем околности нашли.

 Министре Вујовићу, ја вас подсећам да смо и у начелној расправи овде поводом садржине члана 1. овог предлога закона чули од вас да сматрате да је мера коју предлажете праведна, а онда смо чули да су професори београдских гимназија, на пример, у име Форума београдских гимназија поручили да је то за њих понижење.

 Људи којима хоћете то да исплатите и кажете - то је правда; министре Вујовићу, кажу - то је за нас понижење.

 Господин Бабић је такође у начелној расправи рекао да је исплата овог износа ствар достојанства, а наставници професори поручују барем колико сам ја могао да читам и да чујем њихове наступе и у јавности и у медијима да то није никакво достојанство, него да је то милостиња поштована господо.

 Чули смо у начелној расправи господина Вучића који је рекао да ће наставници, професори бити радосни због тога што ће добију овај износ, а онда смо чули наставнике и професоре који кажу неће ничију милостињу.

 Немојмо господо да усвајамо предлоге закона који су неправедни, који се тичу понижења и који се тичу милостиње. Ми овде треба да усвајамо праведне законе, поштована господо, што овај није. Хвала.

 ПРЕДСЕДАВАЈУЋИ: Захваљујем. Реч има народни посланик Александар Марковић.

 АЛЕКСАНДАР МАРКОВИЋ: Хвала, председавајући. Даме и господо народни посланици, уважени министре, па наравно да предлажем да се одбије овај амандман, дакле, амандман на члан 1. овог закона, својствен предлагачу овог амандмана који гласи – брише се.

 Мислим да свако ко радно и одговорно приступа данашњем закону и данашњој теми, не може да подржи брисање члана 1. и исплату седам хиљада динара која је предвиђена овим законом. Али, нажалост, поново смо у образлагању овог амандмана од стране предлагача и мислим на господина Живковића, дакле, не на господина Павићевића, чули опет оне исте празне фразе и флоскуле и читав низ неистина које смо имали прилике да слушамо и у начелној расправи ребаланс итд.

 Али, не могу да пређем преко тога, дакле, прво им смета када не обухватимо све категорије запослених у просвети овим законом, па им је онда то главна замерка. Онда уважимо тај аргумент, отклонимо тај недостатак, уважимо своје, односно покријемо све категорије, па им онда и то смета, па онда и то не ваља.

 Ако нису просветни, односно људи који су запослени у предшколским установама обухваћени овим законом, то је проблем. А онда напишемо амандман, амандман буде усвојен, отклонимо, кажем, тај недостатак, а онда је проблем зашто јесте сада?

 Дакле, докле више та критика ради критике? Докле више критизерство без једног реалног аргумента? Нећу се освртати на то што су опет по ко зна који пут овде заиста коришћени непримерени изрази „срамно, бедно, мизерно“ итд.

 Можда је за вас господине Живковићу ово мизерија, можда вама седам хиљада динара ништа не значи. Ми би волели да смо у могућности да вам исплатимо можда 500, 25 хиљада евра, или да сваком просветном раднику исплатимо као вама 525 хиљада евра. Можда је то за вас прихватљива цифра, али немамо.

 И жалосно је што смо у ситуацији да се минути и минути троше од стране посланика који уживају, чија се подршка мери у промилима, буквално у промилима. Дакле, и да то је истина говори у прилог и трибина коју је предлагач овог амандмана држао пре неки дан, ја мислим у петак у Новом Пазару пред 11 људи.

 Ево, погледајте, господине председавајући, целих 11 људи на трибини у Новом Пазару код господина Живковића. Промили.

 ПРЕДСЕДАВАЈУЋИ: Молим вас, господине Марковићу, морате се вратити на тему и на амандман.

 АЛЕКСАНДАР МАРКОВИЋ: Ево, враћам се. Из свих ових разлога предлажем да одбијемо наравно овај амандман и верујем да ћемо га одбити у дану за гласање. Хвала.

 ПРЕДСЕДАВАЈУЋИ: Захваљујем се. Реч има народни посланик Верољуб Арсић.

 (Зоран Живковић: Реплика.)

 ВЕРОЉУБ АРСИЋ: Даме и господо народни посланици, сматрам …

 (Зоран Живковић: Реплика. Поменуо ме је.)

 ПРЕДСЕДАВАЈУЋИ: Молим вас, господине Живковићу немојте да добацујете и да се понашате као да сте у кафани.

 (Зоран Живковић: Али, немојте ви да се понашате...)

 Господине Живковићу, немојте да добацујете.

 (Зоран Живковић: Зашто ми не дате реч?)

 Господине Живковићу, изричем вам опомену.

 (Зоран Живковић: Што онда…)

 Господине Живковићу, изричем вам другу опомену.

 (Зоран Живковић: Даље?)

 Знате шта следеће иде, искључење са седнице, ако не дозволите да се настави рад на седници.

 (Зоран Живковић: Зашто ми не дате реплику?)

 Зато што немате право на реплику.

 (Зоран Живковић: Немам право на реплику?)

 Немате право.

 (Зоран Живковић: Пет пута поменут.)

 Нисте поменути, именом и презименом, господине.

 (Зоран Живковић: Пет пута сам поменут.)

 Господине Живковићу, ја вас молим. Немојте да ме терате да вас искључим са седнице.

 (Зоран Живковић: Пет пута сам поменут.)

 Господине Арсићу, добили сте реч, наставите.

 ВЕРОЉУБ АРСИЋ: Даме и господо народни посланици, овим амандманом се тражи да ништа не исплатимо запосленима у просвети, ни један једини динар и неко каже да је то мало новца.

 Мало или много то је субјективна ствар, апсолутно субјективна. Ево, позивам оне који мисле да је то мало новца, ту је министар финансија, ту је његов кабинет, нека изваде по седам хиљада динара из џепа да уплате као дотацију за запослене у просвети, да виде коначно наши грађани, да виде коме је то мало, ко има више него што му треба или ћемо да причамо по туђем новчанику да то није ништа.

 Причамо о томе да седам хиљада динара није ништа, а нећемо да кажемо грађанима да је за то потребно буџету 15 милиона евра. Нећемо да кажемо грађанима да смо једну најобичнију шупу платили онолико колико АП Војводина и Бојан Пајтић платио је једну шупу онолико колико ће буџет Републике Србије да плаћа за запослене у просвети.

 Значи, једну шупу сте платили за цело повећање буџета. Вама изгледа ми је мало. Само постављам онда питање, за мене су седам хиљада динара велики новац, само постављам једно питање – по ком то критеријуму и колико зарађујете кад вам је то мало а имамо исте плате? Тако да се манете тих демагогија.

 Плаћамо онолико колико имамо, оно што је наше, оно што је држава зарадила. Да сте ви плаћали оно што је држава зарадила, не би смо сада били у ситуацији да уопште било коме помажемо.

 Причамо о елементарној непогоди која је била 2014. године. Овде се често спомињу. Штета негде око милијарду и по евра. Хоћемо да се кладимо колика је штета настала за државу док сте вршили власт. У материјалном смислу људске животе нико не може да врати и то нема цену, то је нешто што не можемо да вратимо, то је нешто што је најскупље, то је нешто што је немерљиво, али питам, хајде да видимо коју цену плаћају грађани ваше власти, да ли је ваша власт била гора него елементарна непогода.

 Одмах, један на један, колика је штета за елементарну непогоду, толико у 2015. години плаћамо камату за ваше кредите.

 (Марко Ђуришић: Ваше, ваше.)

 Ваше кредите. За вашу „Агробанку“, за вашу Развојну банку Војводине и престаните више да се кријете иза демагогије и лажи.

 Ваша, ваши кредити. Ваши незапослени које сте, људе, остављали без посла, без породица, а онда причате како вам је нешто мало. Па колико је то онда у нечијем џепу док је била та пљачка завршило кад је седам хиљада динара мало?

 ПРЕДСЕДАВАЈУЋИ: Захваљујем, господине Арсићу. Реч има господин Павићевић, повреда Пословника. Изволите.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Народне скупштине и председавајући и данашњој седници, господине Бечићу, уважени министре Вујовићу и поштовани гости из Министарства, малопре сте господине Бечићу ви повредили чланове 1. и 104. Пословника наше Народне скупштине када народном посланику, једном од нас 250 овде, господину Живковићу, нисте на основу садржине става 1. члана 104. Пословника дали право на реплику будући да је, господине Бечићу, господин Марковић више пута поменуо по презимену господина Живковића, да је реферисао у свом говору на делове говора господина Живковића, да је погрешно тумачио, односно интерпретирао делове говора господина Живковића.

 Уместо да ви дате господину Живковићу право на реплику, ви сте господину Живковићу неправедно изрекли две мере опомене, господине Бечићу.

 Ја вас, господине Бечићу, сада позивам да проверите стенограм, господине Бечићу. Па, ја вам кажем да је господин Марковић, помињао, не морате њега да питате, да проверите стенограм. Ако у стенограму постоји у говору господина Марковића презиме господина Живковића, да то кажете касније овде јавно, да се извините господину Живковићу и да повучете обе опомене које сте неправедно изрекли малопре народном посланику господину Живковићу.

 (Председавајући: Захваљујем, господине Павићевићу.)

 Само да завршим. И, да господину Живковићу дате право на реплику накнадно на излагање господина Александра Марковића, које је он имао непосредно након што је говорио народни посланик господин Зоран Живковић, поштовани господине Бечићу. Хвала.

 ПРЕДСЕДАВАЈУЋИ: Као што сте прочитали члан 104. Пословника, каже се - о коришћењу овог права из става 1. и 2. овог члана одлучује председник или председавајући Народне скупштине.

 Ја сам проценио да на основу излагања господина Марковића господин Живковић нема право на реплику. Господин Живковић то није прихватио, ометао је рад седнице Народне скупштине, није дозволио да се седница настави и ја сам по овом истом Пословнику изрекао опомену.

 Да ли желите да се Скупштина изјасни у дану за гласање?

 (Владимир Павићевић: Да.)

 Захваљујем.

 Реч има народна посланица Гордана Чомић. Изволите.

 ГОРДАНА ЧОМИЋ: Захваљујем.

 Користим време посланичке групе ДС.

 (Маријан Ристичевић: Пословник.)

 ПРЕДСЕДАВАЈУЋИ: Извињавам се, госпођо Чомић. Моменат само, молим вас.

 (Горан Богдановић добацује.)

 Допустите, молим вас, господине Богдановићу. Да ли морате да добацујете?

 Господине Ристичевићу, јесте да има Пословник предност, али већ сам дао реч госпођи Чомић, па вас молим да госпођа Чомић заврши. ГОРДАНА ЧОМИЋ: Захваљујем. Ето, заједно водимо седницу. Само што неки умеју, неки не умеју. Добро, није важно.

 Дакле, користим време посланичке групе ДС, у подршци амандману који су поднели народни посланици Зоран Живковић и Владимир Павићевић. Текст закона укупног ребаланса буџета гласи, једном реченицом – запосленима у установама основног и средњег образовања и установама ученичког стандарда може се на основу одлуке Владе једнократно исплатити нето износ од шест хиљада динара, са припадајућим порезом и доприносима за обавезно социјално осигурање.

 Колеге су поднеле амандман да се овај члан брише и ви сте тај амандман прихватили, даме и господо народни посланици. Овај члан не постоји, нити има шест хиљада, нити се односи на оно што сте хтели пре седам дана, нити сте изузели оно што сте по закону морали да изузмете, а то су запослени у предшколским установама.

 Толико немати поштовања, унети у скупштинску процедуру 5. новембра овај предлог, одбити овај амандман да је ово целисходније, потпуно га изменити, потпуно одустати од првобитне намере и овде причати да је то целисходније. Знате, има нас који читамо законе и чујемо добацивања, ако има да се спомене презиме, па да онда председавајући не да реплику, ја бих исто то.

 (Нинослав Гирић: Где је Борко?)

 Кад има за све, онда бих и ја, пошто има презимена разних. Ја ћу сачекати да председавајући почне да води седницу и да упозори народне посланике да нема добацивања, јер ме ометају у говору. Ако не можете да успоставите ред…

 ПРЕДСЕДАВАЈУЋИ: Госпођо Чомић, не примећујем да вас било ко омета.

 ГОРДАНА ЧОМИЋ: Не чујете добацивања?

 (Владимир Павићевић: Гирић, ево ја сам га чуо.)

 ПРЕДСЕДАВАЈУЋИ: Ево, управо Павићевић добацује.

 ГОРДАНА ЧОМИЋ: Упозорите га да ме омета. Захваљујем.

 ПРЕДСЕДАВАЈУЋИ: Господине Павићевићу, молим вас, немојте да ометате госпођу Чомић.

 ГОРДАНА ЧОМИЋ: Или ви водите седницу, или ми да водимо седницу.

 Ето, видите како сте развеселили народне посланике коалиције. Њихово добацивање се не чује, а добацивање народног посланика Павићевића се чује. Изванредне уши у овој сали, али изванредне очи у оних који гледају у ову салу. Па, да наставим.

 Дакле, данас сте предложили амандманом Одбора да се после речи „образовања“, у реченици коју сам прочитала, додаје текст – предшколским установама. Дакле, гласиће, за сада, члан који сте одбили да бришете јер је овако најцелисходнији и најбољи могући – запосленима у установама основног, средњег образовања, предшколским установама и установама ученичког стандарда може се на основу одлуке Владе, па додајете још један део реченице – односно, надлежног извршног органа јединице локалне самоуправе, што је недопустиво. Ово је моја опаска министру.

 Пре шест дана сматрате с правом да Влада не може да одлучује о новчаним накнадама запосленима у предшколским установама због тога што је за то надлежна локална самоуправа. Сада упућујете овим законом посредну, индиректну обавезу јединицама локалних самоуправа да исплаћују и радницима запосленим у предшколским установама. Најцелисходније вам је пре шест дана било шест хиљада, па је два дана касније најцелисходније било седам хиљада.

 (Нинослав Гирић: Где је Борко?)

 Ко год има очи да чита, има уши за политичке кукавице које добацују, јер знају да имају заштиту председавајућег, тај може да види једну једноставну ствар…

 ПРЕДСЕДАВАЈУЋИ: Молим вас, госпођо Чомић…

 ГОРДАНА ЧОМИЋ: Политичке кукавице, легалан термин, то сте ви казали.

 ПРЕДСЕДАВАЈУЋИ: У реду је, али молим вас, немојте то да радите.

 ГОРДАНА ЧОМИЋ: Никада не бих и увек бих вас подржала у примени Пословника када га примењујете, тако да кад буде добацивања, јако бих вас, лепо, човечански замолила…

 ПРЕДСЕДАВАЈУЋИ: Ево, ја вам обећавам, госпођо Чомић, први пут када буде добацивање на ваше излагање, ја ћу сигурно реаговати.

 ГОРДАНА ЧОМИЋ: Ја се вама искрено захваљујем.

 (Драган Николић: Она највише добацује из њихове групе.)

 ПРЕДСЕДАВАЈУЋИ: Молим вас, господине Николићу, добићете опомену. Немојте да добацујете.

 (Драган Николић: Па, она највише добацује из њихове групе.)

 Господине Николићу, немојте, молим вас.

 ГОРДАНА ЧОМИЋ: Лепо презиме. Дакле, уколико јединице локалне самоуправе, и ово је сада заиста питање за министра, ја бих вас молила, не мене ради, не вас ради, него ради људи који су запослени у предшколским установама у разним локалним самоуправама, овим ребалансом буџета Влада обавезује, односно Скупштина ће на предлог Владе, ако изгласа овакав закон, јединице локалне самоуправе да ураде исту исплату.

 Да ли, под један, Влада обезбеђује додатни новац локалним самоуправама за то, под два, Влада даје упутство локалним самоуправама из којих средстава својих буџета да изврше исплату од седам хиљада, ако тако остане до краја усвајања овог закона, или, под три, Влада има неко друго решење?

 Ми смо јасно рекли наш став о томе и шта мислимо о начину да се овако ради ребаланс и шта мислимо о изменама овог члана који више не постоји, али то све заједно је много мање важно од наше заједничке обавезе да радницима у предшколским установама, у локалним самоуправама у Србији дате јасан одговор – по каквом закључку, по којим механизмима и на који начин ће, уколико буде прихваћен амандман Одбора данас, они такође имати право на исплату од седам хиљада, а не од шест, ако буде прихваћен неки други амандман? То је наша заједничка обавеза, јер смо овде због оних и о чијем стандарду и о чијим правима и слободама треба заједно да бринемо. Хвала.

 ПРЕДСЕДАВАЈУЋИ: Захваљујем. Поштовани народни посланици, пре него што наставимо рад, дозволите ми да у ваше и у своје име поздравим ученике Пете београдске гимназије, који тренутно прате део данашње седнице са галерије Велике сале.

 Реч има народни посланик Маријан Ристичевић, по Пословнику.

 МАРИЈАН РИСТИЧЕВИЋ: Захваљујем. Даме и господо народни посланици, иако и ја чујем жамор, жамор није добацивање.

 Рекламирам члан 103. и 104, члан 106. Пословника. Да кренем редом. Народни посланик има право усмено да укаже на повреду Пословника.

 Члан 104. каже – ако се народни посланик у свом излагању на седници Народне скупштине увредљиво изрази о народном посланику који није члан исте посланичке групе наводећи његово име и презиме, име и презиме, дакле, не само презиме, тако да господине председавајући, то су основи на основу којих ви можете, а не морате да дате право на реплику.

 У овој ситуацији нисте имали право ни да примените ваше дискреционо право, јер нису испуњени неопходни услови из става 1. није споменуто име и презиме, нити је било увредљиво, а један доктор наука и један доцент за почетак би могао макар да прочита целу одредбу става 1. члана 104. пословника о раду, а не да то тумачи на начин на који то, ето, доктори, доценти, академски честити умеју да ураде не читајући Пословник него на свој начин тумачећи члан 104. став 1.

 Што се тиче члана 106. неколико пута пре него што је и ко добацио, госпођа Чомић је због жамора у сали, рекламирала је добацивање иако тог добацивања није било, па стога нису били испуњени услови члана 106. Дакле, посланик је хтео само да стави публици до знања да се њему добацује иако се у том тренутку само чуо жамор у сали. Не тражим да се гласа. Хвала.

 ПРЕДСЕДАВАЈУЋИ: Захваљујем се, господине Ристичевићу.

 У праву сте, тумачећи Пословник, процењујући због квалитета расправе и данашње веома важне теме која је од интереса за грађане Србије, проценио сам да нису се испунили услови за реплику.

 Реч има министар Душан Вујовић. Изволите, др Вујовићу.

 ДУШАН ВУЈОВИЋ: Дозволите само неколико кратких непосредних одговора на питања која су експлицитно или имплицитно постављена.

 Значи о ком броју људи се ради, зависно од тога која евиденција се гледа, ради се о око 135 до 140 хиљада људи у основном, средњем, вишем и високом образовању и око 25 хиљада људи у предшколским установама. О којим износима се ради, по овом предлогу и са амандманима који су у току о којима причамо претпостављајући да ће бити усвојени, то је нормално, ја очекујем, јер то је нормална процедура ако се нешто поднесе у парламент да и одбор и посланици имају права да предлажу амандмане и да ми у одговорима разматрамо и базну варијанту и варијанту са амандманима.

 Значи, ако се усвоје амандмани које имамо овде на списку и износ буде 7.000, ако се прошири дејство закона у два корака са основног, средњег образовања на више и високо образовање и на предшколске установе, што смо управо данас покушали овим амандманом на седници одбора да омогућимо, јер нисмо имали, имали смо предлог госпође Каравидић, али нисмо имали конкретан амандман, то смо се потрудили да ставимо у амандман, ако се то усвоји онда ћемо имати око 160 хиљада, најмање 160 хиљада потенцијалних корисника који ће произвести ефекат од бруто око 1,92 милијарде динара, значи, грубо две милијарде динара, односно 1,1 милијарду нето, што је отприлике између девет и 10 милиона евра нето, односно 17 милиона евра бруто.

 То можда јесте скромно, али ја не могу о томе да дискутујем. Могу само да кажем да мислим да је нескромно рећи да то није ништа. Мислим да је то људима добра накнада, свако има индивидуално право да то процени, прихватили или не прихвати, али ово је покушај да се помогне људима у једном сектору који се налази у тешкој ситуацији. То је наша намера. Хвала лепо.

 ПРЕДСЕДАВАЈУЋИ: Захваљујем, господине министар.

 (Душан Вујовић: Само да додам још једну реченицу.)

 Изволите.

 ДУШАН ВУЈОВИЋ: И даље сматрам да не треба Влада Србије да одлучује и намеће било шта оним органима власти који одлучују о другим, према томе зато и пише, да парафразирам, да оснивачи на локалном нивоу одлучују о предшколским установама пошто они и оснивају те установе, они финансирају те установе. Али све се ово налази иза речи - могу да, ми само отварамо законску могућност да се то уради. Од одлуке Владе и одлуке оснивача ће зависити да ли ће и у којој мери они то урадити.

 ПРЕДСЕДАВАЈУЋИ: Захваљујем се, господине министре.

 (Зоран Живковић: Реплика.)

 На основу чега реплика, господине Живковићу?

 (Владимир Павићевић: Два пута је министар говорио, а народни посланици не могу ниједном.)

 Господине Павићевићу, добацујете, тражите право које по Пословнику на припада, не разумем.

 Реч има народни посланик Зоран Бабић.

 (Владимир Павићевић: Пословник.)

 Касно, господине Павићевићу, већ сам дао реч.

 (Зоран Бабић: Изволите, није проблем.)

 Изволите по Пословнику, господин Павићевић.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче и председавајући и данашњој седници господине Бечићу, уважени министре Вујовићу и поштовани гости из Министарства, сада је, ја мислим, очигледно прекршен члан 108. Пословника Народне скупштине који се тиче реда на седници Народне скупштине.

 Господине Бечићу, министар када је гост у расправи у појединостима има право да једном у два минута одговори на оно што је била аргументација народног посланика или народних посланика који су поднели амандман. Ви сте, господине Бечићу, упркос таквом јасном правилу, омогућили министру Вујовићу да најпре у првом говору говори два минута и 11 секунди, потом сте му поново дали реч након што је управо завршио свој говор да говори још једно 40 секунди, а народним посланицима на чија излагања реферише господин Вујовић, господине Бечићу, не дозвољавате право на реплику.

 ПРЕДСЕДАВАЈУЋИ: Захваљујем се, господине Павићевићу. Никада вас нећу разумети. Прво, тражите од чланова Владе да одговарају на питања народних посланика. Када дајемо могућност члановима Владе у овом случају, овлашћеном представнику Владе, министру финансија да образложи закон који је веома важан за један број грађана Србије, ви сада кажете зашто сам дао на љубазно питање министра да ли може да каже још једну реченицу, ја сам као председавајући без обзира што у том тренутку није имао право, дозволио да са још једном реченицом допуни објашњење које као члан Владе треба да да народним посланицима.

 Ја ћу следећи пут, када буде говорио тих 20-30 секунди одбити од његова два минута, права које има по амандману да би ви били задовољни, али кажем, у једном тренутку тражите да овде буду присутни чланови Владе, да одговоре на сва ваша питања, а у другом тренутку када им то право дамо, ви се буните због тога.

 Господине Павићевићу, молим вас, седите. Не морате, можете и да стојите ако желите. Али, не смете да добацујте, јер ћу морати да вам дам опомену. Захваљујем се. Реч има народни посланик Зоран Бабић.

 ЗОРАН БАБИЋ: Занимљиво је да се неко тако добро забавља на једној веома озбиљној теми, као што је измена Закона о буџету Републике Србије. али, добро, то остављам на суд грађанима Републике Србије, то остављам на суд овим дивним младим људима који нас посматрају и сада са галерије Народне скупштине, надам се да ће и сигуран сам да ће неко од њих у једној блиској будућности нас наследити у овим клупама и радити овај посао вероватно много боље него што то радимо ми.

 Бити против некога или против нечега је легитимно и демократско право сваког појединца, нарочито некога ко се бави политиком. Али, формирати своју политику само на основу тога што ће сачекати некога ко вредно и одговорно ради свој посао, а онда бити против њега и свега онога што он ради је оптерећујуће и лоше за један демократски дијалог.

 Када је ова Народна скупштина у једном тешком дану једну наметнуту ствар радила, а то је смањење плата у јавном сектору и смањење дела пензионера са највишим примањима, исти људи су били против тог смањења, легитимно.

 Е, сада када је на основу мера које ова Влада Републике Србије је спровела, на основу политике коју је спроводио Александар Вучић и Влада Републике Србије дошли смо у ситуацију да држава може из онога што је уштеђено, из онога што је зарађено, а не из кредита, као што је то био случај много пута до сада, да упути помоћ просветним радницима, да повећа плате просветним радницима, да повећа плате људима који су запослени у здравству, да повећа пензије чак и оним пензионерима чије пензије нису смањиване, опет су ти исти људи против. На основу чега? Зашто да не говоримо амандману? Амандман који каже у Предлогу закона о допуни Закона о буџету Републике Србије за 2015. годину, члан 1 - брише се.

 Поштовани грађани Републике Србије који радите у просвети, од предшколског, школског, основне школе, средње школе, ученички стандард, високе школе и студентски стандард, на овај начин предлагачи амандмана, али и они који су устали овде и рекли – подржавамо то, су желели да се не додели ни ова помоћ од 7.000 динара, јер су подржали амандман – брише се, прихватањем овог амандмана – брише се, помоћ просветним радницима од 7.000 динара. И где је ту достојанство? Где је ту достојанство?

 С друге стране, опет на основу онога бити супротан ономе што каже или ради Александар Вучић и ништа друго не радити у животу, осим бити против тога, је и реченица да је ово ребаланс буџета. Ребаланс буџета, за оне који имају мало више од онога што уважени колега Маријан Ристичевић каже – око економске школе, знају да се ребаланс буџета ради онда када се мења приходна страна или када се мења расходна страна, или када се мења структура трошкова више од 10%.

 Ни један, ни други, ни трећи случај ово није, али јесте у главама оних људи који ће рећи – да, зарадићемо неки поен зато што ћемо бити против Александара Вучића и само је то политика и ништа се не ради и држе се руке у џеповима и чека се следећа конференција за новинаре или следећи потез Владе Републике Србије, па ћемо ми бити против и тиме ћемо нешто урадити.

 Не, нећете, господо, урадити ништа, јер онда се супротстављате једној марљивој и честитој, поштеној политици, и ви будите против, а ми ћемо и даље наставити да уређујемо нашу државу, и нашу и вашу.

 Ви будите против а ми ћемо се и даље борити да напредујемо као и ове године за 32 места на „Дуинг бизнис листи“.

 Ви и даље будите против, а ми ћемо наставити и даље радимо и градимо и Коридор 10 и Коридор 11 и све остале путеве.

 Ви и даље будите против, али ћемо се ми трудити и борити да и наредне године повећамо плате и пензије, али не на основу тога што ћемо као бивши режим да повећамо нешто 10%, а да сакријемо да је инфлација 25%, па од реалног повећања долазимо до минута.

 Нећемо никада замајавати тако грађане Србије, нити ћемо било каква повећања радити из тога што ћемо отићи и узети кредит, па ћемо размишљати да ће ова деца која су сада на галерији Народне скупштине, нека они ће то да врате. Не, неће враћати ни они, ни наша, ни ваша деца.

 Ми то морамо да радимо, као што враћамо ваше кредите, као што плаћамо ваше камате, као што ћемо и наредне 2016. године када је врх тог таласа највећих камата које ћемо морати да платимо у износу милијарду и 300 милиона евра, камата, а ви будите против. Ми ћемо наставити да радимо на овај начин.

 Овај закон иако се мења у амандманима и не видим разлог због чега се неко буни што се закон мења амандманима и због чега само неко од народних посланика има право да поднесе амандман, а немам право да поднесем ја који сам поднео амандман да се та помоћ прошири и на професоре и на оне људе у студенском стандарду, али и да се повећа та помоћ 600, седам хиљада динара.

 Због чега је само некоме опредељено и могуће да преда амандман а не и остали? Па, ваљда смо овде баш да би мењали законе, баш да би их побољшавали. То смо радили овим амандманима, и мојим амандманом, али и амандманом Одбора од пре неколико тренутака. Због чега је то проблем? Овај закон је плод договора.

 Зашто некоме и у овој сали, али и у нашем друштву смета када постоји договор, када постоје људи који су спремни да седну за исти сто, као што су сели људи из синдиката у просвети, као што су сели људи их Владе Републике Србије, као што су направили договор. Да ли је било лако доћи до договора? Па, није. Наравно да није, али је направљен договор.

 Поштујем све људе у Србији, поштујем људе из Форума гимназија Београда, чини ми се. Да ли је то цела просвета? Форум београдских гимназија. Поштујем, још једном, и још једном ћу рећи да поштујем Форум београдских гимназија, али да ли је то цела просвета? Није. Постоје гимназије и у мојој Врњачкој бањи, Краљеву, Чачку, Суботици, Лесковцу и у Ваљеву.

 Постоје школе, 1.300 и колико основних школа, колико постоји у РС. Шта је са њима? Дакле, 1.257 основних школа, 441 средња школа и сада је изашао Форум београдских гимназија и кажемо – то је то, то је став просвете. Не, није, господо, то став просвете. Став просвете је показан у договорима са Владом РС, а онима којима смета договор, вероватно да им је у глави још увек онај најављени Украјински сценарио или су им још увек у рукама јаја испред РТС или тако нешто.

 Достојанство, много пута поменуто. Зар мислите да се достојанство само ствара количином новца на рачуну или оним што имају просветни радници? Учитељи, професори, наставници, то је онај наравно веома важан део просвете. Не мање важан део просвете су ученици и ђаци. Не мање важан део просвете су и школе и зграде и табле и мокри чворови и школске клупе и фискултурне сале.

 Зар мислите да би се достојанство побољшало, а да остане у Основној школи „Вук Караџић“ у Сипу код Кладова овакав мокри чвор у који одлазе и деца и запослени? Мислите ли да ћете тиме и да ће се овако усвојеним и овим амандманом усвојеним, да ће они много достојанственије отићи у овај мокри чвор, који не верујем да је неки турски казамат? У Алкатразу је боље било.

 Погледајте, такође, мокри чвор у школи „Дринка Павловић“ у Куршумлији. Зар мислите да ово није недостојанствено?

 (Драган Шутановац: Да ли су мокри чворови у закону?)

 ПРЕДСЕДАВАЈУЋИ: Молим вас, господине Шутановац, зашто добацујете?

 ЗОРАН БАБИЋ: Верујем, господине Бечићу, да овакав …

 ПРЕДСЕДАВАЈУЋИ: Зашто добацујете, господине Шутановац?

 (Драган Шутановац: Да ли су мокри чворови у закону….?)

 Као што знате, господине Шутановац, да, мокри чворови имају и у школама, да, ово је тема овог закона. Просветни радници, школе, услови. Ако ви то не разумете, а пошто нисте давно били у Великој сали Народне скупштине, данас сте по први пут после дуго времена, мислим да не знате ни шта је на дневном реду.

 (Драган Шутановац добацује.)

 Да знате, не бисте добацивали, господине Шутановац, са места усред говора господина …

 ЗОРАН БАБИЋ: Господине Бечићу, трошите време СНС на ово ћаскање и ја вас молим и верујем да оваквих мокрих чворова нема …

 ПРЕДСЕДАВАЈУЋИ: Господине Бабићу, морам да вам омогућим да ви наставите рад. Господин Шутановац усред вашег говора је добацивао. Ако вама то не смета, извините, нећу…

 ЗОРАН БАБИЋ: Господине Бечићу, ово је мокри чвор у Основној школи „Дринка Павловић“ у Куршумлији и верујем да неко не препознаје такве, јер на пашњаку врачарском нема оваквих мокрих чворова. Нису такви. Сигуран сам да су са позлаћеним славинама, да су са неком шпанском керамиком, да су веома луксузни и верујем да се неко јежи када види ово.

 Верујем да је неком непријатно када види позивајући се на достојанство просветних радника, да се јежи када види где и ти просветни радници, али што је још важније, где наша деца која иду у Основну школу „Дринка Павловић“ у Куршумлији одлазе у мокри чвор.

 Овде је серија фотографија и ја нећу, да се не би неко нашао узбуђеним, јер знате, када навикнете на позлаћене чесме и када навикнете на шпанску керамику, када видите ову отпалу керамику са зидова школа у Србији, непријатно се осећате. Ја због тога разумем оне који добацују.

 Сагласан сам да би ова помоћ, али и повећање плата и пензија, била далеко већа, да новац свих грађана Републике Србије није потрошен на један криминалан, лош, да не употребим неки и гори израз на какав начин. Знате, ја мислим да би сигурно могли овде да разговарамо о амандману, не да помоћ просветним радницима буде седам, већ 10, 12 или 15 хиљада динара, да Бојан Пајтић за ову грађевину, за ову велелепну грађевину, која се зове „Хетерленд“, за децу са сметњама у развоју, није потрошио више од милион евра. Погледајте, милион евра. Па, замислите да смо сада тих милион евра поделили за просветне раднике. Колико би тога било више?

 Али, ево, Бојан Пајтић је за ову грађевину, на којој се виде само греде и ништа више, и отпали малтер, баш као у школама у Куршумлији, дао милион евра. Више би било за просветне раднике, да Бојан Пајтић није овде за ову грађевину, за ову таблу, која је два пута два метра лима, за четири квадрата је платио милион евра, наравно, предузећу „Гарди“ из Новог Сада. Нити зграде, нити средстава, нити пара.

 Поштовани просветни радници, поштовани грађани Републике Србије, ово што смо сада урадили, овај новац који је сада опредељен за вас је опредељен из онога што је реално, што је оствариво, што смо уштедели и зарадили, а не из кредита. Овај данашњи закон и данашњи амандмани су плод договора између синдиката у просвети и Владе Републике Србије.

 Они који су против Владе Републике Србије, против Александра Вучића, нека наставе то да раде, то је легитимно, демократско право, наравно, а ми ћемо наставити и даље да уређујемо ову земљу. Ми ћемо и даље наставити да расправљамо, и у наредној години, о законима којима ћемо повећавати и пензије и плате у јавном сектору, а они који су против тога, нека им је на част и нека је на част пред овом децом на галерији Народне скупштине.

 ПРЕДСЕДАВАЈУЋИ: Захваљујем, господине Бабићу. Реч има народни посланик Неђо Јовановић. Изволите.

 НЕЂО ЈОВАНОВИЋ: Захваљујем се, председавајући. Уважени министре са сарадницима, поштоване колеге народни посланици, некако се у овој дискусији избегло или занемарило нешто што је суштинско. Суштинско због чега не треба прихватити предложени амандман од стране предлагача који су евидентирани у овом предлогу.

 Постоје, по нама у посланичкој групи СПС, најмање два битна разлога да се амандман не прихвати. Први је искључиво правне природе. Због тога апелујем на све колеге народне посланике, пре свега нас у коалицији, да коначно интервенишемо у Пословнику како би се спречиле злоупотребе Пословника, а нарочито злоупотребе са институтом и то квази институтом „брише се“. Из једноставног разлога што би применом оваквог амандмана цела Скупштина била доведена у блокаду.

 Подсећања ради, тражи се брисање члана 1, који је есенцијални део, суштински део предложених измена и допуна закона. Шта би се десило као правна последица брисањем тог члана? О чему би то народни посланици требали да гласају у Дану за гласање? О другом члану? О члану који говори када закон ступа на снагу? Апсолутно као правни нонсенс постоји разлог да се овај амандман не прихвати. Апсолутни правни нонсенс.

 Оно што желим посебно да истакнем као други разлог, правно сам рекао - због тога што у праву постоји и недопуштена побуда и недопуштен мотив. Овде се оба та правна критеријума могу применити када су у питању предлози ових амандмана, али постоји и други разлог. Они који знају одређену терминологију академског нивоа, знају шта су антиподи. У односу на политичку добронамерност и политичку искреност, антипод је политичка демагогија.

 Политичка демагогија постоји онда када се не сагледа неко прошло време, када је време у коме се много тога нерационално трошило створило могућност и изазвало последицу да се данас мора штедети, да се мора штедети на свим нивоима и да једноставно та штедња продукује све оно што се везује и за фискалну политику у држави Србији и за омогућавање социјалних права и за задовољење социјалне правде.

 Ми као партија која у свом програму оно што је суштинско носимо, то је управо та идеја социјалне правде. Да ли је социјална правда задовољена на начин како је то предложено у изменама и допунама закона о коме данас расправљамо? Несумњиво је да јесте. Нека буде и у најмањој мери, али јесте.

 То не треба ни у ком случају да буде алиби за оне који говоре о некаквим понижењима или срамоти што се исплаћује мање или више. Исплаћује се онолико колико је могуће, а о томе како ће се то прихватити са становишта емоција грађана на које се овај закон односи, то ћемо оставити грађанима да оцењују.

 Желим посебно, у име посланичке групе СПС, да истакнем чињеницу, за оне који се не сећају, да је оваквих давања било и раније. И 2013. година је била година у којој је министарство на чијем је челу био министар из СПС-а, наш друг, проф. др Жарко Обрадовић, управо на исти начин, по истом правном основу чинило новчано давање према корисницима на које се управо ове измене и допуне закона односе.

 Драге колеге из опозиције, то је управо оно министарство које сте највише критиковали, које сте стављали на стуб срама, које сте доводили у позицију неаргументованих осуда, професионалног линча преко медија. То је оно министарство које је чинило исто оно што ми чинимо данас.

 Не желим ни у ком случају да узимам реч нашем другу, професору др Жарку Обрадовићу, зато што ће он далеко, далеко компетентније и аргументованије, ако буде желео, нешто рећи о овоме, али сам у једну чињеницу апсолутно сигуран. Не треба ни у ком случају бежати од истине. Истина је да, без обзира о ком новчаном износу се ради, тај новчани износ који је данас опредељен представља подршку и помоћ, у социјалном смислу речи, управо оној категорији којој је она највише потребна. Све остало је у домену политичке демагогије, а ја сам рекао да је управо политичка демагогија антипод политичкој искрености и политичкој добронамерности.

 Због тога, ми у посланичкој групи СПС сигурно нећемо прихватити овај амандман. Хвала.

 ПРЕДСЕДАВАЈУЋИ: Захваљујем се, господине Јовановићу. Молим посланике да буду стрпљиви, имамо велики број пријављених.

 Господине Павићевићу, разумем да сте ви данас расположени да тумачите сваки говор у Народној скупштини, али нисте поменути у негативном контексту, нити је ваше име и презиме поменуто, тако да не разумем зашто тражите право на реплику.

 (Владимир Павићевић: Ја сам предлагач амандмана.)

 Нисте само ви предлагач амандмана, имамо и неке друге посланике који су предлагачи амандмана, тако да ја не могу да тумачим на кога је мислио господин Јовановић. Али, пошто је предност у свом излагању дао господину Жарку Обрадовићу, реч има проф. др Жарко Обрадовић.

 (Марко Ђуришић: Ко води ову седницу?)

 Господине Ђуришићу, кажем да је у свом излагању предност дао, тако да је мени дао могућност да дам господину Обрадовићу реч пре господина Шутановца, зато што је господин Обрадовић неколико пута поменут. Изволите, господине Обрадовићу.

 ЖАРКО ОБРАДОВИЋ: Хвала, господине председавајући. Јавио сам се са намером да учествујем у овој расправи, односно да кажем неколико речи по овом амандману, независно од тога што сам поменут у расправи.

 ПРЕДСЕДАВАЈУЋИ: Господине Обрадовићу, само да образложим мој коментар.

 Значи, пре вас је на редоследу био господин Шутановац. Рачунам на то да сте се ви јавили по амандману, али сама чињеница да сте поменути мислим да је било у реду да одмах дам вама реч, па после вас ће добити господин Шутановац. Изволите. Нисте добили право на реплику, рачунам на то да причате по амандману.

 Господине Ђуришићу, молим вас, немојте да добацујете.

 ЖАРКО ОБРАДОВИЋ: Хвала. Ако дозволите, рекао бих неколико речи по овом амандману, односно пре свега по овој теми. Пошто сам био човек који је од 2008. до 2013. године за пет, практично, школских година водио ресор просвете, сматрам се довољно компетентним да кажем неколико речи о овој веома важној теми.

 Морам рећи, лично сам изненађен начином на који се говори о изменама и допунама овог закона, односно о теми која је на дневном реду, а то је једнократна помоћ просветарима. Очекивао сам да ће опозиција подржати предлог владајуће већине и без икакве резерве гласати за овај предлог, а поготово нисам очекивао да ће бити оваквих речи које су, по мени, врло негативне и не служе, нису добре, дају неке квалификације о просветним радницима које они не заслужују, говоре о просвети на начин на који просвета не заслужује и мислим да је јако лоше што је уопште расправа отишла у том правцу.

 Наиме, овај потез Владе апсолутно треба поздравити јер је то оно што Влада у овом тренутку може. Ево, колега Неђо Јовановић је поменуо 2013. годину. Тада смо ми, као ресорно министарство, определили једну помоћ просветарима поводом обележавања дана Светог Саве и морам се присетити да смо такође 2008. на 2009. годину, чини ми се баш крајем календарске године, такође просветарима дали помоћ.

 Наиме, просветари заслужују да добију новац, просветари раде за државу један јако, јако важан посао, најважнији у земљи, они образују наше становништво и логично је да та помоћ може бити онолико велика колике су економске могућности земље.

 Наиме, сигуран сам да то господин Вујовић и те како зна, ми се овде налазимо у једном системском, ако могу рећи, проблему. Проблем је што економија земље још увек не ствара онај доходак и онај приход који би дао могућност Влади да издвоји више новца за просвету, као ресор који је јако важан за будућност земље.

 Морам подсетити да је 2009. године ресор просвете постао део, ако могу рећи, структуре буџета Републике Србије, а од 2009. године почела је економска криза. Од тог тренутка су практично и плате просветара морале бити усклађене са општим кретањима у економији земље, односно није могло бити веће повећање него што се то могло дозволити.

 Самим тим, просветари су почели да деле судбину економске ситуације у земљи, а до тада, нажалост, годинама пре, када се о томе није водило рачуна, они нису добили адекватно повећање које су заслуживали, тако да је њихова полазна позиција у односу на неке друге јавне секторе била нижа.

 Драго ми је што Влада најављује да ће у будућности водити рачуна пре свега о просветарима па онда о другим, да би се изједначио и њихов положај са положајима запослених у јавном сектору.

 Постоји још један системски проблем, а то је структура буџета Министарства просвете, наравно, економија је основ, а овај други је такође важан. Поменуто је пуно тога зашта се новац троши. Нажалост, са краја деведесетих година, када је структура буџета Министарства просвете била 88% за плате запослених, а 12% за све остало, то кад кажем „све остало“, то је и те како много - и кредити, и стипендије, и инвестиције, и пројекти, и много тога финансирају на свим нивоима образовања. Онда се може схватити шта значи то „све остало“.

 Ако узмемо да је структура буџета Министарства просвете сада 95%, у односу на 5%, 95% средстава одлази на плате, а свега 5% на ово остало, онда, нажалост, не можемо се чудити што и понекад нисмо задовољни условима у којима се одвија процес образовања.

 Али, у сваком случају, оно што је суштинско, поменуо сам то повећање 2008, 2009. и 2013. године. Тада су новчани износи које су примили запослени у просвети били нижи од овог износа који је сада Влада одредила и морам рећи да, наравно, знамо да просвета треба да добије више, али ово апсолутно просвета заслужује и треба да добије.

 Враћам се још једанпут на почетак своје приче. Мислим да колеге из опозиције, с обзиром да није била таква пракса раније, бар када је била реч о расправама о сету просветних закона, није било политичких квалификација, није било увредљивих речи, није било политизације свега. Добро је што је Влада разговарала са синдикатима јер је тај социјални дијалог са синдикатима нешто што је апсолутно неопходно.

 Схватићете, и синдикати имају своје посебне захтеве и унутар себе имају посебне, ако могу рећи, позиције и добро је да се Влада са синдикатима договори око свега, као што је чињено и у прошлости. Ако постоји разумевање синдиката за економску ситуацију земље, онда је решење обострано прихватљиво и онда ће сви бити задовољни. Онда ће се тачно показати ко политизује поједино питање и због чега политизује поједино питање.

 Морам подсетити моје колеге с којима сам некад био заједно у Влади а који су сада позиција да смо 2011. године имали штрајк трећине школа који је трајао два и по месеца, трећине школа, од 1.860 школа, тада је око 604-605 школа било у штрајку зато што синдикати нису веровали Влади да тада нема пара за повећање. Нажалост, ученици су тада изгубили преко два и нешто месеца времена са скраћеним часовима, изгубили су и градиво, морали смо у Министарству примењивати посебне мере и давати посебна упутства како да се надокнади оно што је изгубљено, да ђаци не би били на штети.

 Значи, било је и раније ситуација да смо морали прибегавати једнократним решењима, али кажем, још увек проблем је системског карактера зато што, једноставно, просветари нису имали тако добру стартну позицију као и други у односу на запослене у другим секторима и то је произвело последице које је произвело. Ова помоћ је драгоцена, ова помоћ је добра. Ова помоћ је нешто што треба поздравити.

 Апелујем на све колеге народне посланике да, не морају да ме послушају, али бих волео да промене садржај речи када говоре о просвети јер и људи у просвети, на свим нивоима, су показали у протеклим годинама такође висок степен не само толеранције и разумевања, него и помоћи колегама.

 Ево, ја ћу подсетити поштоване колеге да, примера ради, када смо имали проблеме са студентима на пет факултета, чини ми се Факултет политичких наука, Факултет безбедности, Правни факултет, Факултет организационих наука, да су руководства тих факултета прихватала да део трошкова који су њихови, да кажем, аутономни трошкови поделе, да би што већи број студената могао добити могућност да финансира, да се школује о трошку државе.

 Драго ми је такође што ће и запослени у предшколским установама, а подсећам, за оно време пре када сам био министар просвете, тада је први пут у овој нашој новијој историји донет посебан закон о предшколском васпитању и образовању, што ће и они добити ову помоћ. Они то и те како заслужују јер њихов рад је јако, јако драгоцен јер ту се ствара, да кажем, она база за све касније што се учи, од првог разреда основне школе па надаље.

 Министарство ће, без сумње, наћи механизам да та средства пребаци локалним самоуправама, али господине министре, обратите пажњу на контролни механизам трошења тих средстава зато што смо у прошлости имали неке ситуације да поједине општине, када се пребацују средства за јубиларне награде, средства не користе за оне сврхе за које су намењене, него се, нажалост, изгуби траг том новцу, па онда Министарство мора накнадно да реагује да би се обезбедило и тим запосленима.

 Значи, сви запослени заслужују да добију ову једнократну помоћ и то треба извршити што пре. Још једанпут кажем, жао ми је што се уопште разговара о овој теми. Ова тачка је требало да траје пет минута, да је сви изгласамо, да поздравимо одлуку Владе и да се, наравно, као држава потрудимо да економија буде боља да би више новца било за просвету, јер просвета то заслужује. Хвала вам.

 ПРЕДСЕДАВАЈУЋИ: Захваљујем др Обрадовићу. Реч има народни посланик Драган Шутановац. Изволите господине Шутановац.

 ДРАГАН ШУТАНОВАЦ: Захваљујем господине председавајући. Господине министре, покушаћу да вратим тему на амандман који су поднеле колеге Живковић и Павићевић, а који каже – брише се у смислу да се овакав предлог помоћи коју ви сагледавате као енормно високу, напросто по нама није примерен и не треба да се ради.

 Да будем јасан и да полемишем мало и са колегама посланицима који су били у сали, а тренутно су изашли, значи, ради се о 7.000 динара. Неко ће рећи велике помоћи, сложићемо се да је то некоме велика помоћ, а то је отприлике 19 динара дневно. Дакле, просветни радници ће у наредних 365 дана добити око 19 динара дневно велике помоћи Владе Републике Србије и њеног премијера Вучића.

 Господине Обрадовићу, уважени колега, није старт данас стање у образовању, старт је пре годину дана, када сте овде гласали да се тим истим професорима, наставницима, учитељима одузме 10% од њихове плате, да им се одузме 165 динара дневно, а сада нас убеђујете да је 19 динара енормно велика средства која ће добити ти просветари за које се сећате да су штрајковали 2011. године и жао ми је што тадашњи премијер није предложио да вас смене, јер сте очигледно лоше водили Министарство у то време, а сада подржавате мере које се овде дешавају, које су по нама класична политичка демагогија.

 Зашто Демократска странка не подржава овакав Предлог закона? Зато што ми предлажемо да се врати отето, а не да се додељује милостиња. Дакле, оно што је Влада Републике Србије …

 ПРЕДСЕДАВАЈУЋИ: Молим вас…

 ДРАГАН ШУТАНОВАЦ: Дакле, оно што је Влада Републике Србије кроз смањење плата отела просветним радницима ми тражимо да се врати. Подржавамо 7.000 динара екстра додатка на плату и то није спорно, али не можемо да се сложимо са свима вама који говорите како ова влада враћа старе дугове, а господине министре, значи, ваш билтен Министарства финансија Републике Србије каже – 30. септембра 2014. године дуг јавни је био 22 милијарде 565 милиона 753 евра, а сада је 24 милијарде 468.760 милиона.

 Дакле, издвајате девет милиона евра за 7.000 динара по запосленом у образовном систему, девет милиона, а задужили сте државу. За годину дана према вашим показатељима да не буде дилеме, ово је са вашег сајта. Користим само ауторизоване сајтове, задужили сте државу за милијарду и 906 милиона у том периоду. Дакле, јавни дуг је повећан за милијарду и 906 милиона.

 Ево, ја вам кажем, могу да вам прочитам поново – 30. септембар 2014. године, дуг 22 милијарде 565 милиона на вашем сајту, није сајт Демократске странке. На вашем сајту 30. септембар 2015. године.

 (Зоран Бабић: Ваш сајт је угашен.)

 Господине Бабићу, немојте добацивати, увек сте ми смешни, никад духовити.

 Двадесет четири милијарде и 468 милиона.

 Дакле, ако говорите овом напаћеном народу како се штеди, како се не задужујемо него враћамо старе кредите, поставља се питање – како је могуће да је дуг нарастао за готово две милијарде, а ми издвајамо 9,2 милиона евра ако буде за свих 160.000 запослених у том сектору.

 С друге стране, господине Арсићу, драго ми је да сте поменули шта је наслеђено и треба грађани да знају шта је наслеђено. Наслеђено је то да се дуговала годишња пензија. Господине министре, имате ли идеју да 2000. године, годишња пензија дугована пензионерима у Републици Србији што су оставиле колеге које су данас у власти, да је дугована целокупна стара девизна штедња, да су девизне резерве биле у нивоу 300 милиона евра и 600 килограма хероина.

 Оставили смо 11,5 милијарди евра девизне штедње где је просечна плата била 40 марака, оставили смо 800 марака, ако гледате у противвредности.

 Јако су тешке ове цифре, јако тешке…

 ПРЕДСЕДАВАЈУЋИ: Господине Шутановац, да се вратимо на тему и на овај амандман, а ако не знате који је амандман, ја ћу вас подсетити.

 ДРАГАН ШУТАНОВАЦ: Не, чекајте, сад ћу о клозетима. Сада ћу, господине Бечићу, мало о клозетима да причам пошто је то било везано за амандман, ако се не варам. Да ли је тако?

 Изволите, да ли сте збуњени?

 ПРЕДСЕДАВАЈУЋИ: Нисам збуњен, само не разумем….

 ДРАГАН ШУТАНОВАЦ: А увређени? Жао ми је што не разумете…

 ПРЕДСЕДАВАЈУЋИ: Добро, молим вас, без коментара.

 ДРАГАН ШУТАНОВАЦ: Молим вас, жао ми је што ви не разумете, немам дилему, са вама нећу да полемишем јер ви не разумете, полемишем са министром, нисте ми ви тема.

 ПРЕДСЕДАВАЈУЋИ: Добро је, ви разумете.

 ДРАГАН ШУТАНОВАЦ: Значи, господине министре, ваша Влада је у последњих две и по, три, сада је већ четврта година повећала све порезе…(Искључен микрофон.)

 ПРЕДСЕДАВАЈУЋИ: Ја разумем тако, пошто ви не разумете ја морам да разумем и да поштујем Пословник.

 (Драган Шутановац: О чему се ради? Не разумем?)

 О томе да ви не причате о овом амандману који је на дневном реду.

 (Драган Шутановац: Причам о том амандману, како не причам.)

 Не причате.

 (Марко Ђуришић: На шта ово личи, пусти га да говори.)

 Господине Ђуришићу, молим вас немојте да добацујете. Не морате да будете адвоката господину Шутановцу, он то зна сам довољно да може да се брани.

 Молим вас, господине Ђуришићу, да не добацујете и не полемишете са мном.

 (Драган Шутановац: Господине председавајући, уважавам вашу интелигенцију и молим вас да ми допустите да објасним. Хоћете ли ми дати реч?)

 Не.

 (Драган Шутановац: Зашто? Стварно не разумем.)

 Зато што не говорите о дневном реду. Мораћете неки други пут да се јавите. Реч има народни посланик Верољуб Арсић.

 ВЕРОЉУБ АРСИЋ: Даме и господо народни посланици, ја бих користио право на реплику пошто сам споменут директно.

 ПРЕДСЕДАВАЈУЋИ: Добили сте господине Арсићу право на реплику.

 ВЕРОЉУБ АРСИЋ: Чисто да знате, господине председавајући зато што претходни говорник није хтео да каже да су државу финансирали распродајом друштвене имовине и да је због те распродаје друштвене имовине сада имамо 400 хиљада незапослених.

 Нису хтели да кажу да су државу финансирали инфлацијом. Нису хтели да кажу да су државу финансирали курсним разликама са 78 на 120 динара евра. Нису хтели да кажу да су многе фирме због курсних разлика пропале. Нису хтели да кажу да су профитирале банке и тајкуни.

 Зато, господине председавајући, скрените им пажњу следећи пут да ће Влада да враћа дугове, али отето ће враћати судови и немој да се жале ако многи њихови пријатељи буду на удару судова.

 ПРЕДСЕДАВАЈУЋИ: Захваљујем се, господине Арсићу. Реч има др Жарко Обрадовић, реплика два минута. Изволите.

 ЖАРКО ОБРАДОВИЋ: Хвала вам. Истине ради, јавности ради, ипак дозвољавам да мало више и боље знам шта се дешавало у Министарству просвете за време док са водио тај ресурс у односу на остале па не бих тако лако давао судове о томе како су вођене друга министарства.

 Године 2011. штрајк је почео зато што су поједини синдикати тражили оно што није реално било могуће добити. Зато је штрајк и почео, а трајао је зато што је тадашњи министар финансија дао изјаву да има око четири милијарде новца и нажалост због те изјаве штрајк је трајао после скоро два и по месеца. Синдикати када су чули ту изјаву да можда има новца, рекли су – аха, значи има. Е, кад има онда ћемо ми тај новац да добијемо.

 Нажалост је трећина школа била у штрајку још два месеца и нешто и нажалост због тога деца нису по оном фонду часова као што треба да имају да није било штрајка добила оно сво знање које је требало да добију и нажалост сви смо били на губитку.

 То је једина истина. Значи, некомпетентност чланова Владе је произвела, јер знате како, ту је господин Вујовић, ако он сада не зна како је стање буџета и ако не зна колико има новца у буџету, онда не треба да ради тај посао. А ако ради тај посао и ако нам каже стање је такво и такво, ми треба да му верујемо. А ко не верује, нека изволи, нека изволи проверити.

 Када министар финансија дође и каже има новца, а после то негира, а последице су два месеца штрајка, ко је онда крив? Е, то је био узрок, разлог трајања штрајка 2011. године. Чисто због јавности, због овог цењеног дома, због грађана Републике Србије. Хвала вам.

 ПРЕДСЕДАВАЈУЋИ: Реч има народна посланица Наташа Вучковић.

 НАТАША ВУЧКОВИЋ: Захваљујем господине председавајући. Јавила сам се поводом овог амандмана да кажем прво и да разјасним и као што смо рекли у нашим говорима када смо говорили у начелу, дакле, ДС не може да гласа против овог закона због тога што сматрамо да је велики број просветних радника, наравно, у врло тешком положају, да им је свака помоћ добродошла. Али, ми јесмо против начина на који ово радите. Ево зашто.

 Пре свега више пута је овде речено, рекао је то и представник Владе, рекли сте то и представници разних странака из владајуће коалиције, плаћамо и дајемо онолико колико можемо.

 Међутим, проблем је што ми на основу читавог овог поступка од тренутка када је премијер рекао да ће просветни радници, односно запослени у установама основног и средњег образовања добити 6.000 динара, то је било прошле недеље, данас имамо једну сасвим другу ситуацију, па се прихвата амандман, да ће бити 7.000 динара, па се проширује, дакле, број корисника да ће бити то и универзитетски наставници.

 Данас смо у 11,00 сати видели изјаву премијера да ће и предшколске установе сада моћи уколико постоји одлука извршних органа локалне самоуправе. Значи, прво смо имали негде повећање за 6.000 динара за 105.000 људи, сада имамо, видим ево, министар финансија је рекао 160.000 људи. Дакле, моје питање је – на који начин Влада рачуна колико ми заправо пара имамо?

 Јер, уколико није у стању да за недељу дана да тачну информацију о томе, онда је јасно да су грађани узнемирени и да се сматрају у приличној мери понижени оваквим понашањем Владе, јер се не зна коме се жели дати новац, коме се жели дати помоћ, да ли то повећање, односно смањење умањења треба да иде свим просветним радницима, радницима у предшколским установама итд. Значи, кључно је питање.

 Није тачно да нам дајете тачне информације о томе колико новца из буџета можете да распоредите као помоћ. То је суштина приче. Дакле, ради се волонтерски, нема тачне информације и то код грађана ствара и узнемирење и неповерење у ову Владу, и то је чињеница.

 ПРЕДСЕДАВАЈУЋИ: Захваљујем се, госпођо Вучковић. Реплика, министар финансија. Изволите.

 ДУШАН ВУЈОВИЋ: Ја сам тражио реплику на помињање стања јавног дуга и због наших грађана морам да вам кажем следеће. Да, тачна је информација да на сајту Министарства стоји да је јавни дуг 31.12.2014. године био 22,8 милијарди евра и израчунато 31.10.2015. године 24,3 милијарде евра. Али, то је исказано у еврима.

 Стање, кад би се тај исти износ исказао у доларима, онда је стање дуга пало за милијарду долара, а ако се то искаже по валутама, да би људима било јасно онда је по валутама стање овакво. Децембра 31. у еврима 9,5 милијарди порасло за 200 милиона евра на 9,7, стање у доларима са 8,7 порасло на 8,8. Значи 100 милиона долара порасло и стање у динарима са 588,6 порасло на 649. Значи за 60 отприлике милијарди динара. То је стање дуга, све остало су курсне разлике које људи знају шта значе. То је обрачунска категорија.

 Значи, због тога када израчунате у доларима вредност дуга пада, када рачунате у еврима она расте, али то није реална мера дуга. Реална мера дуга је да је дуг порастао 200 милиона евра, 100 милиона долара и 60 милијарди динара.

 (Зоран Живковић: Порастао је.)

 Молим?

 (Зоран Живковић: Порастао је.)

 Порастао је, али неупоредиво мање. Значи, порастао је тачно онолико колико је био дефицит опште државе, не само централне државе и онолико колико су се промениле резерве фискалне ликвидности. Значи, ни више, ни мање, и тако мора да буде. Према томе, можемо да се сложимо да нешто изражавамо, али морамо да кажемо укључујући и курсне разлике.

 Друго, јако важно, ја, ево, колегиница је изашла из сале, сматрам да је резултат, смисао ове расправе овде, да разговарамо о томе шта је предложено, да то допуњујемо, да то проширујемо. Ја сам рекао и понављам, то ће бити између девет и 10 милиона евра ће то коштати грађане Србије. Нисам рекао буџет. Пошто ви јако добро знате да одређене нивое образовања финансирају други нивои власти.

 (Председавајући: Време.)

 Тачка, хвала.

 ПРЕДСЕДАВАЈУЋИ: Захваљујем. Реч има народни посланик Зоран Бабић.

 ЗОРАН БАБИЋ: Даме и господо народни посланици, открио сам разлог нервозе неких или једног народног посланика. Требало ми је времена, али сам веома поносан што то могу да поделим са вама.

 Разлог нервозе једног народног посланика лежи у једној реченици коју сам ја изговорио малопре када сам рекао да су мокри чворови у неким школама у Србији, нажалост, у већини школа у Србији, гори него у казаматима. Па се онда народни посланик забринуо, јер у школи је био, није био сјајан. То су биле деценије и деценије мукотрпног вишедеценијског студирања, па је тамо био и тамо више неће бити, али се забринуо на тим мокрим чворовима у казаматима и због тога је показао сву ту нервозу и приликом свог говора, али и приликом говора…

 ПРЕДСЕДАВАЈУЋИ: Молим вас, то није тема, господине Бабићу, морате се вратити на амандман.

 ЗОРАН БАБИЋ: Наравно да ћу се вратити теми, а то је, волео сам и мислио сам да када смо данас и када данас разговарамо о стању у нашој просвети, када говоримо о износу средстава која се опредељују свим људима у просвети, од предшколског образовања па до професора на универзитетима, па када је неко рекао – седам хиљада динара је мало; ја сам очекивао да ће онда рећи – ево, АП Војводине и буџет Бојана Пајтића и његове клике је спреман да још додатна средства определи за то, за просветне раднике.

 Да ли смо ми добили било шта, било какво размишљање, било један једини динар из буџета АП Војводине, оним чиме располаже режим ДС и Бојана Пајтића да се определи и да се да за просветне раднике? Не мора седам хиљада динара. Нека је седам стотина динара па је то више. Да ли смо имали такав предлог? Да ли се сетио Бојан Пајтић за тако нешто? Не, није наравно.

 Није имао времена, знате. Бавио се Хетерлендом. Бавио се давањем милион евра фирми „Гарди“, њима је дао милион евра. Просветним радницима није дао ништа. Давао је са сифоне милионске износе, али није просветним радницима.

 ПРЕДСЕДАВАЈУЋИ: Молим вас, господине Бабићу.

 ЗОРАН БАБИЋ: Према томе, ја бих више волео да нервозне колеге у овој сали више дају одређене предлоге, па кажу колико је спреман Бојан Пајтић и буџет АП Војводине да помогне просветним радницима, да помогне свим запосленима у државној управи а не да се бави оваквим расипањем пара.

 За ово, слажем се са једном реченицом, оно што је отето мора и да се врати и нека о томе размишља ДС и Бојан Пајтић.

 ПРЕДСЕДАВАЈУЋИ: Захваљујем.

 (Драган Шутановац: Јављам се за реч.)

 Господине Шутановац, по ком основу?

 (Драган Шутановац: По основу којег се и Бабић јавио.)

 По амандману?

 (Драган Шутановац: По амандману.)

 Само да буде јасно, по амандману. Изволите.

 ДРАГАН ШУТАНОВАЦ: Захваљујем. Господине министре, малопре су ме прекинули, нисам стигао да завршим реченицу. Дакле, ова влада је повећала све порезе, све намете који постоје, порез на додату вредност, порез на имовину, порез на добит, све је повећано.

 У исто време, па ако ћете ми рећи да нисте ви били у тој влади, то је друга ствар, али ова влада је ваша, за нас је то једна влада. Дакле, у исто време смањили плате и пензије, вешто… (Искључен микрофон)

 ПРЕДСЕДАВАЈУЋИ: На члан 1. амандман су поднели…

 (Драган Шутановац: Шта радиш, бре?)

 Само да вас подсетим шта је тема амандмана, то је моје право.

 (Марко Ђуришић: Шта је Бабић причао?)

 Господине Ђуришићу, изричем вам опомену зато што нон-стоп добацујете цело пре подне, изричем вам опомену.

 Значи, овако, амандман гласи да у Предлогу закона о допуни Закона о буџету Републике Србије за 2015. годину, члан 1. брише се. То је амандман који су поднели господин Живковић и господин Павићевић.

 Господине Шутановац, ја вас молим да се вратите, да говорите о амандману, јер ово је веома важна тема и нећу дозволити да причамо о било чему друго, осим о овом амандману.

 (Драган Шутановац: Ја не знам само…)

 Да ли можемо тако?

 (Драган Шутановац: Ако ми дозволите да завршим?)
 Не можете да завршите да причате о ономе што нема везе са овим амандманом.

 (Драган Шутановац: Схватате ли ви…)

 Не желим да схватим оно што ви говорите, јер не желим уопште да на било који начин ми било шта ви дате, неки савет или објасните.

 (Драган Шутановац: Дајте ми реч. Све време говорим о амандману.)

 Не говорите. Ниједном га нисте поменули. Ево, ја ћу узети стенографске белешке. Ниједном нисте поменули амандман, ниједном у вашем излагању.

 (Драган Шутановац: Како нисам?)

 Нисте, господине Шутановац.

 Ево, ја бих волео да узмете, ви да прочитате и да ми донесете једну реченицу у којој је поменут овај амандман који је на дневном реду. Чак и реч амандман нисте поменули.

 (Драган Шутановац: Што морам да кажем – амандман?)

 Па, морате да говорите о амандману.

 (Драган Шутановац: Добро, ево, објаснићу. Вратите ми реч.)

 Захваљујем се.

 Реч има народни посланик Марко Ђуришић, повреда Пословника.

 (Драган Шутановац: Јављаћу се стално.)

 Морате поново да се јавите, а сада је добио реч господин Ђуришић.

 МАРКО ЂУРИШИЋ: Председавајући, желим да укажем да данас цео дан док председавате (Председавајући: Ви добацујете.)… кршите члан 106. Пословника, који говори о томе да говорник може да говори само о тачки дневног реда, о којој се води претрес.

 Значи, када говоре посланици из ваше посланичке групе, за њих члан 106. не важи. Могу да причају о чему год хоће и да неког хапсе и да их шаљу у затвор, и да не знам шта раде овде, показују слике. Никакве везе са темом расправе не морају да имају. А, онога тренутка када неко из опозиције на исти начин учествује у овој расправи, која је много шира од ових неколико реченица које се налазе у амандманима о којима расправљамо, ви одузимате реч и изричете опомену.

 Значи, ја вас молим да имате исти аршин према свим посланицима, да доследно члан 106. Пословника спроводите, без обзира на то са које стране долази дискусија, јер без тога ово није парламент, него се ово претвара у главни одбор ваше странке, где могу да се чују само хвалоспеви о раду Владе и премијера.

 Ми нисмо зато овде. Ми смо овде да критикујемо оно што ова влада ради, јер су нас изабрали грађани који не подржавају ову владу. Три четвртине грађана није гласало за ову владу и нас овде колико има, имамо право и обавезу да говоримо о томе и не можете нас у томе спречавати.

 Немојте да мислите да ће ваше опомене и ваше понашање да нас спречи у томе. Неће, одмах да вам кажем. Поштујете Пословник, да се односите према свим посланицима исто. Хвала.

 ПРЕДСЕДАВАЈУЋИ: Захваљујем, господине Ђуришићу. Молим вас да управо оно што сте сада изговорили, приговорили мени, да прво поштујете ви. Значи, онога тренутка када ви поштујете Пословник ја, као председавајући, морам да га поштујем.

 Господин Николић је био данас опоменут да добацује и то после тога више није радио. Нисам имао могућност да га опоменем. Вас опомињем…

 (Драган Шутановац: Да ли је добио опомену?)

 Господине Шутановац, немојте да добацујете, молим вас.

 Вас опомињем цело преподне. У стенобелешкама сигурно има двадесет пута да сам вас опоменуо да не добацујете. Значи, на крају морам…

 (Марко Ђуришић: Све време кршите Пословник.)

 Господине Ђуришићу, ако ја кршим Пословник, ви се овако јавите, ја вас саслушам два минута и дам коментар. Значи, то уопште није проблем, као што сте малопре добили реч, ви сте рекли оно што сте имали, ја сам вас саслушао и сада дајем објашњење.

 (Марко Ђуришић: Пословник.)

 Не можете поново, не могу да прекршим Пословник одмах.

 (Марко Ђуришић: Пословник.)

 Значи, не могу господине Ђуришићу, то врло добро знате. Једино ако сматрате да сам прекршио Пословник што сам опоменуо господина Шутановца да не добацује.

 (Марко Ђуришић: Пословник.)

 Господине Ђуришићу, ви сте добили опомену зато што сте двадесет пута у току дана добацивали. Имате право да говорите. Јавите се за реч, ви реч добијете, говорите и никакав проблем. Али, не можете да добацујете са места.

 Реч има народни посланик Владимир Павићевић.

 (Марко Ђуришић: Пословник.)

 Не можете, господине Ђуришићу.

 (Марко Ђуришић: Нисте ме питали да ли треба да се гласа о повреди, члан 103.)

 Скупштина ће се изјаснити у дану за гласање.

 Изволите, господине Павићевићу. Имате ваших пет минута.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Народне скупштине, господине Бечићу, уважени министре Вујовићу и поштовани гости из Министарства, више од два сата, поштована господо, јутрос расправљамо о амандману, који смо на члан 1. овог предлога закона поднели народни посланик Зоран Живковић и ја.

 Поштована господо, сматрам да је то већ довољан знак за све народне посланике овде, али и за грађане наше Републике, да је ово важна тема и да се расправи прилази на такав начин да из које год странке да се говори, да се указује на важност тога какав је наш приступ овом предлогу који је послала Влада Републике Србије.

 Дискутовали су народни посланици СНС, укључили су се народни посланици СПС, дискутовали су народни посланици других политичких странака. Скоро да нема странке, парламентарне, из које народни посланици јутрос нису дискутовали.

 Ја ово напомињем, господине Бечићу, да бих указао народним посланицима који су минимизирали значај садржине наших амандмана, да је веома важно да овако темељно расправљамо о овоме што је Влада предложила, али и о томе каква је наша реакција на такав предлог.

 Страшно се чудим, поштована господо, када народни посланици неки овде не могу да разумеју да постоје грађани наше Републике, махом у овом случају у просвети, у различитим поднивоима система образовања у Србији, који ово што је решење, господине Обрадовићу, које је послала Влада Републике Србије сматрају понижењем. Ја онда не могу да разумем када се ви јавите овде, били сте министар просвете, а онда кажете да не разумете…

 ПРЕДСЕДАВАЈУЋИ: Молим вас, господине Павићевићу, не можете се непосредно обраћати другом народном посланику.

 ВЛАДИМИР ПАВИЋЕВИЋ: Извините, посредно ћу да кажем. Ја онда не разумем када бивши министар просвете упути једну поруку нама подносиоцима амандмана да ово није онај ниво озбиљности расправе какву је он очекивао.

 Такође, господине Бечићу, не разумем када неки народни посланици дискутујући о нашем амандману, као што је то урадио господин Неђо Јовановић, кажу да би усвајање нашег амандмана довело парламент у блокаду, поштована господо. Па, ни на који начин није могуће замислити ситуацију да када би се прихватио наш амандман, да последица тога буде парламент који је у блокади. Зашто? Господин Неђо Јовановић је аргументовао, остао би члан 2. Предлога закона којим се дефинише када закон ступа на снагу.

 Поштована господо, па Зоран Живковић и ја поднели смо амандман и на члан 2, поштована господо, где смо предвидели да ће народни посланици владајуће коалиције уважити аргументацију коју два дана ми овде саопштавамо, да ће прихватити наш амандман на члан 1. којим се каже – брише се садржина члана 1, да ће следствено томе, поштована господо, прихватити нашу аргументацију и амандмана на члан 2, јер смо ми, даме и господо народни посланици, господине Бечићу, да чује, ево, народни посланик Неђо Јовановић, поднели амандман и на члан 2, у којем пише – брише се члан 2.

 То значи, поштована господо, да ми предлажемо да се не прихвати, да се не усвоји овај Предлог закона. И као последица не може да буде блокада парламента ни на који начин. Апсолутно доследно овде делујемо.

 Министру Вујовићу смо, поштована господо, јутрос, на самом почетку, па ја сам то у првом говору, понудили смо му један честити излаз из ове ситуације. Излаз је, министре Вујовићу, да уважавајући аргументацију која се чула, уважавајући да у нашој Републици живе грађани који држе до свога достојанства, који неће милостињу, који неће понижење, који хоће само награду за сопствени рад, плату за сопствени рад, понудили смо министру Вујовићу да он данас овде, на основу аргументације коју је чуо, повуче Предлог закона и да се на тај начин одговори на оно што је била данашња аргументација.

 Мени делује да је наша аргументација овде била добра, да овде имамо размишљања да заиста то јесте била добра аргументација, али да искључиво из разлога послушности својој странци не жели да се прихвати један наш предлог који на одговарајући начин третира оно што је реакција просветних радника на оно што је Владин Предлог закона, поштована господо. Хвала.

 ПРЕДСЕДАВАЈУЋИ: Време. Захваљујем. Реч има народни посланик Неђо Јовановић, реплика.

 НЕЂО ЈОВАНОВИЋ: Захваљујем. Уважени министре са сарадницима, ја ћу врло кратко изнети реплику на ово што је речено. Ради се о нечему што постаје манир који је недопустив. Нон-стоп смо указивали у име посланичке групе СПС на злоупотребу Пословника. Они који се позивају на пословничку савест, који нас уче како да се понашамо у парламенту, имају један манир који је устаљен од самог овог сазива, у коме се исти предлагачи налазе.

 Због тога се долази у блокаду парламента јер парламент мора ефикасно да делује. Ефикасност парламента не може да се постигне на начин како се то овде чини, а нарочито не са амандманима „брише се“ који су били и раније, а сада без адекватне аргументације, свакако чињенично неутемељене.

 У томе се састоји блокада парламента и та блокада парламента ће постојати све док се овај манир не искорени, а искорениће се оног тренутка када будемо интервенисали у Пословнику и када будемо забранили овакве врсте злоупотребе Пословника и пословничких права. Хвала.

 ПРЕДСЕДАВАЈУЋИ: Захваљујем, господине Јовановићу. Реч има народни посланик др Душан Милисављевић.

 ДУШАН МИЛИСАВЉЕВИЋ: Поштовани господине председавајући, поштоване колегинице и колеге народни посланици, поштовани министре, када причамо о просвети, када причамо о науци, желим народне посланике да упознам да је скоро објављена листа десет најбољих универзитета у свету и да је од десет универзитета седам из САД. Сједињене америчке државе нису најјаче зато што имају најјачу војску или најјаче оружање, него су најјаче управо зато што имају најбољу …

 ПРЕДСЕДАВАЈУЋИ: Молим вас, господине Милисављевићу, о амандману.

 ДУШАН МИЛИСАВЉЕВИЋ: О амандману је, наука и просвета.

 Значи оно што морамо је да више пажње дамо нашој просвети и нашој науци, то је нешто што не би требало да се свађамо око тога и не би требали да се препуцавамо.

 Желим да се сложим са колегом Зораном Бабићем када је причао о једној елементарној ствари, неки су рекли да то није тема, мислим да јесте, као што сам рекао и оно у уводу, јесте тема. Скандалозно је у каквим условима деца иду у тоалете и то треба да буде једна национална стратегија, не треба да буде нечија заслуга ове или ове странке. У пређашњој Влади и председник Борис Тадић, и господин Душан Петровић и министар Жарко Обрадовић су покретали ту тему.

 Није добро када се каже – немамо довољно пара. За ту децу морамо да имамо паре и треба да им омогућимо стварно неке пристојније услове, ја сам из Топлице и знам ту школу коју наводи господин Бабић, није само та школа, постоје и бројне школе где има пуно проблема са тоалетима. То треба да буде заједничка акција, не треба да буде спорења, не знам ко ће рећи нешто против такве иницијативе и лично желим да кажем да то подржавам. Треба то коначно да се у ради и да нема спорења око тога.

 Што се тиче амандмана, данас целог дана практично причамо о томе да ли треба или не треба повући закон, залажем се да се појачава подршка просвети и наставницима који едукују и раде на образовању наших младих нараштаја и то је нешто што је наше највеће богатство, ми смо сиромашни за неке друге ствари, али памет имамо. Потребно је много више пажње посветити просвети и науци.

 Јавно ћу изговорити, нажалост можда и то је моја замерка мојој странци која је у неким годинама када је имала власт није тражила одговорност у овим ресорима, ресорима просвете и здравства и то је препуштала коалиционим партнерима, али су ово стварно ресори где се показује социјална правда. Показује се начин вођења и начин како се опходи према тим људима.

 Ти људи у просвети су нешто што морамо да поштујемо и да чујемо и да не издвајамо када некоме дајемо подршку у неком новчаном износу. Сви морамо да будемо свесни да морамо да заступимо све видове наставника, професора, у неким амандманима сте то исправили. Морате да заступите све и да схватите да они стварно раде у неким лошим условима. Драго ми је што је један од тих амандмана обухватио предшколске установе и надам се да ће и висока струка и универзитети бити обухваћени овим амандманом, јер сви живимо тешко и то није да неко живи боље или лошије.

 Значи, наши грађани тешко живе, наша просвета и наука јесу у тешком стању, али упркос томе они брусе нешто што је дијамант а то су та наша млада и паметна деца. Заједно треба да нађемо начин како ћемо ту децу да задржимо у Србији да она не лече неку туђу децу, да остану да лече наше грађане, да они своју памет овде након неких завршених специјализација и магистеријума из иностранства, практично примене у нашој земљи.

 Мислим да су неке ствари од општег интереса и не би требало да се ломе копља што се тиче тоалета, што се тиче подршке у просвети. То је моја данашња дискусија поводом овог амандмана. Хвала.

 ПРЕДСЕДАВАЈУЋИ: Реч има народни посланик Зоран Бабић, реплика.

 ЗОРАН БАБИЋ: Чудно тумачење математике је данас на делу, неки народни посланици кажу за СНС да није гласало три четвртине људи у Србији и то говоре они народни посланици за које није гласало 97% људи у Србији. За њих није гласало 97% људи, али онда тумаче математику на некакав чудан начин.

 Знам да је предлагач амандмана радио у просвети, али ми сада само није јасно у чије име и за кога каже да је ово понижење за просвету. Радио је у просвети, сада више не ради, на сталном радном односу је у Народној скупштини Републике Србије, што је легитимно.

 Кога заступа ако је овај закон плод договора између Владе Републике Србије и синдиката у просвети, свих синдиката у просвету? Онда могу само да посумњам да предлагач амандмана заступа и говори у име оних 11 људи о којима је говорио мој уважени колега Александар Марковић, колико су успели да сакупе, чак ни за једну школску учиниоцу, а камо ли за било шта више у Новом Пазару.

 Ти и такви за које није гласало 97% људи у Србији, ти такви који у једном великом и часном српском граду као што је Нови Пазар скупе 11 својих присталица и функционера сада говоре против договора који је постигла Влада Републике Србије заједно са просветним радницима, односно њиховим синдикатима. Ти и такви за које није гласало 97% кажу да је ово понижење. Замолите Бојана Пајтића да дода и он тих 7.000 па ће то бити дупло више, много боље ће онда бити. Верујем да је то код Бојана Пајтића завршило у туђем џепу

 (Владимир Павићевић: Реплика, господину Бабићу да одговорим.)

 ПРЕДСЕДАВАЈУЋИ: Шта сте питали, господине Бабићу, господина Павићевића? Не разумем господине Павићевићу шта покушавате цело пре подне.

 (Владимир Павићевић: Рекао је предлагач амандмана.)

 Господине Шутановац, ви немате више времена, ваша посланичка група нема више времена. Реч има народни посланик Владимир Орлић.

 ВЛАДИМИР ОРЛИЋ: Захваљујем, господине председавајући. Даме и господо народни посланици, апсолутно немам никакву дилему да овај амандман не треба да буде прихваћен, као што нема апсолутно никакву дилему ни да може уопште да се деси другачији исход до да се ово не прихвати, али морам да изразим неверовање са своје стране.

 Да смо ми заправо сведоци оваквих предлога данас, оваквих образложења данас и оваквих речи подршке нечему оваквом данас. Заиста је тешко поверовати у овакве ствари које смо у прилици да слушамо. Слушали смо их и у дану када смо расправљали и у начелу.

 Протеклог четвртка слушали смо много тешких неистина шта је ко мислио, шта ко осећа, како се ко поставља по питању овог предлога, тешких неистина. Само једна од њих представља ону како се према овом предлогу односе наши просветни радници на различитим нивоима, само једну од њих. Хајмо редом.

 Дакле, шта је овде убедљиво највећи проблем? Убедљиво највећи проблем је што се овде неке ствари представљају са очигледно врло погрешном намером, са врло лошом позадином и са врло штетним импликацијама, потенцијално штетним импликацијама, али од тога се надам искрено да неће бити ништа не у смислу прихватања или не прихватања овога, што се мене тиче судбина овог предлога је јасна.

 Само се надам да они који покушавају да упорним критиковањем како би исказали неко своје лично незадовољство тамо где томе апсолутно места нема и упорним просипањем жучи по питању нечега што би требало да буде добро, лепо, треба заједно да се обрадујемо, да такви неће успети да покваре атмосферу овог друштва.

 Једно по једно. Питање неког крајњег понижења је апсолутно неприхватљива формулација, апсолутно неприхватљива. Када неко овде тврди да сви представници запослених у оном сектору ког се тиче предложена измена тврде ово, тај истину не говори. Истина је да јесте поменуо један форум и у том смислу се придружујем оцени колеге Бабића и изражавам сопствено поштовањем према том форуму. Значи, истина је да један форум јесте наступио са таквом формулацијом.

 По питању онога да ли овде неко разуме или не разуме, зашто долази таква формулација од тог форума, за информацију свакога овде – да, наравно да разуме, апсолутно разуме и с те стране ја никакву замерку личну нећу дати, јер разумем да је у позадини те приче извесна зебња, коју апсолутно не деле сви запослени у сектору у ком се ова измена односи, али ти који су је исказали можда нису у ствари разумели на најбољи начин и није спорно, наша улога јесте да те ствари разјаснимо овде.

 Зебња у смислу да ли је можда макар теоретски ова мера којом се бавимо кроз ове измене неко коначно решење по нашем виђењу свих проблема, недаћа, изазова који се тичу просвете, наравно да није. Дакле, нико није чуо ни представнике Владе, ни представнике скупштинске већине да наступају са стајалишта и што се нас тиче овом мером ми смо за вјеки вјекова решили све што је отворено питање у вези просвете. Наравно да није чуо и неће ни чути.

 Дакле, око тога никаквих неразумевања не треба да буде. Али, хајде да се бавимо елементарном логиком. Дакле, још једном подвлачим ово не значи да смо ми престали да се бавимо питањима просвете, ово не значи да ми више никада нећемо ставити прст на чело по питању како изгледа буџет било ког нашег грађанина, било ког, не само у овом сектору, али ајмо још једном на елементарну логику.

 Нама се овде константно, ево већ два сата, није то ни за какву похвалу, то не говори ништа у прилог озбиљности овог предлога. Напротив, говори о упорном инсистирању на потпуно погрешним стварима које временски коштају толико колико коштају.

 Нама се овде упорно импутира да ми треба да прихватимо следећи став – боље је да се нека новчана подршка не пружи, него да се пружи. Шта је ту разумно? Шта је ту логично? Да ли се предлаже било шта друго овакве врсте избора, да се сложимо или да се не сложимо око тога да је боље да се не помогне, него да се помогне? Хајте, молим вас, не предлаже се апсолутно ништа друго.

 Неки други у овој сали који упорно користе сваку прилику да такође изразе критику тамо где то и не може да се уради на иоле уобличен начин, али ипак задрже довољну рацију да све то додају - што не значи да ћемо гласати против. Данас чујем да подржавају овакве предлоге. Сад, шта то значи? Да неко мења мишљење. По мом виђењу то значи нешто друго, нешто још теже и страшније, да апсолутно није важно некима у овој сали да ли су за неки предлог или су против неког предлога. Њима је само важно да буду против ове владе, да се супротстављају овој већини и да ако могу нанесу што већу штету у виду опште атмосфере у нашем друштву по било којој цени.

 Ову врсту предлога другачије, уз сву добру вољу, а знамо се добро, упознали смо се овде, да разумем не могу.

 Даље, како су се мењали ови закони и да ли је то разлог за неко незадовољство, конкретно овај предлог? Мењали су се на боље, даме и господо, на боље. Дакле, ни то није разлог да се усвоји амандман који каже да ово сада треба да се одбаци и да га уопште нема.

 Почели смо од нечега што предвиђа одређену новчану подршку одређеној категорији наших запослених. На шта смо променили? На проширење круга оних који треба да добију ту подршку и на повишење средстава. Да ли је то боље или лошије? Боље је.

 Шта смо онда урадили? Имамо још једну корекцију кроз одборски амандман. Додатно смо проширили круг оних који треба да добију подршку и сада ми треба да прихватимо само због тога што неко на другачији начин не уме да изрази сопствено незадовољство да је то грешење и одлазак из нечега у још горе итд.

 Ајмо још једном, елементарна логика и молим да се око ових ствари на овај начин ни данас, а ни било када на даље, не расправља, јер једино што је понижење у целој овој причи је поигравање са подршком оних људи на који се неки позивају, а који су такође требали и биће, да буду на одговарајући начин обухваћени овим мерама, мерама које треба да представљају нешто што је за њих добро и корисно. Најмање што може да констатује свако је – одлично, нешто се догодило, није лоше, напротив, идемо даље. У најмањем случају то.

 Лично бих био још задовољнији да се налазим у кругу оних на које се односи ова мера, али не улазим у то како ко треба да се осећа. Минимум је коректност – ово је добро и идемо даље. Све оно што остаје као отворени изазов решаваћемо даље заједничким снагама.

 Оно што је убедљиво најлошије у целој причи, а што сам видео у овом образложењу, писано образложење амандмана је та негативна импликација која уз све напоре да неко овде направи лошу атмосферу, видим у последњем ставу образложења, покушава још додатно да унесе раздор, да објасни како ево сада одједном неко је повлашћен због тога што се овако нешто предлаже. Шта то треба да значи? Да сви остали треба да буду незадовољни, па да се љуте на оне који јесу обухваћени или на онога ко предлаже? Па није тако.

 Тек када будемо научили да функционишемо као једна породица и један тим, понављали смо то више пута, има основа да нам буде боље. Треба да се радујемо било чему добром и корисном за било кога из нашег окружења, а не да будемо заједљиви и не да просипамо још једном тону жучи тамо где јој места нема.

 Ово, даме и господо, да се не прихвати, овако нешто никада и нигде. Хвала.

 ПРЕДСЕДАВАЈУЋИ: Захваљујем.

 Реч има др Љубиша Стојмировић.

 (Владимир Павићевић: Реплика.)

 Господине Павићевићу, стварно и поред најбоље воље нисам могао на било који начин да вас повежем са излагањем господина Орлића.

 (Владимир Павићевић: О чему је говорио господин Орлић?)

 Говорио је о атмосфери у сали, о расправи по амандманима, али вас, господине Павићевићу, није поменуо ниједном реченицом, ни увредио.

 Не желим са вама уопште да се …

 Реч има народни посланик проф. др Љубиша Стојмировић.

 ЉУБИША СТОЈМИРОВИЋ: Поштоване колегинице и колеге, ја сам један од оних посланика који нема проблема да прихвати сугестију, амандман без обзира од кога долази та сугестија. Сваку сугестију, сваки амандман који је по мени исправан, који је у интересу грађана Србије, ја прихватам и зато могу да кажем да са обе руке гласам за предлог који је дао колега Шутановац и ја га подржавам, да се врати отето, али и додајем, да се врати и оно што је украдено и истовремено да одговарају они који су отимали, да одговарају и они који су крали, да истражни органи и судови раде свој посао, па ако треба, нека неко иде у затвор или како то каже наш народ – у ћузу. То је нешто што сам могао да прихватим.

 Што се тиче овог амандмана који каже – брише се, и ако пратим оно што раде колеге који су предложили овај амандман, морам да кажем да то не могу да прихватим. Ево из ког разлога.

 Данас је велики празник, Ђурђиц. Данас велики део Србије слави и ја користим ову прилику да свима онима који поштују овог свеца и славе честитам овај дан и данас ћу се и ја наћи међу домаћинима на једној слави код једног честитог човека у Гроцкој који је одувек опозиционар, а код нас Срба је то познато – углавном смо против власти, али када гласамо, гласамо за власт.

 Биће тамо доста мојих колега просветних радника, и бићу у ситуацији да ме они питају када бих гласао за овај амандман – ко је теби дао право да ти избришеш наших седам хиљада динара и да не би дошли у ту ситуацију да ме они то питају, а ја да црвеним тамо, зато кажем одмах да нећу гласати за тај амандман, јер мислим да немам права да избришем тих седам хиљада динара онима који хоће да прихвате то.

 Они који не желе да прихвате то, слажем се одмах да то није премного, да није ни много, да кажем да је мало нисам тај који може да одлучује у њихово име, али мислим, претпостављам да је са добром намером био дат овај предлог, али и предлагачи имају право да погреше.

 Надам се да ћемо у будућности бити сви конструктивнији, да ћемо покушати да нађемо најбоља решења која су у интересу грађана, односно која су у интересу оних на које се односе и да нећемо имати више овако дуге и неплодне дискусије, него да ћемо бити збиља ефикаснији и да покушамо да урадимо нешто што је у интересу грађана Србије и да помогнемо онима који се труде, а дали смо им поверење да воде Србију, дали смо им поверење да буду у Влади. Мислим да они раде у најбољем интересу грађана Србије.

 Могу да не сложим са неким од министара. Могу да се не сложим са колегом Вербићем јер ту ми је најлакше да кажем нешто можда. Мислим да бих ја био бољи министар и да би пронашао нека боља решења. У овој ситуацији имамо решење које ће задовољити један, мислим, доста велики број просветних радника и немамо право да у њихово име бришемо то. Хвала.

 ПРЕДСЕДАВАЈУЋИ: Захваљујем, господине Стојмировићу.

 (Владимир Павићевић: Реплика.)

 Господине Павићевићу, разумем да се данас налазите у излагању сваког посланика, али морате схватити да мора да се испуне посланичке и пословничке одредбе, да морају да вас помену у негативном контексту, да морају да помену ваше име и презиме, а то што сте у њиховом одговору или у њиховом образлагању због чега сматрају да не треба бити прихваћен овај амандман проналазите, ја вам ту не могу ништа. Захваљујем.

 На члан 1. амандман су заједно поднели народни посланици др Сулејман Угљанин, Риза Халими, Сабина Даздаревић, Енис Имамовић и Шаип Камбери. Реч има народни посланик Енис Имамовић. Изволите.

 ЕНИС ИМАМОВИЋ: Хвала, уважени председавајући. Наиме, 24. априла ове године Влада, тј. Министарство просвете је са синдикатима просветних радника потписало Споразум који, између осталог, предвиђа и да се до краја 2015. године просветним радницима исплати једнократна помоћ у висини једне плате.

 Управо овим амандманом ми покушавамо да тежиште ове расправе о овом закону вратимо на оно што је Влада, тј. Министарство просвете преузело потписивањем тог споразума. Мени је лично несхватљиво да једна институција на тако високом нивоу, као што је министарство, тек тако прелази преко преузетих обавеза за које је потписала и ставила потпис на споразум.

 Иначе, Влада је овим мерама штедње које су на снази просветним радницима на годишњем нивоу већ умањила примања од 30 до 60 хиљада динара. Управо усвајањем овог амандмана ми покушавамо да донекле исправимо и донесемо неко задовољавајуће решење за обе стране.

 Малопре се у једном моменту дискусије споменуо и Нови Пазар и образовање у Новом Пазару, па бих подсетио колеге да мало боље уђу у суштину проблематике када је у питању образовање и те учионице у Новом Пазару. У Новом Пазару је на власти већ више од осам година странка вашег коалиционог партнера Расима Љајића.

 Ја већ годинама уназад покушавам да добијем одговор на питање – како то и ко је то омогућио да се скоро свим основним и средњим школама у Новом Пазару већ више година дозвољава, тј. ко је дозволио ситуацију да су њихови рачуни блокирани више година? Ко је дозволио ситуацију да наши ученици у основним и средњим школама похађају наставу у хладним учионицама, окупљени око једне грејалице?

 Дакле, ја сам то питање постављао и Министарству просвете и још увек нисам добио одговор на то, па би било добро, када већ спомињете Нови Пазар, да узмете и ове чињенице у обзир, као и да узмете у обзир чињеницу да у Новом Пазару такође живи преко 80% становништва бошњачке националне мањине, где нису у могућности да остварују своја права на образовање, оно које им је загарантовано Уставом и законима ове земље.

 Било добро да, када спомињете Нови Пазар, узмете и ту чињеницу у обзир, као и да узмете у обзир чињеницу да је дозвољено директорима школа и начелницима школских управа да суспендују Устав, законе и да суспендују Уредбу Владе из 2013. године о омогућавању наставе на босанском језику…

 (Председавајући: Господине Имамовићу, молим вас да се вратите на амандман. Не причамо о просвети и образовању у Новом Пазару, него имамо амандман који је на дневном реду.)

 Ја причам управо и осврћем се на читаву дискусију која се провлачила кроз расправу и о претходним амандманима, па не видим разлог због чега су и претходни посланици споменули образовање и учионице у Новом Пазару, а нисте реаговали. Као посланик из Новог Пазара имам обавезу да скренем пажњу на чињенично стање које влада у Новом Пазару и у хладним учионицама у Новом Пазару, тако да желим да искористим ову прилику. Хвала.

 ПРЕДСЕДАВАЈУЋИ: Реч има народни посланик др Марко Атлагић.

 МАРКО АТЛАГИЋ: Поштовани председавајући, поштовани господине министре са сарадницима, даме и господо народни посланици, наравно да предлажем да се овај амандман одбије. Покушаћу да образложим.

 Радим у васпитању и образовању и примам плату у радној организацији. Према томе, нема разлога да се додворавам колегама просветним радницима. Али, уколико би прихватили овај амандман који је сада пред нама, да једнократну новчану помоћ дамо у просеку запосленог, до чега би то довело? Нарушили би буџет Републике Србије за 2015. годину. Шта то значи, даме и господо народни посланици? Значи да би нарушили аутоматски и програм рада Владе за 2015. годину, јер смо тачно у експозеу председника Владе рекли шта ћемо чинити у 2015. години. Ово је реализација онога што стоји у програму Владе, односно у експозеу председника Владе.

 До чега би још дошло уколико би већи износ дали или онај мањи, као што је то предложила „академска честитост“? Нарушили би мере финансијске консолидације које смо промовисали 27. априла 2015. године. Ту је суштина проблема. Ја молим, када говоримо о овом амандманима и о овом закону, да имамо на уму програм Владе Републике Србије. Управо се Влада држи програма, да извинете, ко пијан плота, што је добро, јер ћемо тиме реализовати реформе које смо промовисали.

 Треће, доказали би грађанима Републике Србије, уколико прихватимо овај амандман, да се не држимо обећања које смо дали као посланици који смо гласали за програм Владе или експозе и да ћемо избећи грчки сценарио у који нас је довела бивша власт бившег режима, а не ова влада. Ова влада санира ситуацију и извлачи нас из економске кризе.

 Не би имали, извињавам се што ћу ово рећи, ту има економиста, ја нисам по струци економиста, стабилност јавних финансија, а то смо програмом Владе и експозеом председника Владе исто тако рекли, да требамо јавне финансије свести у одређену меру итд. Чим немамо стабилност јавних финансија, немамо ни уопште стабилности друге у земљи. То би довело до нестабилности, с обзиром на ситуацију у окружењу итд.

 Дакле, морамо се стриктно држати заиста програма који смо зацртали. Прихватањем овог амандмана фискални дефицит не би свели на одрживи ниво, а то смо програмом Владе за 2015. годину тачно рекли. Ево, даме и господо, због чега предлажем да се овај предлог одбије и да се прихвати предлог Владе.

 И на концу, господине председавајући, да не би било забуне, обратићу се у једној реченици. Господо просветни радници, добићете седам хиљада, није тачно да нећете, имамо већину о овој Народној скупштини, а они који су предложили да не треба ништа, они примају као „академска честитост“. Он прима плату у овој скупштини, а није противпредлог дао. Дакле, добићете за Нову годину.

 Други предлог, да не би било забуне, не за следећу годину, него то је једнократна исплата, а следеће године јесте четири посто више него било ко сваког месеца у јануару, сектору, јер је забуну један народни посланик, који је био бивши министар и оштетио овај буџет Републике Србије за 470 милиона, рекао и изашао вани, јер он дође овде шетњом сваких три месеца.

 Према томе, предлажем да се одбије и овај амандман, како би наши просветни радници добили, па макар једнократну помоћ. Али, ово је знак да Влада излази из кризе. Е, то је жао господину „академској честитости“. Не тих седам хиљада, него што Влада и држава Србија излази из кризе, јер он није дао противпредлог. Противпредлог није дао, само је псовао Владу. Ево, видите овде у овој образложењу. Врло је неодговорно, па макар то долазило и од доцента са факултета политичких наука, називати Владу да је неозбиљна и неодговорна. Мислим да то није у реду.

 Према томе, ја предлажем, господине председавајући, да ми прихватимо овај закон, одбијемо амандман и један и други итд. Хвала вам лепо што сте ми дали реч.

 ПРЕДСЕДАВАЈУЋИ: Господине Атлагићу, ви сте се јавили по неком другом амандману, амандману групе народних посланика Сулејман Угљанин, Риза Халими, Сабина Даздаревић, Енис Имамовић и Шаип Камбери, а помињали сте у свом амандману неке доценте, тако да…

 (Владимир Павићевић: Реплика!)

 Господине Павићевићу, ваш амандман је прошао. Не могу ја у излагању господина Атлагића да препознам неког доцента, када нико од ове групе посланика мислим да није доцент или тако нешто.

 (Владимир Павићевић: Али, зна се ко је „академска честитост“.)

 Не разумем, господине Павићевићу, ваше покушаје и даље.

 Реч има народни посланик Ђорђе Милићевић, као шеф посланичке групе. Изволите, господине Милићевићу.

 ЂОРЂЕ МИЛИЋЕВИЋ: Захваљујем, господине Бечићу. Поштовани министре, даме и господо народни посланици, господин Атлагић је рекао нешто у чему се у потпуности слажемо. Дакле, ни ми нећемо у дану за гласање подржати овај амандман, из простор разлога јер он није уподобљен са економским могућностима државе и он није уподобљен са оним што јесте реалност, када говоримо о буџету који је заснован на здравим основама и то треба да нам буде циљ - буџет који је заснован на здравим основама.

 Овде имамо две ствари. Имамо на једној страни нешто што представља списак лепих жеља и када би реализовали тај списак лепих жеља, ми би сигурно дошли и ишли ка финансијској пропасти. Имамо на другој страни нешто што јесте наставак структурних реформи, суштинских структурних реформи, наставак реформских процеса и то јесте пут и правац који води ка оном коначном циљу којем сви тежимо, а то је бољитак за грађане. Као одговорна и озбиљна странка, наравно да увек јесмо опредељени за оно што јесте реалност и оно што јесте интерес грађана Србије.

 Мислим да, када говоримо конкретно о овом амандману, не треба у републичком парламенту да говоримо оно што би грађани желели да чују од нас, не бајке, већ оно што јесте реално. Имаћете прилике после мене да говорите.

 Ми предлог закона о којем данас говоримо сагледавамо управо као један вид подршке, тренутне подршке за, како је министар дефинисао, 160.000 просветних радника у Србији и верујемо и убеђени смо да ћемо у периоду који је пред нама, управо захваљујући позитивним и добрим показатељима у буџету, бити у прилици да ово питање решимо и на квалитетнији начин.

 Када говоримо конкретно о овом предлогу, Влада на овај начин, по нама, показује спремност пре свега за разговор са синдикатима и Влада је разговарала са представницима синдиката. Са друге стране, показује спремност да помогне и да подржи просветне раднике у Србији. Није тачно да Влада не чини ништа по том питању и није тачно да се ово може дефинисати као некакав маркетиншки потез, јер - чему то? Нема парламентарних избора. Ово је, дакле, по нашем виђењу, један одговоран предлог који управо јесте уподобљен са оним што сам рекао на почетку, а то су економске могућности буџета, буџета који јесте заснован на здравим основама.

 Ми би желели и волели да овај износ јесте далеко већи и ми разумемо просветне раднике у Србији и разумемо тешку ситуацију у којој се налазе просветни радници, али исто тако на другој страни морамо да сагледамо нешто што јесте реалност. Реалност, поновићу по ко зна који пут, када говоримо о буџету који је заснован на здравим основама и наш циљ јесте одржив економски систем, наш циљ јесте да у потпуности реализујемо план и програм економске консолидације Влада Републике Србије и наш циљ јесте да се осети бољитак у свим секторима, у свим сферама друштва, али бољитак који хоће бити заснован управо на здравим основама.

 Ми ово сагледавамо као још један у низу мера економске политике Владе Републике Србије и убеђени смо да ће Влада и у наредном периоду храбрим и одлучним корацима наставити да иде ка убрзаном економском и динамичном расту.

 Малочас је било речи о економским показатељима. Дакле, ми сматрамо да су јасни и видљиви озбиљни знаци економског опоравка фискалне и економске консолидације и да управо они јесу резултат одговорног, озбиљног и посвећеног рада Владе Републике Србије. Дакле, предузете су тешке мере како би се средило стање у јавним финансијама у Србији и управо захваљујући реформским процесима који су започети ми оптимистички можемо гледати на период који је пред нама – и на 2016. и на 2017. годину. Дакле, економски опоравак јесте, по нашем мишљењу, национални приоритет.

 Апсолутно сматрамо да нико нема право да неодговорним потезима, неодговорним предлозима доводи у питање реализацију овог кључног циља јер од реализације овог кључног циља, економског опоравка, зависи реализација бројних кључних циљева Владе Републике Србије. Управо захваљујући резултатима које Србија јесте постигла, Србија данас јесте међу водећим земљама, односно најпрепознатљивијим земљама по резултатима. Управо то јесте разлог поштовања бројних земаља према Србији.

 Господин Атлагић је такође малочас нешто поменуо, са чиме се такође у потпуности слажем, дакле, шта је суштина? Морамо да зарађујемо, морамо да трошимо далеко мање од онога што зарадимо, да наставимо да радимо у правцу смањења јавног дуга, буџетског дефицита и да омогућимо економски привредни раст и привредни опоравак. Уз то, заједно са применом модерних и системских закона који јесу усвојени у републичком парламенту и уз јасан план фискалне и економске консолидације Владе Републике Србије, резултати јесу видљиви.

 Дакле, управо захваљујући реформским процесима који су започети и који се спроводе, ми јесмо створили један реалан, стабилан и сигуран основ који може да омогући развој, јесмо створили један реалан, стабилан и сигуран основ који може да омогући економски и привредни раст и који хоће омогућити бољитак за грађане.

 Данас је потпуно јасно да програм економског опоравка и фискалне консолидације Владе Републике Србије није програмска, односно политичка прокламација и није сачињен зарад некакве тактике политичког преживљавања, политичких поена, реч је о једној озбиљној стратегији која управо подразумева оно о чему је већ било речи, а то су храбри, тешки, одлучни и економски, политички кораци и економске и политичке одлуке, али које воде ка оном што јесте бољитак за грађане. Дакле, реформе се управо спроводе због грађана, а не зарад политичког маркетинга и политичке популарности политичких странака.

 Још једном, нисмо у могућности да гласамо за овај амандман јер он не представља оно што јесте реалност у датом тренутку, није уподобљен са економским могућностима државе, односно са економским могућностима буџета који мора и треба да буде заснован на здравим основама. Захваљујем.

 ПРЕДСЕДАВАЈУЋИ: Захваљујем. Господине Имамовићу, желите ли опет реч по овом амандману? Изволите.

 ЕНИС ИМАМОВИЋ: Хвала. Уважени председавајући, господине министре, уважене колеге из владајуће већине су се углавном сложиле око једне констатације, а то је да овај амандман наводно нарушава буџет Републике Србије, да је он маркетиншки, да је он популистички.

 Такође је речено да је то нешто што би грађани од нас желели да чују, речено је и да је то списак лепих жеља, међутим, опет вас враћам на чињеницу да је овај амандман проистекао управо из споразума који је Министарство просвете 24. априла 2015. године потписало са Унијом синдиката просветних радника Србије и синдикатом радника у просвети Србије.

 Мислим да све те критике, колико се ја сећам, нисмо чули када је овај споразум ступао на снагу. Знамо да је овај споразум потписан да би се прекину штрајк просветних радника и нисмо чули овакве критике од представника владајуће већине када је министар просвете потписао тај споразум који је, подсетићу вас, још увек важећи и још увек је на снази, нити смо га ми у парламенту, нити га је Влада ставила ван снаге.

 Према томе, када ми овим амандманом покушавамо да вратимо Владу и Министарство просвете на нешто на шта су се споразумом са просветним радницима обавезали, ми ни на који начин не нарушавамо буџет Републике Србије, не бавимо се маркетингом и популизмом.

 Ако прихватите да се министар просвете тада када је потписивао овај споразум бавио маркетингом и популизмом, прихватићемо и ми да овим амандманом то исто радимо. Међутим, то нисмо чули од вас и још увек чекам да видим шта ћемо да радимо са тим споразумом пре него што кренемо да критикујемо овај амандман. Хвала.

 ПРЕДСЕДАВАЈУЋИ: Захваљујем, господине Имамовићу. Реч има господин Милићевић. Изволите.

 ЂОРЂЕ МИЛИЋЕВИЋ: Управо овај законски предлог јесте, између осталог, резултат разговора који је вођен на релацији Владе Републике Србије и синдиката. Погрешно сте схватили. Није овде реч ни о каквој критици, већ о реалном сагледавању ситуације у којој се тренутно налазимо, када говоримо пре свега о економским могућностима државе.

 Када кажем популизам и политички маркетинг, ако већ морам конкретно да говорим, ви сте од 2008. до 2012. године били део владајуће коалиције у Србији. Били сте од 2012. до 2014. године, такође део владајуће коалиције у Србији. Децембра 2009. године је исплаћена једнократна помоћ просветним радницима од 5.000 динара и тада су захтеви просветних радника били далеко већи. Године 2012. били сте део Владе, исплаћена Светосавска награда у износу од 4.000 динара. Мислим да су и тада захтеви просветних радника били далеко већи. Ви тада, због незадовољства и због, назовите, подршке нисте нашли за сходно да изађете из Владе Републике Србије, него сте све то подржали.

 Економска политика мора да буде заснована и мора да буде социјално одржива. Реформе имају за циљ управо живот грађана, да обезбеде живот за грађане и бољитак за грађане. Овај тренд иде ка бољитку. Дакле, није овде реч ни о каквој стагнацији, није овде реч ни о каквом назадовању, не идемо ми корак уназад, него овде је реч о нечем позитивном, нешто је зарађено и овде је реч о подршци помоћи просветним радницима у Србији.

 Знате како, легитимно је право да имате критички осврт према ономе што чини и ради Владе Републике Србије. То право апсолутно не може нити жели било ко да вам одузме, али када користите то право и када конкретно говоримо о економској политици, онда дајте да чујемо и шта је алтернатива, а да то није демагогија која води ка финансијској пропасти. Економски показатељи су једно, економске чињенице су јадно, а политички маркетинг је нешто сасвим друго. Захваљујем.

 ПРЕДСЕДАВАЈУЋИ: Господине Имамовићу, да ли желите поново реч по амандману? Изволите.

 ЕНИС ИМАМОВИЋ: Уважени председавајући, опет покушавам, по не знам који пут да вратим тежиште расправе на суштину, а суштина јесте да је члан ове Владе, министар просвете у овој Влади потписао један важећи споразум, који још увек ова Влада није ставила ван снаге, а који овим законом Влада прећутно ставља ван снаге. Говорили смо о неким претходним околностима.

 Слажем се да просветним радницима треба дати само повећање, уколико мислимо да идемо напред и уколико мислимо да унапређујемо наше образовање, међутим, када говоримо о околностима које су биле 2009, 2011, 2012, 2013. године, тада нисмо говорили о околностима када су просветним радницима биле умањене плате, па су они на те веће плате које су тада примали, добијали накнаде од 5.000 динара, 4.000 динара итд.

 Данас говоримо о околностима, када су мерама штедње просветним радницима умањене плате и то бруто, и онда на то умањење ми њима уплаћујемо једну симболичну надокнаду, не кажем да је то горе него ништа, она је симболична надокнада, међутим не заборавите да ми просветним радницима на годишњем нивоу ове године уплаћујемо од 30 до 60.000 динара мање него што је то било 2009, 2011, 2012, 2013. године. Тако да хајде да не говоримо о популизму, јер када говоримо о популизму говоримо о споразуму, онда говоримо о споразуму који је потписао овај министар.

 Дакле, ја вас упорно враћам на споразум ове владе, на снагу споразума коју ова влада потписује. Ако нешто важи тај потпис, дајте да тај потпис уважимо. Хвала.

 ПРЕДСЕДАВАЈУЋИ: Захваљујем.

 На члан 1. амандман је поднео народни посланик Марко Ђуришић. Да ли неко жели реч? (Не.) Захваљујем. Није подносилац амандмана ту, а ви желите по том амандману реч. Изволите. Реч има народна посланица Биљана Хасановић Кораћ.

 БИЉАНА ХАСАНОВИЋ КОРАЋ: Уважени министре са сарадником, даме и господо народни посланици, цела наша посланичка група Борис Тадић – Социјалдемократска странка – Заједно за Србију и Зелени Србије, поднела један низ амандмана који се односе на члан 1. Предлога закона о допуни Закона о буџету Републике Србије за 2015. годину.

 Свим тим амандманима је обухваћен и овај амандман и суштина је да ми тражимо да се свим запосленима у јавном сектору којима је смањена плата врати на ниво пре смањења плата зато што је то без правног основа тада урађено, као lex specialis и време је да ова Влада изнађе друге начине за пуњење буџета.

 Ми смо у дискусијама предлагали неколико мера којима би могли да се пуни буџет, које су врло реалне, врло спроводљиве, али нису прихваћене од стране Владе, већ се ишло на смањење плата и пензија.

 Нећу више да трошим време посланичке групе. Захваљујем.

 ПРЕДСЕДАВАЈУЋИ: Захваљујем. Реч има народни посланик Марко Ђуришић, подносилац амандмана. Изволите.

 МАРКО ЂУРИШИЋ: Хвала председавајући. После два минута, молим вас да рачунате време шефа посланичке групе.

 Предлог амандмана, суштина његова је да се уместо ових шест, па седам хиљада запосленима, прво у основном и средњем, а затим је додато високо образовање, па данас и предшколско образовање, очигледно ми посланици нисмо знали колико то пара Влада има да подели.

 Када смо дошли на ову седницу и када смо писали амандмане, чули смо нешто од вас министре, очигледно да се тај износ такође мења, јер од расправе у четвртак, тај износ је порастао, односно још скоро 29.000 људи биће обухваћено овом помоћи, како сте ви то назвали у свом излагању.

 Ми сматрамо да је праведније решење да се свим запосленима и пензионерима врати онај износ за који им је умањено пре годину дана, за који су умањене плате, односно пензије.

 Образложење које сте ви дали за не прихватање овог амандмана је мени врло интересантно. Каже – амандман се не прихвата из разлога што је предложено решење не спроводиво јер је Закон привременом одређивању основица плата за обрачун плата, односно зарада и других сталних примања код корисника јавних средстава и даље на снази.

 То знамо, ми тражимо да се тај закон повуче и на одложеној седници од јуче за данас посланици ће се изјашњавати о нашем предлогу да се тај закон стави ван снаге. Изјашњавају се о њему негативно претходна два месеца, али ми сматрамо да треба усвојити тај закон а онда и ову разлику, а разлика је хајде да кажемо просечно негде вероватно 50.000 динара, конкретно за запослене у просвети, на нивоу од годину дана за колико су им умањене плате.

 Ако је просечна плата 40.000 сада у просвети, значи да је била неких 45.000, 44.000 пре повећања, па десет посто, значи четири хиљаде месечно, четири и по, није важно, то је неких 50.000 можемо тако да дођемо. Можда је тај износ и мањи, али је сигурно далеко већи од ових 7.000 колико ви њима нудите данас, далеко већи и зато ми негодујемо и зато ми не подржавамо овај закон. Не зато што сматрамо да запослени у просвети не треба да добију ово него сматрамо да треба да добију оно што им је неправедно узето пре годину дана. То је наша политика.

 Други део образложења за одбијање амандмана је још интересантнији. Такође, имајући у виду да је наведени закон привременог карактера, плате, односно зараде запослених код корисника јавних средстава као и пензије моћи ће се повећати по испуњењу посебног фискалног правила дефинисаног чланом 27е став 28. Закона о буџетском систему који налаже спровођење учешћа плата општег нивоа државе у БДП до седам посто, односно учешћа пензија у БДП до 11%. Е, сада мене занима да ли ви у свему што радите се држите закона?

 Ако се држите закона, где је предлог закона о буџету за 2016. годину? Закон о буџету вам налаже да 1. новембра најкасније тај закон буде у Скупштини. Данас је понедељак 16. новембар. Надам се да око тога можемо да се сложимо. Значи, касните 16 дана. По закону, закон важи за све, ја верујем, у овој земљи.

 Друго ме занима, како ћете ви, ако овај закон важи, да повећате плате за онолико колико сте нам говорили овде у четвртак када смо водили расправу у начелу и ви и премијер, односно пензије за 1,25%? Да ли то значи да су испуњени услови из Закона о буџетском систему, члан 27. став 28, или ћете прекршити Закон поново и повећати пензије за ништа?

 А зашто кажем да је то ништа? Зато што кад кажете инфлација, онда ви кажете – у Србији инфлације нема, или је ништа. А ја вама кажем - инфлација у Србији је 2%, а 2% је веће од 1,25% колико ћете ви повећати пензије. Значи, реално ће пензије бити мање свима, а не веће, као што ви тврдите.

 Ми сматрамо да ове штетне законе треба ставити ван снаге, да грађанима треба исплатити разлику, а да се Влада прихвати озбиљно посла. Јер, какав је резултат спровођења ових мера? Најмањи раст и развој Србије у земљама у региону, то каже ММФ, ММФ који ви позивате и призивате овде и сматрате да су најмеродавнији да говоре о успеху и резултатима. Најмањи раст у региону је 2,6%, у Србији ће бити 0,5 или 0,75. Нема мање.

 Дуг расте. Ви сте израчунали 200 милиона евра, плус 100 милиона долара, плус 60 милијарди динара, 60 милијарди динара је 500 милиона евра. Дуг је порастао и ове године. Не можете да кажете да није и да нема и да је ово исплаћено од неке нове вредности која је створена, јер она није створена.

 И у томе је проблем, што ова влада није донела пре годину дана никакве мере за развој, јер развоја нема и неће га ни бити јер нема инвестиција у овој години. Ниво инвестиције у овој години је мањи него у прошлој, а у прошлој мањи него у претпрошлој. Нема страних инвестиција, нема домаћих инвестиција, не инвестира држава.

 Уштедели сте на буџету, 2% буџета сте уштедели мање зато што нису потрошене паре за инвестиције из буџета. Без тих инвестиција нема у будућности раста и развоја, не може. Ниво друштвеног производа у Србији је данас мањи него 2011. године, 33 милијарде и нешто је тада био, евра, а данас је мањи од тога, односно ове године ће бити мањи од тога.

 Три и по године ова влада управља. Ви сте нама говорили о томе да сте ви дошли пре 15 месеци. Али, ми овде не полемишемо само о томе шта је урађено пре 15 месеци. Говорили сте о стању које сте затекли. Па, затекли сте га после две, две и по године неспособне власти, лоше политике која је довела до тих лоших последица. Али, ове мере нису довољне.

 Ја вам тврдим, наредне године са овим планираним повећањем плата и пензија, дефицит се неће смањити. Биће исти или већи од ових 4% колико ће бити ове године и онда ћете дићи ПДВ у неком тренутку наредне године и онда ћете дићи акцизе да бисте обезбедили паре у буџету за ово повећање. О томе никако не говорите.

 Кажете - уштедели смо, па ћемо да повећамо. Нисмо уштедели, него ћемо дићи акцизе 4% или 5%, колико ћемо дићи акцизу на гориво наредне године да би нашли ова средства колико ћемо повећати у наредној години за исплату плата и пензија.

 С обзиром да се овде ради о просвети, ја бих баш волео да видим како ће сада просветни радници, рецимо, који уче децу математици, да уче своје ђаке, па им кажу овако – ајмо децо да видимо да ли сте научили сабирање и одузимање, имали сте 50 јабука и неко дође и узме вам пет и онда вам врати после неког времена две, да ли ви имате више или мање него што сте имали на почетку?

 Ова влада има каже да имају више, а деца у основној школи треба да науче од тих просветних радника да је то мање, јер је то математика. То је математика. Како мислисте да мотивишемо просветне раднике да раде свој посао? Да ли треба овако да предају деци у школи, овако да их уче математику?

 (Зоран Бабић: А инфлација?)

 Инфлација је 2%, 2% у овој години, господине Бабићу, који добацујете са места по ко зна који пут, а председавајући не сме реч да вам каже. Два посто, а ви повећавате пензије 1,25%. Да није промењен Закон о буџетском систему прошле године, то повећање би било 2% до сада, један посто у октобру, 0,5% у априлу и 0,5% у октобру ове године, тако је писало у закону, у закону који важи и на који се ви позивате када вам то одговара.

 Када вас ја питам – где је по закону буџет за 2016. годину, нема одговора, по закону. Како ћете по том закону да повећате плате и пензије ако се држимо закона ко пијан плота, како рече један колега овде? Или ћемо променити закон, као што га данас мењамо, па смо кренули од помоћи шест хиљада просветним радницима у основном и средњем образовању, па смо дигли на седам, па додали високо и данас предшколско.

 Ми не можемо равноправно да учествујемо у тој дискусији, јер ми не знамо колико ви то имате пара које желите да дате грађанима Србије. Нисте нам то нигде написали. Мења се та цифра из дана у дан.

 Позивамо вас да усвојите наш амандман, позивам колеге посланике, иако је Влада рекла да се не усвоји. Овај амандман исправља неправду коју смо грађанима Србије, великом броју грађана Србије, учинили одлуком парламента пре годину дана. Позивам Владу да, пошто се прихвати овај амандман, дође овде са мерама које ће значити и омогућити развој Србије, развој, раст, запошљавање, бољи живот грађана. Хвала.

 ПРЕДСЕДАВАЈУЋИ: Захваљујем. Реч има министар.

 ДУШАН ВУЈОВИЋ: Ако можемо, пре него што говорим, да разјаснимо коме одговарам, пошто овде постоји неколико амандмана различитих предлагача у истоветном тексту.

 ПРЕДСЕДАВАЈУЋИ: Амандман на члан 1. који је поднео народни посланик Марко Ђуришић.

 ДУШАН ВУЈОВИЋ: Добро, значи одговарамо на тај део. Ваш амандман гласи да се прекине дејство закона којим су смањене плате пре годину дана. После тога следи једна тирада са чињеницама које уопште нису повезане, нити имају везе, нити имају логике. Ваш амандман тражи да анулирамо кључни потез којим смо ушли у реформе којима желимо да оздравимо буџет Србије и омогућимо излазак Србије на здрав економски терен. Враћањем тога прво бисмо једнократно одустали од тог програма и, друго, вратили бисмо се на онај пут суноврата који сте нам ви приредили.

 Ја одговарам – ви сте донели Закон о министарствима 24. априла 2014. године и ми смо по том закону три дана касније, од стране овог парламента, изабрани у Владу. Ваше приче о три и по године су потпуно правно неутемељене и чињенично неутемељене.

 Друго, враћање овог, било је једнократног укидање програма, враћање програма на нулу би било враћање на ону линију дефицита од 8,8% из јула 2014. године, суноврат и банкрот државе.

 У том суноврату, већ сам вам рекао, ако је вама било добро, држави Србији се писало лоше. Повећавати на рачун раста, галопирајућег раста дугова је потпуно бесмислено. Разумем вашу потребу да вештачки приказујете слике о дугу, али то је такође потпуно нетачно.

 Као што сам рекао, држава се задужила само за оно што је било неопходно да се…

 (Председавајући: Време.)

 Па, не могу да одговарам на тај начин. Онда нећу да одговарам.

 ПРЕДСЕДАВАЈУЋИ: Морам да поштујем Пословник, господине министре.

 (Душан Вујовић: Посланик говори 20 минута, како онда могу да одговорим, не могу време да…)

 То су посланичке одредбе. Пословничке одредбе.

 (Душан Вујовић: Чисте неистине говори, не може човек да наброји неистине које говори.)

 Реч има овлашћени представник СНС, народни посланик, Верољуб Арсић.

 ВЕРОЉУБ АРСИЋ: Даме и господо народни посланици, ја сам слушао пажљиво предлагача амандмана. Само у образложењу на амандман мора да нам да неке показатеље. Волео бих да нам је дао образложење где је нестало милијарду и по евра од продаје Мобтела? Или где је нестало негде око седам милијарди евра из приватизације? Или где је нестало четири и по милијарди евра девизних резерви?

 (Драган Шутановац: Којих резерви?)

 Девизних резерви, немојте да се правите наивни.

 ПРЕДСЕДАВАЈУЋИ: Господине Шутановац, молим вас, немојте да добацујете.

 ВЕРОЉУБ АРСИЋ: Четири и по милијарди евра је Народна банка од 2008. до 2012. године продала девизних резерви, црно на бело. Још ваш гувернер је то признао и вама је то смешно, мени није.

 Онда причате од један до два посто инфлацији. Буџет се пуни из привреде, а ви сте буџет пунили из продаје друштвене имовине и кредита. За привреду вас није било брига. Сада вас је одједном брига за запослене у просвети и пензионере. Па што нисте бринули док сте подизали кредите? Куповали сте социјални мир. Дошло је до краја. Нема више шта да се прода или можда имате жељу да продамо и „Телеком“ и „Електропривреду Србије“ и да завршимо. Шта ћемо после? Да штампамо новац?

 Кажите нам код којих то ваших другара су завршиле те силне милијарде евра, пошто их браните? Тужилац их напада, тужилац им пише кривичне пријаве, покреће судске поступке, ви их браните. Кажете – они су добри људи, запошљавају по 30 хиљада људи. Одакле? Колико су изгубили посао због њих? Значи, ако хоћемо нешто да будемо, да урадимо прво морамо да покренемо привреду.

 Причате о страним инвестицијама. Ко је хтео да улаже у државу која прода годишње милијарду евра девизних резерви. Ко је хтео да улаже у државу где национална валута губи вредност 10% најмање годишње. Ко је хтео да улаже у државу где је инфлација 10, 12, 15, 20%? Ко је хтео да улаже у државу где је морало сваком вашем чиновнику од локалне самоуправе до републичких органа да се подмаже џеп? Ко ће да улаже у ту државу? Дотле сте је довели.

 Представљате као страну инвестицију продају „Максија“ „Делезу“, трговински ланац вам је продаја страна инвестиција. Ма страна инвестиција су нова радна места, бре. Нова вредност. Нови приходи и за пензионере и за запослене у просвети и за буџет и за ПИО фондове и за фондове здравствене заштите. Тако се води држава. Што је нисте тако водили толике године?

 Мислите да можете једноставно, као на рачунару, притиснете једно дугме, ресетујете систем, па кренете испочетка. Па не може, све је урушено. Привреда не постоји. Покушавамо да је подигнемо и показатељи су да успевамо у томе. Не признајете да се нешто мења у Србији на боље. И онда кажете – хајде да ми повећамо; а повећавали сте кредитима и продајом имовине.

 Продајте ваше станове онда, продајте ваше куће. Како то изгледа? Шта је држава, нечије приватно? Припада свима. Што нисте водили рачуна о њој док сте били у власти, него сте је распродавали како ко стигне, шта му се свидело.

 Хоћете да ми кажете да није истина када је чувени Мишковић рекао тадашњем премијеру Мирку Цветковићу – ако ми не одложите плаћање пореза, ја ћу да отпустим људе на улицу. И онда је тај исти премијер Цветковић ишао на ноге Мишковићу. И ви сте хтели да водите државу? Државу су код вас водили Мишковић и остали.

 ПРЕДСЕДАВАЈУЋИ: Реч има народни посланик Горан Ковачевић, по амандману. Изволите.

 ГОРАН КОВАЧЕВИЋ: Даме и господо, у расправи по амандманима, као и у расправи у петак у начелу, у ствари слушамо као и за овај амандман хрпу економских параметара који суштински, ја мислим, уопште не иду на руку опозиционим политичким странкама.

 Ако погледате те параметре, онда можете да схватите да Србија данас изгледа економски много боље него, не у задњих годину-две дана, него никада у својој историји.

 Можемо ми данас да полемишемо, али не може да се полемише са дефицитом буџета који износи један или један и по посто, односно 50 милијарди динара. Око тога нема полемике. Не можемо да полемишемо са чињеницом да држава Србија кошта 46% друштвеног бруто производа и да је једна од најскупљих држава који постоји у Европи.

 Да није било мера које смо донели у децембру, оно што је министар почео да вам говори, данас би тај дефицит био много већи. Уштеда у буџету по том основу на класификацији расхода за запослене износи 10%. Расходи за запослене на нивоу образовања износе 3% као свуда у Европи. И то су параметри који су неспорни. То су економска правила и принципи.

 Данас слушамо о ребалансу буџета. Како може ово да буде ребаланс буџета? Нормалне су исправке буџета. Могу да се десе у току једне године, српски преведено, исправке буџета. Али, зашто се потенцира да је ово ребаланс буџета? Зато што први пут Србија се придржава принципа реалности буџета у планирању.

 Први пут, председник Владе, министар финансија, када су планирали буџет, када су га планирали држећи се принципа потпуне формалности и начело суштине, нису погрешила у принципу реалности буџета. Буџет је реална и планска категорија.

 Зато ви потенцирате а министар вам каже – Да, нисмо погрешили; и средства која данас издвајамо не издвајамо са економске класификације коју мењамо. Та средства су ту у текућим резервама. Не мењамо буџет, не говори се о ребалансу буџета.

 Суштински, ми данас задржавамо са оваквим начином промена и овом количином финансијских средстава реалност буџета и ја теоретски могу да схватим да се ми налазимо пре десетак година, када један део опозиције можда и не препознаје, заговара не класичан економски модел у буџету, него савремени економски модел који каже – да, могући су циклични буџети и могућа је аутоматизација стабилности. То више није тачно.

 Европа, свет се данас враћа на класичан економски принцип и Немачка каже и хвали се, да се придржава новог модела буџетске разборитости који каже да се може трошити само онолико колико има. Шта ми данас, не прихватајући овај амандман, у ствари заговарамо? Да трошимо онолико колико имамо и нисмо ми никада ни 2014. године у децембру узели некоме, већ смо трошили онолико колико имамо.

 Велико је задовољство наравно и СНС и свих посланика у Скупштини да можемо да повећамо финансијска средства која издвајамо за јавни сектор на основу за расходе запослене, али то издвајање више од овога што данас предлаже министар, односно Влада Републике Србије, подразумева економски крах и колапс Србије у наредном временском периоду.

 Да ли неко хоће да ризикује да каже – ми хоћемо да повећамо јавну потрошњу, расходе запослене зато што је то политички прагматично и да 2018, 2019. године завршимо са јавним дугом који не можемо да сервисирамо и да дођемо у ситуацију да не исплаћујемо и те расходе које имамо.

 Фискална консолидација, односно трошење онолико колико имамо је суштина не само у Србији данас, него и у свим савременим монетарним економијама по питању буџета. Зато нема разлога да претерано полемишемо око економских категорија. На срећу СНС, Владе и свих нас који представљамо ову страну, она су као никад добра.

 Појединачна перцепција наша о финансирању државе може да буде различита. Она је испуњена политичким ставом, али кључни макроекономски параметри су ту и то не може да склони више нико.

 У 2015. и у 2016. години се надамо да ће тај тренд бити још бољи и још већи, али и инфлација од 2%, друштвени бруто производ који расте на 1% кад је преокренут тренд, смањење стопе незапослености, три кључна макроекономска параметра, али немојте да заборавите никад мања референтна каматна стопа у историји Србије од 4,5%.

 То су ствари које гурају српску привреду и српско друштво да изгледа економски боље. Можда не довољно добро, али је реално и то је суштина и неприхватање овог амандмана и буџета за 2015. и буџета за 2016. годину. Ја вам се захваљујем.

 ПРЕДСЕДАВАЈУЋИ: Захваљујем. Господине Ђуришићу да ли желите реч по амандману? Изволите.

 МАРКО ЂУРИШИЋ: Жао ми је што министар не може да прихвати да овде постоје нека правила. Ја се по тим правилима у четвртак слушао и вас и премијера неколико сати, нисам добио ни два минута да одговорим. Таква су правила овде. Нисам злоупотребио ни на какав начин правила о дискусији коју имам овде.

 Значи, овде се говори како је дефицит смањен рекордно и не знам 1%, 50 милијарди ове године. Ја вам кажем могао је да буде и суфицит, могли сте да смањите плате и пензије 20% па би био суфицит, али ко би то преживео? Ово људи у Србији не могу да преживе. Ове мере гуше развој Србије. Нема развоја и раста са оваквом политиком. Треба да уштедимо у буџету на плате. Отпустите 100.000 људи које сте запослили ове четири године. Ваших партијских тролова (Председавајући: Да ли можете о мало о амандману, господине Ђуришићу?)… који седе по јавним предузећима и државној управи и не раде ништа. Ако треба да се нађе, ево то је пут.

 ПРЕДСЕДАВАЈУЋИ: Господине Ђуришићу, мало о вашем амандману да говорите молим вас.

 МАРКО ЂУРИШИЋ: Говорим о амандману и одговарам на оно што је било у расправи о мом амандману и о томе где су паре из не знам претходних година.

 Ево вам овде са сајта Министарства финансија поново да не буде забуне, зове се – текућа маркоекономска кретања октобар 2015. године. Највећи извозници у Србији „Фијат аутомобили Србија“ – 950 милиона евра, „Железара“ Смедерево 247…

 ПРЕДСЕДАВАЈУЋИ: Господине Ђуришићу, мало о амандману, молим вас.

 МАРКО ЂУРИШИЋ: … „Тигар Тајерс“, „Нафтна индустрија Србије“, „Тетрапак продакшн“, „Горење“, „Петрохемија“, „Хемофарм“, „Филип Морис“, „Јура“…

 ПРЕДСЕДАВАЈУЋИ: Захваљујем.

 (Марко Ђуришић: Када су те фирме почеле да раде?)

 На члан 1. амандман је поднео народних посланик мр Александра Јерков. Да ли неко жели реч? (Не.) Захваљујем.

 (Марко Ђуришић: Зашто сте ми одузели реч? Вратите ми реч.)

 На члан 1. амандман је поднео народни посланик Иван Јовановић. Да ли неко жели реч? (Не.) Захваљујем.

 На члан 1. амандман су заједно поднели народни посланици Балша Божовић и Наташа Вучковић. Да ли неко жели реч? (Не.)

 На члан 1. амандман је поднео народни посланик Дејан Николић. Да ли неко жели реч? (Не.) Захваљујем.

 На члан 1. амандман је поднео народни посланик Борислав Стефановић. Да ли неко жели реч? (Не.) Захваљујем.

 На члан 1. амандман су заједно поднели народни посланици Александар Сенић и Биљана Хасановић Кораћ. Реч има народна посланица Биљана Хасановић Кораћ. Изволите.

 БИЉАНА ХАСАНОВИЋ КОРАЋ: Захваљујем, председавајући. Као што сам малопре рекла наша посланичка група је поднела читав низ амандмана на члан 1. Предлога закона о допуни Закона о буџету Републике Србије за 2015. годину, којом осим амандмана које је колега Ђуришић већ образложио и који је обухватио све кориснике у јавном сектору којима су смањене плате, ми овим појединачним амандманима ресорно обухватамо кориснике средстава у јавном сектору којима су смањене плате и предлажемо да се плате врате на ниво од пре смањења.

 Већ поподне ћемо гласати да ли да се стави на дневни ред стављање ван снаге Закона лекс специјалиса којима су смањене плате, јер смо ми предложили да се стави на дневни ред, а у образложењу на све ове наше амандмане ви наводите да због тог закона не могу да се усвоје амандмани. Ето прилике да отклонимо сметњу.

 Оно што је нас посебно заинтригирало да се на овакав начин бавимо овим проблемом јесте што у члану 1. предвиђате да се запосленима, да сада кажем у образовању, јер се више не зна коме и ко ће да исплаћује, исплати једнократно износ од шест, односно седам хиљада динара. Све се то мења из сата у сат и из дана у дан.

 Могу само да кажем да ме јако радује ако је обухваћено и предшколско образовање, али се питам из којих средстава ће они то исплатити. Овако важан, најважнији акт који доноси Скупштина, а то је буџет за годину за коју се доноси и који већ за наредну годину касни, достављен је Предлог закона о допуни тог најважнијег акта са образложењем у једној реченици и то није довољно, наравно.

 То што се предлаже да се исплати једнократна накнада просветним радницима у ком год обиму дефинитивно буде усвојено, да ли то буде основно, средње, више, високо образовање и предшколско образовање или само неки од њих, представља у ствари давање помоћи просветним радницима.

 Зна се коме се даје помоћ, даје се социјалним случајевима. На тај начин индиректно признајете да су запослени у просвети постали на неки начин социјални случајеви у овом друштву и није чудо што су толико протестовали.

 Ранијих година када им је давана помоћ о чему је колега говорио, давана је помоћ без претходног смањења плата. Сада је смањење плата изазвало још тежу ситуацију и наравно да се онда даје помоћ. Да се разумемо, ми нисмо против тога да се помогне просветним радницима, али желимо да се исправи неправда према свима, да се врате плате на ниво који је био пре доношења закона којим су смањене плате. Конкретно овај амандман се односи на запослене у систему државне управе и локалне самоуправе.

 Осим оног што је наведено у образложењу, желим да вас подсетим да је и основана перцепција јавног мњења, а и анализа која је вршена од стране ЕУ, да је у органима државне управе и локалним самоуправама као и у здравству и у просвети, значи, у свим областима које су биле обухваћене смањењем плата, изузетно још увек присутна корупција.

 Смањењем плата и довођењем запослених у тим областима на низак ниво могућности за живот, у ситуацију да су без средстава за преживљавање, наравно да се повећава њихова опасност да подлегну корупцију и примању мита.

 Осим тога, подстиче се на овај начин не само поновни већи развој корупције, него и рад на црно, јер су људи прихваћени да раде прековремено било какве послове да би додатно зарадили. Ево, пошто је просвета у питању, узмимо за пример, ако брачни пар ради у просвети, њихова укупна примања су колико једна потрошачка корпа. Они морају додатно да зараде на неки начин.

 Још гора ситуација је ако један од брачних другова ради у просвети, а други уопште није запослен, од чега да та породица преживи и да школује децу? Зато кажем – ми нисмо против тога да им се помогне, али јесмо за то да се стави ван снаге лекс специјалис и да се врате плате свима запосленима у јавном сектору.

 Као што сам малопре рекла, Влада има могућности да да развојне програме, да наплати ненаплаћене дугове за порезе, да устроји имовину у списак имовине којом располаже и приходе које има од те имовине.

 Имали смо овде и друге лекс специјалисе који се односе на различите врсте продате имовине. Срећа да нису ступили на снагу и зато још једном апелујем да размислите о свим овим нашим амандманима, јер су негативне последице, мислим дугорочније и биће теже за исправити ако овако стање настави да траје још.

 ПРЕДСЕДАВАЈУЋИ: Захваљујем. Реч има народни посланик Марко Ђуришић. Јесте се ви пријавили по амандману? Изволите.

 МАРКО ЂУРИШИЋ: Да. Хвала, председавајући.

 Није ми јасно зашто ми је малопре била одузета реч док сам говорио о томе какву штетну политику води Влада Републике Србије.

 Овај амандман предвиђа да се запосленима у систему државне управе и локалне самоуправе којима је основица за исплату и обрачун плата умањен за 10% на основу закона донетог пре годину дана, да им се та основица врати и да им се исплати разлика.

 Зашто смо посебно издвојили запослене у државној управи и локалној самоуправи? Сведоци смо да се рад запослених у државној управи свакодневно омаловажава од стране представника Владе. У крајњој линији, они су, чини ми се, једини који нису обухваћени повећањем зарада за наредну годину.

 Знате, наш посао овде, конкретно нас у Скупштини није могућ, не би био могућ без рада, вредног рада, често прековременог рада запослених у државној управи и верујем да и министар такође се ослања на рад запослених, својих запослених у државној управи. Они припремају и пишу предлоге закона, уредбе Владе, баве се разним истраживањима, они на нивоу локалних самоуправа су тај неки сервис грађана и сада ова Влада им стално поручује да они не раде довољно, да треба да раде више, да је то што добијају превише.

 Понављам, јесте превише зато што у просеку има пуно оних који не раде ништа, који су ту дошли у последње три године само зато што су чланови владајућих странака и на свом послу не раде ништа, ако уопште и дођу на тај посао. С времена на време можете то негде да прочитате у неким новинама - ова влада најављује ред у тој области.

 Ево, већ у овом мандату само министре, знам ја добро колико траје овај мандат од априла 2014. године, та најава траје и никако да дочекамо тај закон о платним разредима овде у Скупштини. Нема га. Стално постоје неки проблеми. Можемо да видимо да се ви и министарка задужена за то не слажете за одређеним решењима за тај закон, али сматрамо да и ти људи, њихов рад заслужује поштовање и да као и сви други запослени којима су умањене плате пре годину дана за 10% и они заслужују да им се врати разлика, а онда можемо да говоримо о томе на који начин треба вредновати њихов рад. Хвала.

 ПРЕДСЕДАВАЈУЋИ: Захваљујем. Шеф има посланичке групе СНС, народни посланик Зоран Бабић.

 ЗОРАН БАБИЋ: Изречено је много ствари које заиста немају никакве везе са истином. Нама је овде једна посланичка група или господин Ђуришић који је тада био високи функционер ДС спочитавао – боже, страшно кршите закон, где је буџет.

 Ја сам њега питао – где је буџет, Марко Ђуришићу, за 2009. годину који сте предали и расправа је кренула 26. децембра? Где је буџет био за 2009. годину где сте кренули са расправом 22. децембра, па за 2010. годину 17. децембра, па за 2011. годину 23. децембра, па за 2012. годину 26. децембра? Ни један једни буџет нисте дали у скупштинску процедуру у складу са законом и у складу са Уставом.

 Сада, ти и такви који су нас натерали да у осмом сазиву Народне скупштине дочекамо малтене Нову годину, који су трговали са неким посланичким групама само да би повукли велики број амандмана, да не би ишли на привремено финансирање, кажу – где је буџет, страшно је што ће буџет доћи у задњој недељи новембра или првој недељи децембра месеца.

 Шта ћемо са тим? Сада ти и такви кажу – где вам је буџет, а где је вама био буџет и за 2009, 2010, 2011. и 2012. годину? Када сте га доносили? Када сте га усвајали?

 С друге стране, ти и такви кажу да ова Влада РС води штетну политику, а они су водили исправну политику. Ти стручњаци који су водили исправну политику узимали су кредите, краткорочне кредите, на пет година по 7,5% камате. То су стручњаци, а онда спочитају овој Влади РС која добија кредите на 10 година по 2% камате да је штетна. Да ли сте имали ви математику у основној или средњој школи? Да ли сте бројали те јабуке које сте давали и узимали? Па како може 7,5% камате на краткорочни кредит од пет година да буде повољнији, сјајан, економски исплатив у односу на кредите на 10 година са 2% камате?

 Ко је онда водио штеточинску политику и штетну политику? Због те такве политике стручњака, који су нам доносили буџет пред Нову годину као деда мразови, ми ове године плаћамо милијарду и 70 милиона евра камате. Наредне године у врху таласа платићемо камате на кредите, те од 7,5% на пет година, у износу од милијарду и 300 милиона евра камате вашег задужења, које сте расипали на неке хетерленде, на неке ко зна какве пројекте.

 И са таквим оптерећењем који сте нам оставили, ми ћемо ову годину да завршимо са дефицитом негде око 500 милиона евра. Погледајте само да није тог оптерећења од милијарду и 70 милиона евра, колико смо морали да дамо на камате, ми смо у суфициту. Елементарно, сваки месец је прошао у суфициту и разумем оне колеге који се смеју, смеју се зато што они не знају шта значи суфицит. Никада га нису ни правили.

 Суфицит у буџету – њима је страна реч. Морају да преведу шта значи – суфицит, па тек онда да разумеју. Они су нон-стоп само гледали дефицит и како је тај дефицит растао из године у годину. Суфицит им је страна реч и сада овакве резултате где није камата и кредита које сте ви узели, ви оптеретили, не нас, оптеретили сте грађане РС, да не рачунамо тих милијарду и 70 милиона евра кредита, камата које морамо да вратимо на ваш ред и на ваш образ, и то камата тако сјајних и стручних и добрих за државу од 7,5%, да није тих камата, ми би били у суфициту комплетно.

 Ви имате храбрости и образа да устанете и кажете – ово је штеточински. Шта сте понудили? Буџете пред Нову годину? Шта сте понудили? Камате и кредите од 7,5% на пет година, пет година отплате?

 Сада за ову владу која враћа оно што сте ви потрошили, а да смо барем нешто добили, шта смо добили, да ли имамо изграђене коридоре, да ли имамо изграђене путеве? Важно је било да се тада слика на Ибарској магистрали, да се покаже поред два багера и каже – ево је, хај веј, а сутрадан остане багер, камиони оду, за два дана нема ни багера, а од пута тек нема ничега.

 Ти и такви стручњаци који сада кажу да ова Влада води штеточинску политику, а урадили смо и радимо више аутопутева за годину дана него што сте ви урадили за пет година, радили сте и правили су такви стручњаци аутопутеве у њиви, па из њиве на аутопут, па са ауто-пута на њиву. Можда и кукуруз. Хвала господине Николићу.

 То су ти стручњаци који немају ништа, ама баш ништа да кажу у своју корист, ама баш ништа да кажу шта су добро и корисно урадили за ову државу и грађане РС, ти који су и буџет и овакве камате и оваква оптерећења ставили на наша плећа, они сада кажу – где је буџет, они сада кажу – ово је штеточински.

 Па, ако је ово штеточински, када смо у суфициту, а колега не разуме шта значи суфицит, онда која реч би била адекватна, а да ме госпођа председница не прекине са правом, која би могла да потврди и која би могла да опише вашу политику и све оно што сте радили? Уосталом, како сте сјајно радили, тако су сјајно рекли и грађани Републике Србије и 2012. године и свих ових година до сада, а богами и у будућим деценијама.

 ПРЕДСЕДНИК: Захваљујем.

 (Марко Ђуришић: Реплика!)

 По амандману можете, имате још времена.

 (Марко Ђуришић: Рекао ми је и име и презиме, директно.)

 Добро, коме припада Борис Тадић у оном времену сад? Коме да дам реч? Реч има народни посланик Марко Ђуришић. Изволите.

 МАРКО ЂУРИШИЋ: Хвала, председавајућа. Ви сте дошли на власт са тврдњом да сте бољи од нас, да нећете да правите грешке које смо ми правили. Зато вас питам, ако важи закон који каже - 1. новембра буџет у Скупштини, где је буџет? Ваш одговор је - кад сте ви. Па, ви ништа не умете да радите, него да причате шта смо ми и како смо ми радили.

 Ево, да вам кажем како смо ми. Ми смо за пет година задужили ову земљу пет милијарди евра, а ви сте за мање од четири године 10 милијарди евра. Десете милијарди евра сте задужили. Ми смо потписали уговоре за све те километре ауто-путева који се праве у последње четири године у Србији.

 Уговор један донесите, један за један километар који сте договорили у ове три и по године ауто-пута да се прави у Србији, па макар он ишао од њиве до њиве. Па, што нисте тај ауто-пут спојили за ове три и по године? Што нисте нашли финансијера или неки други начин да се финансира? Шта сте то ви урадили? Стално вам је одговор неко други како је радио.

 Говорите о каматама. Камата у то време тих кредита од 7,5%, евро камата је била 5,5%. Данас је негативна, негативна. Данас, да је памети, узели би кредит и раздужили се за та дуговања која јесу велика и оптерећују државу Србију, али узимана су у тренутку када је камата на евро нивоу била 5,5%, а данас је негативна. Негативна!

 (Верољуб Арсић: Није тачно. Не говориш истину.)

 Молим вас, председнице, да не добацују посланици и да не полемишу са мном на овај начин. Ја сам добио казну због тога, а неко други неће да добије ни скретање пажње да се то не ради са ваше стране.

 (Председник: Молим вас да не добацујете.)

 Значи, камате које плаћамо (Председник: Прошло вам је време. Тражили сте реплику.)…отплаћујемо због 10 милијарди, колико се ова држава се задужила у последњих четири године. Хвала.

 ПРЕДСЕДНИК: Хвала вам, посланиче.

 Реч има народни посланик Зоран Бабић, реплика.

 (Марко Ђуришић: На шта сад?)

 Немојте да добацујете, молим вас. Опоменули сте ме више пута, не знам стварно шта да радим. Да опомињем или не опомињем? Ајде, реците ми, да опомињем посланике или да не опомињем?

 (Марко Ђуришић: Јесам ли га споменуо? Ни једном једином речју га нисам споменуо.)

 Ето, тако ће ми сви рећи од вас. Онда ће по амандману, свеједно, има права да говори. Је ли вам тако лакше? Можемо ли да нађемо компромис? По амандману, молим вас, господине Бабићу, имаћете још више времена.

 ЗОРАН БАБИЋ: Сада смо видели, госпођо председнице, да је 5,5% камате боље него 2%, колико добијамо сада. Ево, сада смо добили признање. Научите ме, молим вас, каква је то математика где је 5,5% камате боље, и то 5,5% на пет година, на краткорочни кредит, него 2% на 10, 12 или више година. Ево, признајем, ако ме убедите и ако грађани Србије убедите у ту врсту математике, свака част! Мислим да заслужујете Нобелову награду.

 Што се тиче тога да смо бољи, да, јесмо бољи. Због тога са поносом могу да кажем да смо, рецимо, буџет за 2013. годину усвојили 1. децембра, где је пре тога био у редовној процедури, за разлику од оних којима буџет недостаје, који су сваки пут буџет дали по хитном поступку у процедуру и то у пет до 12, у пет до истека рока.

 Каже неко - овде смо ми направили уговоре. Па, извините молим вас, људи у Србији данас не иду по уговорима, не возе аутомобиле по папирима, него по ономе што је урађено и што је изграђено. Људи који се превозе железницом, превозили су се у ваше време брзином од 26 километара на сат. То је та добра, модерна, то је та исправна политика. Сада 12 километара брже, 38, није ни то нешто за похвалу, али брже.

 (Драган Шутановац: Време! Колико времена има за реплику?)

 Много више времена него ови са пашњака врачарских. Тако да, лоше су им те штоперице, мораће да их баждаре мало на другачији начин.

 ПРЕДСЕДНИК: Није, него само мало пажње када дам реплику, када пуштам на амандман, колико посланичка група има времена итд.

 ЗОРАН БАБИЋ: Рећи ћу вам и још једну ствар. Знате ли како су изгледали, госпођо председнице, ти уговори за изградњу инфраструктуре, за изградњу путева? Ја сам јако захвалан Азербејџану зато што нас разуме и зато што није наплатио све оне пенале које је могао да наплати. Правили су уговоре за изградњу Коридора 11 на начин што су се обавезали да ће извођаче радова увести у посед, односно увести у градилиште за три до шест месеци. Ако га не уведу од три до шест месеци, имали су обавезу по истом том сјајном уговору да плаћају изузетно високе, тј. да плаћамо као држава изузетно високе пенале.

 Онда су ставили руке у џепове, фотографисали се са тим уговором и рекли – ево, све смо завршили, а малопре смо видели да представници бившег режима верују да се саобраћај одвија преко уговора, а не по ауто-путу и по асфалту. Није их било брига да изврше имовинско-правне радње, односно да изврше експропријацију земљишта. Нису имали где да уведу људе било шта да раде.

 У оном тренутку када смо преузели одговорност вршења власти, морали смо да седнемо, наравно, са извођачима и да их замолимо да нам дају додатни рок да експропријацију и извршимо. Немојте само ти стручњаци који убеђују грађане Србије да је 5,5% камате боље него 2%, немојте само ти стручњаци који нам говоре да се саобраћај одвија по папирима и по уговорима, а не по изграђеним путевима и по постављеном асфалту и изграђеним мостовима, немојте само да ти економски стручњаци који све мере на јабуке, имаш две више, две мање, а онда не прихватају димензију инфлације и свега онога што су правили, а било је по 20 и нешто процената. Немојте само да ти стручњаци који су наводно повећавали нешто из кредита, из нереалног кредита, а прикривали да је то у ствари појела инфлација много пре него што су уопште уплатили.

 Немојте, молим вас, да нас ти стручњаци који су нас довели у ситуацију да плаћамо ове године милијарду и 70 милиона евра камате, а наредне године када је врх тог таласа и милијарду и 300 милиона евра. Јер, да није било тих стручњака и њихове погубне политике, Србија је сада у плусу, Србија је у суфициту и због тога је цела ова нервоза, зато што ви то не разумете. Не разумете да је наш дефицит и биће до краја године 500 милиона евра и то са враћеним каматама које сте нас задужили.

 Да није тих камата, да није те погубне политике коју сте водили до 2012. године, домаћинским правим пословањем, пословањем које је утемељено на економским показатељима, и то не морате да верујете мени, не морате да верујете посланичкој групи СНС, већ погледајте шта прича ММФ, погледајте шта каже Светска банка.

 Погледајте, та иста Светска банка нас је померила унапред за 32 места на „дуинг бизнис листи“. Да ли се то добија на лепе очи? Да ли се то добија на познанство? Да ли се то добија не манекенисање бившег председника државе или се добија посвећеном и реформском политиком и тешким мерама које смо морали да урадимо? Да ли се, уосталом, и сагласност од оних које сте отерали 2011. године?

 Међународни монетарни фонд је био у Србији 2011. године само да попије кафу и ручак и видео је са ким има посла. Видео је да су то људи који не држе до речи, већ користе буџет онај који су усвајали пред Нову годину, користе га само и искључиво за политичку и личну корист, и отишли су људи.

 Ми се поносимо уговором са ММФ јер то је један од начина мониторинга над трошењем средстава из буџета Републике Србије. Због свега што смо урадили, направили смо договор о овом повећању и плата и пензија и ове помоћи просветним радницима, али на основу онога што смо зарадили, на основу онога што смо уштедели, на основу оног реалног суфицита који смо направили, да није ваших кредита и камата од 7,5 или 5,5%, од тако сјајних камата где нас убеђују и дан данас да је 5,5% боље и повољније за нашу државу него 2%.

 Немојте само ви, молим вас, да нас учите тој врсти економије и вођења финансија јер је таква економија нас једним добрим и сигурним путем довела на врата банкрота.

 ПРЕДСЕДНИК: По амандману, министар.

 ДУШАН ВУЈОВИЋ: Разумем добре жеље, разумем потребу да се смање трошкови, реформе, штедње, разумем жељу да се побегне од реалности, али не разумем да се тражи укидање нечега што је камен темељац отрежњења ове земље. Ако може законима то да се ради, као што ви предлажете, што онда не донесемо закон да имамо доходак као Швајцарска и да одмах решимо једним потезом све? Не може то тако. На жалост, не може то тако.

 Не може се ни агрегатном тражњом изаћи из кризе, као што смо пробали, или су пробали, или се пробало 10 година, па смо завршили у тоталном хаосу и тоталном дугу, не може се ни анулирањем кључних елемената. Моћи ће да се врате плате и пензије на претходни ниво када завршимо програм, када изађемо из фискалне консолидације 2018. године па надаље. Пре тога, сумњам. Пре тога можемо само све да срушимо што смо започели и све што смо до сада урадили ће ићи у пропаст.

 Друго, понављам, разлика у стопама раста, ако не можете да запамтите – запишите, нико нема повећање пројектоване стопе раста од 1,75 или 2%, нико. Србија још увек заостаје зато што је била у рупи и излази, али нико нема повећање, подизање трајекторије раста за 2% и то смо остварили овим реформама и нико у време консолидације није остварио тако брзо враћање стопе раста из негативне у позитивну.

 Друго, јако важно, инвестиције су у одличном стању. Треће, дуг расте, али расте за 700 милиона евра мање него што смо овде предвидели у децембру месецу прошле године, за 700 милиона евра мање.

 То не значи да не расте, али не расте за две милијарде евра које ви погрешно наводите, нити расте за онолико колико смо планирали прошле године – рашће за 50 милијарди, па можда и 120, ако решимо да вратимо дугове, али због дугова које смо наследили, а не због тога што смо данас направили. Данас Србија има суфицит примарног биланса. Да људи разумеју, без камата, ми смо у суфициту.

 ПРЕДСЕДАВАЈУЋИ (Игор Бечић): Време.

 ДУШАН ВУЈОВИЋ: Камате су дуг на оно што смо се задужили, сетите се, од ниског нивоа задужености 2001. године, после Париског, Лондонског клуба, до онога што смо наследили ових година.

 Последње, морам да вам кажем, нема где друго да се штеди, сем на томе. Плате, пензије, субвенције чине 800 милијарди, од 1.100 милијарди наших расхода. Када томе додате трошкове, то је скоро 900 милијарди, и додате капиталне расходе, то је 950, додате камате, то је 1.100. Остало су ситнице. Нема на чему другом да се штеди. Хвала.

 ПРЕДСЕДАВАЈУЋИ: Хвала. Господине Ђуришићу, по амандману. Изволите.

 МАРКО ЂУРИШИЋ: Верујем, министре, да не мора само да се штеди, да мора да се улаже да би се у будућности могла стварати нова вредност. Рекао сам вам где може да се уштеди. Партијске запосленике, њих 100.000, отпустити па ће се ту уштедети онолико колико треба.

 Говорите о дуговима које сте наследили. Мени је жао оне Владе која ће доћи када дође на наплату дуг који је ова влада направила, дуг према пензионерима. Наш Уставни суд је рекао да је то смањење пензија у складу са Уставом. Жалиће се пензионери суду у Стразбуру, видећемо шта ће се десити и шта ће бити онима који ће бити и водити земљу оног тренутка када тај дуг дође на наплату. Ја због математике нисам говорио да је 5,5 боље од 2%.

 ПРЕДСЕДАВАЈУЋИ: Господине Ђуришићу, вама је истекло на 18 секунди време шефа посланичке групе. Сада се користи време од времена посланичке групе.

 МАРКО ЂУРИШИЋ: Говорио сам о томе да су камате биле у време када су узимани ти кредити од 7,5% - 5,5%, а данас су негативни. Нормално је да данас узмете кредит од 2%, али не узимате ни те кредите. Ево шта каже Фискални савет. Постојећи трендови указују на то да би држава, уместо реотварања емисије трогодишњих динарских обвезница по каматној стопи од 10%, могла емитовати нове обвезнице исте рочности, али по нижој каматној стопи (примера ради, у октобру су успешно продате динарске обвезнице рочности пет година, по годишњој каматној стопи од 8%) и да се на овај начин могло уштедети 1,5 до 2 милијарде динара.

 Значи, цела ова помоћ која ће бити подељена просветним радницима је могла да се уштеди да је Влада на други начин поступала на финансијском тржишту. Фискални савет.

 Ја сам овде поставио питање, министре. Добио сам од вас одговор – Влада се не бави курсним разликама. Пре годину дана, заједно са буџетом, усвојили смо кредит за „Србијагас“ од 200 милиона долара, по каматним стопама од 4,5 до 6% - 200 милиона долара. То је тада било 160 милиона евра, данас је скоро 190 милиона евра, само због курсне разлике.

 Значи, само на том једном кредиту – 30 милиона евра. То је четири ове помоћи које ће бити подељене просветним радницима, на једном кредиту усвојеном пре годину дана, а ви кажете – не можемо ми да рачунамо шта ће се десити на тржишту. Могу да вам нађем одговор који сте ми послали. Послали сте ми тај одговор.

 Значи, неодговорно се понаша ова влада и зато ми овако реагујемо. Нема развоја. У овим мерама нема развоја. Ви можете да стегнете …

 ПРЕДСЕДАВАЈУЋИ: Вратите се мало на овај амандман, господине Ђуришићу.

 МАРКО ЂУРИШИЋ: Немојте ме прекидати, молим вас.

 ПРЕДСЕДАВАЈУЋИ: Морам да вас прекинем када не говорите о амандману.

 МАРКО ЂУРИШИЋ: Говорим о амандману да се врате зараде запосленима у државној управи.

 ПРЕДСЕДАВАЈУЋИ: Тако не гласи овај амандман.

 МАРКО ЂУРИШИЋ: То је суштина нашег амандмана, тако гласи и о томе говорим, зашто је то боље од ове помоћи коју Влада нуди. Тражим од Владе да донесе развојни програм Србије. Буџет сте могли, могли сте да имате стварни суфицит, а не ових 50 милијарди дефицита о којима говоримо. Могли смо да имамо 100 милијарди суфицита, али ко би то преживео? Ваш претходник је хтео да смањи плате и пензије за 30%. Били би у суфициту онда.

 ПРЕДСЕДАВАЈУЋИ: Морам да вас прекинем, господине Ђуришићу.

 МАРКО ЂУРИШИЋ: Не можете да ме прекинете.

 ПРЕДСЕДАВАЈУЋИ: Морам да вас прекинем када не говорите о амандману. Ако не знате који је амандман, ја ћу вам прочитати.

 МАРКО ЂУРИШИЋ: Не морате ви мени читати, ја могу вама да прочитам. Зашто сте ми одузели реч?

 ПРЕДСЕДАВАЈУЋИ: Захваљујем се. Реч има народни посланик Верољуб Арсић.

 ВЕРОЉУБ АРСИЋ: Даме и господо народни посланици, овај амандман не треба прихватити. Навешћу неколико разлога зашто амандман не треба прихватити. Први јесте тај да се држава до 2012. године задуживала по јако високим каматама. Није тачно да је еурибор био виши него данас, највиши је био септембра или октобра 2008. године, био је негде око 3,45%, али од краја 2008. године, значи када су ови кредити подизани, био је 0,5% на годишњем нивоу, колики је и данас.

 Кад нешто хоћете да кажете и да слажете, кажите тако да то не можемо да проверимо за пет минута. Е, сад пошто колеге знају да је тачно ово што говорим, а намерно не износи истину Скупштини, ја знам и да намерно не мисле добро грађанима Србије, што су показали док су водили Србију.

 Е, сад знате шта поставио сам питање у свом излагању где је нестало милијарду и по евра од продаје „Мобтела“, сад ћу да дам одговор. Дали су га банкама до последњег динара са референтном каматном стопом од 16%, па на референтну каматну стопу израчунајте банкину маржу, 22% до 24% сте задуживали државу на динарске кредите кроз емитовање хартије од вредности. Хоћемо ли да проверимо то? Одмах. Одмах.

 Тако сте појели целу супстанцу, тако сте уништили целу приватизацију, тако сте људе оставили без посла и сад се бринете за те људе које сте остављали без посла. Па, то је исто као да хоћете да излечите човека коме сте ви пуцали метак у главу. О чему говоримо овде?

 ПРЕДСЕДАВАЈУЋИ: Господине Арсићу, морате се вратити на амандман.

 ВЕРОЉУБ АРСИЋ: Господине Бечићу, образлажем зашто не треба прихватити амандман. Не треба га прихватити, зато што нема новца којим бисмо исплатили оно што пише у овом амандману, нема га зато што се неко неодговорно, бахато, нестручно понашао према држави и оставио је без пара.

 Колико сам у праву, када конкуришете за кредит и као грађанин и као предузеће и као држава степен ризика вам одређује камату коју ћете да плаћате, па толико су били добри до 2012. године да су степен ризика наплаћивали са каматом 7%, 8% и више посто, а данас степен ризика и поверење у онога ко враћа кредит је 2% камате, то су подаци који не лажу. То је нешто пипљиво.

 Па, немојте да се чудите онда што нам више верују и страни инвеститори и грађани. Ја разумем вашу панику, нећете више моћи да финансирате одређене банкарске тајкуне и одређене финансијске и друге манипуланте који су покрали државу у претходних пет или шест година до 2012. године.

 ПРЕДСЕДАВАЈУЋИ: Захваљујем, господине Арсићу.

 На члан 1. амандман је поднео народни посланик проф. др Јанко Веселиновић. Да ли неко жели реч? (Не.) Захваљујем.

 На члан 1. амандман су заједно поднели народни посланици академик Нинослав Стојадиновић и Иван Карић. Да ли неко жели реч? (Не.) Захваљујем.

 На члан 1. амандман су заједно поднели народни посланици Весна Марјановић и Аида Ћоровић. Да ли неко жели реч? (Не.) Захваљујем.

 На члан 1. амандман је поднео народни посланик Гордана Чомић. Да ли неко жели реч? (Не.) Захваљујем.

 Поштовани народни посланици, молим вас немојте да добацујете, сагласно члану 27. и члану 87. ст. 2. и 3. Пословника Народне скупштине обавештавам вас да ће Народна скупштина данас радити и после 18.00 часова због потребе да Народна скупштина што пре донесе акте из дневног реда ове седнице.

 На члан 1. амандман је поднео народни посланик Јована Јовановић. Изволите, госпођице.

 ЈОВАНА ЈОВАНОВИЋ: Хвала, поштовани председавајући, што сам добила реч, а не као неки други народни посланици.

 Предлог мог амандмана јесте да свим запосленима у установама основног и средњег образовања и установама ученичког стандарда на основу одлуке Владе једнократно буде исплаћен нето износ просечна зараде за октобар 2015. године са припадајућим порезом и доприносима за обавезно социјално осигурање, најкасније до 1. децембра 2015. године.

 У расправи у начелу ми смо чули да су ово просветари тражили када су штрајковали, на састанку са премијером, односно да су тражили ових седам хиљада динара колико ви дајете те помоћи, међутим, оно што стварно јесте истина јесте да су просветари тражили бар ову једнократну помоћ у износу од једне просечне плате у образовању, што овим амандманом ми и предлажемо.

 Она информација коју ми имамо са састанка четири репрезентативна синдиката и премијера јесте да се премијер на том састанку само појавио и рекао да ће помоћ бити толика и толика без неког даљег образлагања.

 Овим истим просветним радницима ви сте претходних месеци смањивали њихове плате за по 10%, односно узели сте им неких 60 хиљада, а сада им дајете ову помоћ од седам хиљада динара и очекујете да они буду захвални и вама и владајућој већини и наравно премијеру меког срца.

 Просветни радници треба да буду захвални за ових седам хиљада динара помоћи и пензионери са просечном помоћи у висини од 290 динара. Ако је просечна помоћ 290 динара значи да ће неки имати помоћ од читавих 190 динара месечно, а за тих 190 динара месечно могу једног дана да купе два хлеба и млеко.

 ПРЕДСЕДАВАЈУЋИ: Време, госпођице Јовановић, ваша посланичка група нема више времена. Реч има народни посланик Владимир Ђукановић. Изволите.

 ВЛАДИМИР ЂУКАНОВИЋ: Хвала вам. Слушали смо свашта данас, а ја бих желео, верујем да многи људи који ово гледају, а посебно пензионери, можда би било лепо да им и ми кажемо неке ствари. Знате шта, тачно је, неко ће рећи да је ово као мало, али ваља то обезбедити, ваља то зарадити.

 Знате, ако људи мисле да није добро да некоме повећавамо пензију тако што то обезбеђујемо из реалних извора, тако што зарадимо тим повећамо, ја молим те људе да гласају против СНС на наредним изборима. Нека нас смене. Нека изгубимо изборе, па шта? Само молим оне који кажу да ово не ваља, да свим тим пензионерима кажу а како ће да им обезбеде већу пензију, да буду искрени и да им кажу – имаћете пет, шест, седам, десет хиљада већу пензију, а то ћемо обезбедити из реалних извора или ћемо се задуживати.

 Знате, лако је бити и водити политику – уа, Вучићу, то може свако, а после тог – уа, Вучићу, треба да кажете негде и зашто сте, шта ви то нудите. Нисам чуо ниједну аргументацију шта то друга страна нуди осим што каже да ово не ваља. Само их питам – шта је то боље? Извините, ми немамо више право на тај луксуз да задужујемо земљу, уништићемо потпуно будућност ове државе.

 То је разлог зашто овакве амандмане не можемо да прихватимо и није мало када неком повећате, па чак и тих 250 динара, јер да је било то мало онда би они повећали тих 250 динара, а ми имамо ситуацију да 61% пензионера је примало испод 25 хиљада динара захваљујући њиховој политици, а то неће да кажу. Зато молим људе ако заиста сматрају да ово не ваља, па ето доћи ће и неки избори, нека нас смене, али молим ове који кажу да ово не ваља, нека кажу шта то нуде. Не видим никакву алтернативу и зато верујем да народ и те како уме да добро процени и да види ко ради у његовом интересу. Хвала вам.

 ПРЕДСЕДАВАЈУЋИ: Захваљујем. Реч има народни посланик Драган Шутановац, повреда Пословника.

 ДРАГАН ШУТАНОВАЦ: Господине председавајући, желим да укажем на повреду Пословника, члан 106 - говорник може да говори само о тачки дневног реда о коме се води претрес.

 Наиме, моја колегиница је образлагала амандман који је дала на први члан 1. закона који разматрамо, а колега који је пре мене говорио је говорио о свему само не о том амандману и о том члану. Значи, у овом члану нису садржане ни пензије ни прошлост ни инфлације ни све ово о чему је причао колега Ђукановић. У овом члану у односу на ово што је предложено је директно речено да желимо да се људима да једнократан износ пуне једне просечне плате.

 Молим вас, пошто се врло стриктни данас били, кажњавали сте представнике опозиције и кад вас мрко погледају, да се на исти начин понашате према свим посланицима без обзира колика странка стоји иза њих јер ми сви смо овде репрезенти грађана Србије по истом броју бирача. Свако од нас иза себе има исти број бирача на основу којих наступа у овом парламенту, те вас молим да имате довољно концентрације да радите по Пословнику, а не по партијском нахођењу. Захваљујем.

 ПРЕДСЕДАВАЈУЋИ: Захваљујем, господине Шутановац, и прихватам сугестију, трудићу се. Реч има по повреди Пословника Владимир Ђукановић.

 ВЛАДИМИР ЂУКАНОВИЋ: Повређен је члан 107 – вређање достојанства, посебно своје колегинице зато што није добро слушао оно што је причала, тако да би било добро да убудуће слуша и да ако већ мене опомиње да сам причао ван дневног реда, могао је прво своју колегиницу да опомене где је указивала на неке ствари које везе немају са самим амандманом.

 Али, добро. Суштина целе приче је да уважени претходник није имао мени шта да замери шта сам рекао, па из чиста мира се тако јавио. У сваком случају то је вређање достојанства парламента и ја вас молим да убудуће реагујете на тако нешто. Хвала.

 ПРЕДСЕДАВАЈУЋИ: Захваљујем се. Реч има министар, др Душан Вујовић. Изволите.

 ДУШАН ВУЈОВИЋ: Захваљујем. Ми смо у образложењу то већ рекли. Ја ћу поновити овде да смо овај закон, односно измену закона предлагали на основу прво, разговора са репрезентативним синдикатима, друго, на основу разговора у Влади и треће, на основу договора, тешких разговора и договора ММФ, који су завршени 11. новембра.

 На основу свих тих елемената смо предложили ову измену закона коју смо спремни да коригујемо амандманима који се налазе у овом скупу амандмана. Значи, да се промени износ са шест на седам хиљада, што су тражили репрезентативни синдикати, и да се обухват прошири са основног и средњег образовања на више и високо образовање и на предшколске установе, такође у складу са амандманима који ће бити предмет разматрања и гласања.

 Ван тога смо сматрали да немамо ни простор ни мандат да тражимо повећање. Ја мислим да је идеја врло добра, али нажалост, чини ми се, да у овом тренутку за мене није могуће да подржим такву идеју. Хвала.

 ПРЕДСЕДАВАЈУЋИ: Реч има посланик Владимир Орлић.

 ВЛАДИМИР ОРЛИЋ: Захваљујем, господине председавајући. Даме и господо народни посланици, овај амандман не могу да подржим гласањем. Не због тога што сматрам да идеја да се одређеним категоријама запослених исплати једна месечна зарада није лепа, нити због тога што сматрам да она за њих не би била корисна, напротив, око тога можемо одмах да се сложимо сви ми овде присутни. То би свакако било корисно и зашто само за ове категорије за све, и зашто само једна месечна зарада, зашто не, пет или десет?

 Али, хајде да разговарамо поново озбиљно на тему колико је то корисно за државу, односно исто то другачије казано, колико је то реално? Ово је уједно и одговор за који се надам да нећу морати да га понављам, нисам то чинио по питању неких других амандмана који су конципирани на исти начин, а биће их вероватно још.

 Колико јесте или није реално оно што се предлаже на овај начин? Ценим да предлагачи амандмана и сами врло добро виде и разумеју колико није реално оно што предлажу. Виде и разумеју због тога што се тим питањем уопште својим образложењима, што писаним, што датим данас усмено, нису ни бавили.

 Ако пожеле да то учине у било ком тренутку, чули смо који обим средстава може да се определи за оно чиме се данас бавимо, па ако имају било шта да кажу на тему бар приближно, сличног реда величине, можемо и да причамо даље. Али, без тога свакако нема никаквог простора за било какву даљу дискусију.

 Што се тиче оних термина које смо чули у оквиру образложења да ли је неко нешто некоме узео уз ризик да се поново оптужимо за враћање у нека стара времена, ја морам да поновим нешто само и искључиво зато што је то једна чиста истина. Онај ко поставља таква питања поставља их себи и окружењу у ком седи. Ником другом. Више је него јасно ко је шта одузео и због чега се ово што ми данас радимо изводи на овај начин.

 Да ли неко очекује да му се буде захвалан за ову меру? Апсолутно не и нема потребе да потежемо такве речи, такве термине. Нисте чули и нећете чути да било ко очекује захвалност за ово што се предлаже овом допуном буџета.

 Једино што очекујемо, а то свакако није превише, је коректност. Коректан однос према ономе што се данас ради и да уз максимално уважавање елементарне логике, надам се да то није превелики напор, проценимо да ли нешто јесте или није добро.

 На самом крају, не могу да подржим ни због тога што овај амандман не предвиђа да буде обухваћене све оне категорије запослених које ће бити обухваћене када се узму у обзир сви остали амандмани. За ону опаску да сви овде представљамо исти број бирача, могу само да напоменем врло духовито и ценим то што је помало мучна атмосфера данас, покушала да се учини ведријом. Хвала лепо.

 ПРЕДСЕДАВАЈУЋИ: Захваљујем.

 (Јована Јовановић: Реплика.)

 Да ли сматрате да имате право на реплику?

 (Јована Јовановић: Да.)

 ЈОВАНА ЈОВАНОВИЋ: Хвала, уважени председавајући. Одговорила бих на почетку на оно да је нереалан мој предлог амандмана.

 Од једног од колега смо чули, претходних говорника, да имамо онолико колико имамо. Ја нисам сигурна да ми знамо уопште колико имамо тог новца за награде. Прво је било да ће та помоћ бити шест хиљада. Затим смо дошли до тога да ће помоћ ипак бити седам хиљада. У почетку је било да неће бити обухваћене ни предшколске установе ни високошколске установе. Сада видимо да ће изгледа и срећом и они бити обухваћени, тако да ето одговора на то питање.

 Разумем да неке колеге морају да бране овај закон и да је њима среда чак и када је четвртак, што смо видели претходне недеље, али само хоћу да кажем у прилог томе и одбрани овог амандмана да у ситуацији када данас комплет уџбеника за ниже разреде основне школе кошта пет до осам хиљада, када комплет уџбеника за више разреде основне школе кошта 10 до 15 хиљада, ова помоћ од 55 евра, колико ће бити просветним радницима, није довољна. Хвала.

 ПРЕДСЕДАВАЈУЋИ: Захваљујем. Реплика министар, др Душан Вујовић.

 ДУШАН ВУЈОВИЋ: Већ трећи пут помињете да не знамо колико имамо, то је апсолутно нетачно. Знамо до последњег цента, до последњег динара колико имамо и у фискалним резервама и овде у динарима. Рачунамо врло прецизно, али одговарамо да у оквиру могућности које имамо можемо да прихватимо проширење на све нивое образовања, укључујући предшколске установе, али овог износа.

 Ви говорите о реду величине који је десет пута већи, а ми овде говоримо о повећању са милијарду и шесто на милијарду и деветсто. То је 300 милиона, то је разлика, то је ред величине се разликује.

 Према томе, не морам да говорим прецизно да ли имамо 100 или 200 милиона више и не морам да сабирам све нивое власти који суделују, као што, претпостављам, јако добро знате у финансирању плата наставника, односно људи у образовном систему, али можемо да тврдимо да ово што предлажемо до две милијарде бруто, а до, као што рекох девет, десет милиона евра нето свакако имамо и врло прецизно знамо да имамо ми, локални нивои самоуправе који то све требају да поднесу. Хвала.

 ПРЕДСЕДАВАЈУЋИ: Захваљујем. На члан 1. амандман су заједно поднели народни посланици Горан Богдановић и Слободан Хомен. Да ли неко жели реч? (Да) Реч има народни посланик Горан Богдановић.

 ГОРАН БОГДАНОВИЋ: Хвала, господине председавајући. Поштовани министри, поштовани народни посланици, надам се да амандман овај који је поднела посланичка група Борис Тадић Социјалдемократска странка, „Зелени“, Заједно за Србију, неће изазвати овако бурне реакције као до сада амандмани који су подносили посланици опозиције.

 Знам да ће многи рећи да ово што смо ми данас предлагали, да је нереално, али мислим да неће бити у праву, да ми, поштовани министре, поштовани народни посланици не тражимо да плате наше буду овде као у Швајцарској, као у Немачкој или неким другим развијеним земљама, ми тражимо да наше плате буду сличне платама које постоје у региону, пре свега у Хрватској, Црној Гори итд.

 Ја сам поднео амандман на члан 1. Закона о буџету Републике Србије, тј. о допуни Закона о буџету Републике Србије за 2015. годину и он гласи да износ умањених плата, односно зарада, као и других сталних примања запослених у МУП, Министарству одбране и Војсци Србије, којима је основица за обрачун и исплату плата умањена за 10% на основу одредби закона о привременом увећању, уређивању основице за обрачун и исплату плата, односно зараде и других сталних примања код корисника јавних средстава, „Службени гласник РС“ број 116/14, исплаћује се овим лицима најкасније до 31. децембра 2015. године.

 Подносећи овај амандман, имао сам пре свега у виду чињеницу да је и министар, тј. министар Вујовић и Влада Републике Србије, стално су тврдили и говорили да систем јавних финансија је стабилизован, те да је буџетски дефицит значајно смањен, да постоји консензус између Владе Републике Србије и ММФ и то сматрамо да запослени, изабрани, именовани и постављеним лицима код корисника јавних средстава којима су плате, односно зараде и друга примања умањена по основу лекс специјалис за 10%, износ тако умањених примања треба вратити, односно извршити повраћај свих ових одузетих износа примања према динамици каква је предложена у овом амандману. Значи, до 31. децембра 2015. године.

 Ако данас слушамо и од посланика владајуће већине и од вас, господине министре, да је стање у нашој економији побољшано, да је тенденција тог побољшања очито видљива, не видим разлог због чега се данас не могу прихватити ови амандмани, не само око војске и полиције, него и амандмани који су поднеле моје колеге, то значи за сва запослена, изабрана, именована и постављена лица, јер подсетићу вас, уштеде које сте ви најављивали, најлакше је остварити на смањењима плата, пензија, повећањима ПДВ-а, повећањем акциза итд. У таквим условима и много лошија Влада, иако ја сматрам да је ова Влада лоша, мора много боље да ради и да остварује приходе.

 ПРЕДСЕДАВАЈУЋИ: Немате више времена посланичке групе. Захваљујем. Реч има народни посланик др Владимир Орлић. Изволите.

 ВЛАДИМИР ОРЛИЋ: Хвала, господине председавајући. У најкраћем, још једном, оно што сам имао да кажем по питању претходног амандмана, очигледно важи и даље.

 Ми овде не чујемо ништа на тему - реално или није реално, управо зато што, уверен сам, и овај пут предлагач сам врло јасно разуме, није реално и зашто није. Само реченица - тврди се да стојимо боље, па зашто онда не можемо да зажмуримо и правимо се као да ништа није ни било, јасан је одговор, нажалост, зато што се не стоји баш толико боље и мислим да је то више него јасна ствар и око тога не треба да трошимо време.

 Додатно, не знам да ли с намером или грешком, углавном, овај предлог, као и још неки који су дошли са, да тако кажем, исте стране, планира мењање комплетног члана 17. Дакле, не стају они ставови који се баве питањима бонуса и награда. Зато ми се учинило да је ово вероватно учињено без намере, односно погрешком, јер чини ми се да је с те стране долазило доста сензибилитета за питање бонуса и награда. Ја, ако то није учињено намерно, сматрам да би ипак и та питања требало да задржимо тамо где се налазе у члану закона.

 Још једна напомена, нека буде и најмање важна, знате да на то указујемо када год се догоди, правописне грешке. Хвала.

 ПРЕДСЕДАВАЈУЋИ: Захваљујем. Реч има министар др Душан Вујовић. Изволите.

 ДУШАН ВУЈОВИЋ: Дозволите ми да кратко поновим, пошто је расцепкана дискусија. Суштина реформи је да негде морате да почнете и док се реформе не заврше, не можете то да анулирате. Ово је изузетак од правила, оно што се предлаже у овом члану, и као што колега правилно рече – ово се ради о специјалној врсти награђивања, односно надокнаде, која се зове бонуси, која се не односи на редовне плате, која се не односи на члан 1. буџета у ком су дефинисани елементи прихода и расхода. Ово се ради без ребаланса тих кључних величина, јако је важно.

 Формално сте можда у праву. Свака промена може да се назива ребаланс, али пошто не мењамо ни дефицит, ни елементе расхода, ни елементе прихода, то се суштински не сматра ребалансом.

 Друго, овде било је неколико различитих предлога и неки су се односили на цео сектор образовања, неки су се односили само на неке секторе друге, али је суштина да се тражи анулирање одлуке о платама, не само то што не припада овом члану, него би то довело у питање, онда би сви поставили питање једнакости и то би анулирало први корак који не можемо да дирамо док не завршимо три године реформи са фондом или без фонда.

 Ми ово можемо да радимо и без фонда. То је логика ствари. Ми немамо шта друго у буџету у коме су плате и трансфери, у којем су велики део плате и пензије, немамо шта друго где можемо да уштедимо.

 Камате ћемо, захваљујем се на добрим предлозима, да смањујемо како будемо успевали. Ми их смањујемо, имам испред себе графикон, смањили смо у сваком облику рочности, у сваком инструменту камате битно.

 Узећу један пример. Три године, 2012. године је било 15%, данас је 8,6%. Шест месеци било је 11,95%, данас је 40,79%. Сваки инструмент у свакој рочности је смањен и то битно, а смањићемо још више када реализујемо кредите које смо већ договорили и када будемо искористили прилике које нам боље перформансе дају на финансијским тржиштима. Хвала.

 ПРЕДСЕДАВАЈУЋИ: Захваљујем. Реч има народни посланик Вања Вукић.

 ВАЊА ВУКИЋ: Захваљујем. Даме и господо народни посланици, господине министре, овај амандман, као додуше и сви остали амандмани који су поднети од стране опозиције на овај закон, од стране данашње опозиције, а бивше власти, представљају однос те опозиције према јавним финансијама. То је нерационално трошење јавних средстава, недомаћинско трошење средстава, што је иначе довело државу у овакву ситуацију каква јесте данас.

 Сви добро знамо да прихватање ових амандмана које је опозиција поднела би значило ново задуживање државе и нови хаос у јавним финансијама.

 Као што је Влада у образложењу којим је одбијен овај амандман рекла да плате, односно зараде запослених код корисника јавних средстава ће се моћи повећати по испуњењу посебног фискалног правила дефинисаног чланом 27.е, став 28. Закона о буџетском систему, који налаже свођење учешћа плата општег нивоа државе у БДП-у од 7%. То значи, да поновим, по испуњењу посебног фискалног правила.

 Дакле, у овој држави је коначно почео да важи правни систем и да се поштују правила, а то значи приликом повећања БДП, да ће моћи доћи до повећања плата у јавном сектору.

 За ових годину и по дана колико сам народни посланик у овом сазиву Народне скупштине, ја од опозиције нисам чуо ниједан конструктиван предлог којим би се повећао тај БДП. Стално слушамо демагогију и политичке и маркетиншке приступе како би се додворили грађанима.

 Једино што је исправно у образложењу овог амандмана који су поднеле колеге из опозиције јесте признање Влади да добро ради, јер се каже да систем јавних финансија је стабилизован, те да је буџетски дефицит значајно смањен. Са тиме се у потпуности слажем.

 Дакле, СПС јесте за побољшање материјалног статуса припадника МУП и Министарства одбране. Зато подржава најаву премијера, председника Владе Републике Србије да се од следеће године плате повећају у овом сектору за 2% и мимо противљења ММФ да се овој групи запослених у јавном сектору повећају зараде. Захваљујем.

 ПРЕДСЕДАВАЈУЋИ: Захваљујем. Реч има народни посланик Владимир Ђукановић, по амандману.

 ВЛАДИМИР ЂУКАНОВИЋ: Хвала. Ево, читам овај амандман. Верујем и да је подносилац имао једну племениту идеју, то је јако лепо, али када тако кажете – хајде да исплатимо људима у Министарству одбране, у полицији, па ајмо сада и васпитачицама, ајмо овима, све је то супер, то је хумано, то је јако лепо, само се питамо – а одакле? Одакле да се то исплати?

 Верујем да свако ко домаћински послује, па чак и у својој кући, без обзира можда кад му дете тражи џепарац, ако немате, не можете да му дате. Ми би сви заиста волели да свако овде има већа примања и да му дамо плату. Пре неки дан је премијер, између осталог, рекао да ми имамо тренутно скоро милион и 800 хиљада пензионера. Па, сваком да сте за један евро повећали пензију, то је месечно милион и 800 хиљада евра издвајања за то повећање. То је 21 милион и 600 хиљада евра на годишњем нивоу. Па, то треба да се заради. То мора да се заради.

 Не можемо више да се руководимо тиме – е, повећаћемо зато што је то био коалициони договор. Иначе, то не причам напамет, него је то Радован Јелашић рекао. Недавно је дао интервју у „НИН-у“ и када вас је питао 2008. године – на основу чега мислите да повећате 10% плате и пензије и све оно што сте радили, они су му рекли – ћути, то је на основу коалиционог договора.

 Ви сте тако функционисали и економију водили на основу коалиционог договора, а ми водимо на основу неких реалних извора и на основу тога можемо људима да дамо онолико колико заиста можемо и да се опружимо. Лепо каже народна пословица – може човек да се опружи колико је дуг.

 Ми би заиста волели свима да дамо с обзиром да људи заиста тешко живе, али ја мислим да људи схватају да смо негде кренули напред и да људима дајемо нешто што је из реалних извора, а верујем да ће доћи и дан када ће и Министарство одбране и полиција и сви имати много већа примања него данас.

 На крају крајева, оно што је неко упрскао, везано за војне пензионере, данас се то исправља, јер ти људи добијају и, на крају крајева, биће им испуњено оно што им је било још давно обећано, у нечије друго време, да ће примити увећање војних пензија. Ево, данас ћемо им то некако исплатити. Али, знате, и за то ваља прибавити новац и то ваља зарадити. Мислим да о томе најпре морамо да водимо рачуна. Хвала.

 ПРЕДСЕДАВАЈУЋИ: Захваљујем, господине Ђукановићу. На члан 1. амандман су заједно поднели народни посланици др Благоје Брадић и Мирослав Маринковић. Изволите. Реч има народни посланик др Благоје Брадић.

 БЛАГОЈЕ БРАДИЋ: Захваљујем, господине председавајући.

 Уважени министре, колегинице и колеге, поштовани грађани, поднели смо амандман колега и ја на Предлог закона о допуни Закона о буџету Републике Србије, који је пре пар дана ушао у скупштинску расправу у једној форми, где су помоћ од 6.000, како каже господин министра, требало да добију установе основног и средњег образовања, у међувремену је се дошло до високошколских установа, да би данас чули да ће то бити и установе предшколског узраста, а да би вам било јасније, те установе потпадају под ингеренције локалних самоуправа, тако да ће то бити обавеза локалних самоуправа да исплате ову помоћ од 7.000, ако се не варам господине министре.

 С тим што вероватно не знате да ли све локалне самоуправе имају довољно пара у буџету и дали могу до краја године да изврше ту исплату, јел не знам како може, рецимо, нишка локална самоуправа то да има, ако у првих шест месеци на апропријацији „бесплатна ужина за децу ометене у развоју“ реализација нула. Да ако на апропријацији дигне на смештај школа у природи, која је позиција од 10 милиона, првих шест месеци, реализација је нула…

 (Председавајући: Господине Брадићу, ми нисмо још дошли до тог амандмана, молим вас.)

 Не, причам о финансијама, о локалним самоуправама које ће овим бити оптерећене а неће моћи да одговоре на захтев који је дало министарство. Ја говорим о томе да је министарство…

 (Председавајући: Да, али је амандман сасвим другог текста.)

 Имам још 20 секунди, па бих вас замолио…

 (Председавајући: Изволите.)

 Дакле, имамо одговор министра да он не види начин, јер ово би нарушило политику ако би се послушало оно што каже опозиција – да. Ми кажемо да ова политика није добра, да ова политика стезања каиша, без инвестиција, господине министре, није политика. Ваша политика у Нишу, за време ваше власти, јесте мање 370 привредних друштава, 201 приватна радња је затворена.

 ПРЕДСЕДАВАЈУЋИ: Захваљујем се, господине Брадићу.

 Само ради јавности, ви сте поднели амандман око здравства, тако да…

 На члан 1. амандман је поднела народни посланик Бранка Каравидић. Изволите, госпођо Каравидић.

 БРАНКА КАРАВИДИЋ: Захваљујем, господине председавајући. Овим амандманом предлажем да се најкасније до 31.12.2015. године свим запосленима у култури врате износи примања који су им узети применом lex specialis.

 Амандман сам поднела обзиром да сам ових дана интензивно слушала од стране Владе да је систем јавних финансија стабилан, да је буџетски дефицит далеко нижи од планираног, да је запосленост у порасту, чули смо од вас, господине министре, у начелној расправи да добијамо похвале од свих, да смо премашили све задате циљеве, а од премијера, благо је рећи, у надахнутом говору, да нам је - никад боље.

 С разлогом сам очекивала да ће амандман бити прихваћен, обзиром да је од стране премијера, у начелној расправи исказан огроман оптимизам. Одбили сте овај амандман, кажете да се амандман не прихвата зато што је предложено решење неспроводиво, јер је на снази још увек lex specialis. Даље кажете да ће се зараде запослених у јавном сектору повећати по испуњењу посебног фискалног правила а то је свођење учешћа плата општег нивоа државне у БДП у 7%.

 Питам вас, господине министре, да ли је то повећање о којем говорите у образложењу у ствари враћање на ниво зарад од пре умањења и да ли ће се то повећање зарада, како ви кажете, бити једнократно, у пуном износу умањења или ће нас премијер, пред сваку наредну годину обрадовати повећањем од 1,25 до 4%. Обзиром да су премашени сви задати циљеви, када очекујете остваривање услова за укидање lex specialisа?

 Из надахнутог и оптимистичног излагања премијера, од пре неки дан, стичем утисак да смо ми тај услов већ остварили, али да премијер и само њему знаних разлога то још не жели да нам саопшти.

 ПРЕДСЕДАВАЈУЋИ: Време. Захваљујем, госпођо Каравидић. Реч има министар др Душан Вујовић.

 ДУШАН ВУЈОВИЋ: Ви сте у општој расправи, сем овог предлога, говорили о предлогу проширења предлога измене члана 17. на предшколске установе. Тај предлог смо усвојили и преко одбора ће бити саставни део предлога који ће бити предмет гласања.

 Овај други предлог из формалних разлога, чак и кад бисмо се сложили, као у претходном случају не може да буде предмет члана 17, прво зато што он тематски тамо не припада, а друго зато што, као што сте рекли, важи lex specialis. Кад ће престати да важи? Кад завршимо програм, тако смо и рекли. Да ли имамо простора? Онолико колико имамо простора толико га и користимо.

 Да би програм, да би структурни елементи дефицита односно буџета наставили да се побољшавају из године у годину и да би номинални елементи дефицита наставили да се побољшавају, значи да би плате са постојећих 9% се приближиле том чувеном критеријуму из Закона о буџетском систему од 7%.

 Према томе, ми желимо да то настави да се приближава циљу и да остваримо циљ 2017. године, а после тога, надам се, и здраве инвестиције и све оно што је предмет овог пакета, закона, реформи и фискалне консолидације коју смо преузели да успешно завршимо и постанемо једном за свагда сређена нормална привреда. Хвала.

 ПРЕДСЕДАВАЈУЋИ: Захваљујем. Реч има народна посланица Марјана Мараш.

 МАРЈАНА МАРАШ: Господине председавајући, захваљујем. Уважени министре, даме и господо, народни посланици, министар је био јасан у томе какво је стање тренутно у буџету и шта је оно са чиме располажемо и рекао је да једнократно може да се исплати 7.000 динара нето и оно што ме радује је да је то проширено и на предшколске установе, да је прихваћен и амандман за високошколске установе и на студентски стандард. Влада је била навела у свом образложењу да се ради о поправљању квалитета процеса рада у основном и средњем образовању.

 Желим да изразим жељу да ће овај економски раст се наставити у наредној години и да самим растом БДП ћемо доћи до тога да можемо у наредном периоду, чак и у следећој години да идемо ка томе да дође до укидања привременог закона који се односи на привремено уређивање основице за обрачун и исплату плату, односно зараде и других сталних примања, корисника јавних средстава. Из тог разлога и они који су наведени у образложењу за одбијање амандмана, ми нећемо подржати овај амандман. Хвала.

 ПРЕДСЕДАВАЈУЋИ: Хвала. Реч има народна посланица Мирјана Драгаш.

 МИРЈАНА ДРАГАШ: Поштовани председавајући, желим да се укључим у дискусију из два разлога. Један је да кажем да се не слажем са предложеним амандманом, а много више од тога, у ствари да подвучем излагање господина министра, данас у неколико наврата, који је чини ми се веома јасно и гласно више пута понављао оно што је суштински важно за образлагање читавог овог предлога закона и начина на који се врши усаглашавање односно повећање појединих исплата које су предвиђене.

 Наиме, оно што је важно и оно што посебно желим да подржим јесте да је оно што је предвиђено и оно што је предложено из реалног основа. Просто, питам све оне посланике који су се данас читав дан залагали за другачију врсту приступа овом послу, за другачије исплате и веће чак него што су предложене по неколико пута, да ли би они у свом односу према сопственом буџету имали такав приступ да се троши многи више него што се реално има. Мислим да не.

 Сматрам да је Влада у овом случају поступила одговорно са отварањем једне наде и перспективе за будућност у смислу сигурности онога што чини држава и државни систем, да се може трошити онолико колико се има, онолико колико се заради, а не више од тога, чиме се стварају огромни дугови и несигурност, не само данашњих, него још више будућих генерација.

 Оно што такође желим да нагласим јесте помињање културе, као једног посебног сегмента, за који стварно сматрам да је од изузетног значаја и нешто на шта држава и читава Влада посебно мора обратити пажњу. Надам се да ће се то догодити код новог предлога закона о култури и ових чланова који су у будуће пред нама и то из више разлога, да се не оствари или не догоди нешто што је нпр. било после 2000. године, да неко предложи да се нпр укине Сајам књига и да се рецимо од 2001. године установи да се у Београду одржава Први међународни сајам књига.

 На наше велико задовољство огромног дела културне јавности, који се побунио против таквог једног предлога, ми смо ове јесени доживели велики, веома успешан, 60. сајам књига, што одговара реалности, итд, да рецимо касније у Националној библиотеци не буду директори који ће избацивати књиге из библиотеке, сматрати их сувишним или још више злоупотребу књиге радити на други начин.

 Оно што очекујем од Закона о култури јесте да посебно апострофира које су то националне институције, да их заштити и на тај начин се укључи у читаву ову политику заштите националних интереса.

 Најзад, када је реч о овим законима, само ћу још ово да кажем, да је овакав приступ Владе и министра финансија, који ових дана врло одговорно и више пута кажем, врло енергично брани овај предлог, нешто што је за разлику од министара који су били у време Ђелића или Динкића, сасвим другу либералну, економску политику водили, која није била заснована на становишту заштите државе и државних интереса.

 Дакле, још једном, ово сматрам веома важним да се подржи политика која ће обезбедити реално основу економске политике у наредном периоду и реалну исплату зарада према свима.

 Наравно, не слажемо се да су то довољне мере, не мислимо да су износи довољни, али у сваком случају јесу стабилни, јесу сигурни, а за веће треба да се сви заједно потрудимо и да се заложимо заиста, да на основу реалних економских показатеља, они се и остваре у наредној години. Хвала.

 ПРЕДСЕДАВАЈУЋИ: Захваљујем. На члан 1. амандман су заједно поднели народни посланици Драган Шутановац и Јован Марковић. Изволите, господине Шутановац.

 ДРАГАН ШУТАНОВАЦ: Господине министре, представници ДС, господин Марковић и ја поднели смо амандман са идејом да се припадницима МУП-а такође додели један износ у висини просечне зараде за октобар 2015. године.

 Јасно вам је због чега мислимо да се српска полиција налази у великим проблемима. Ваше смањивање плата, пензија, смањивање дневница довело је до потпуне девастације система безбедности и то је нешто што је јако опасно.

 Пошто се ви смешкате и питате се сад одакле, вероватно сад се питате одакле ми то да дамо, ево ја ћу вам дати конкретне предлоге, пошто данас цео дан слушамо како овде опозиција нема предлог како.

 Сад можемо читати на медијима како је управо Аеродром „Београд“ опростио две милијарде динара дуга „Ер Србији“. У кумулативном збиру изашло је неких осам или десет милијарди дуга. То је већ 10 пута више него ово данас што додељујете.

 Такође, постављам питање вама – зашто РТБ Бор не плаћа струју, а ЕПС плаћа акцизу и на оно што је испоручено, а није наплатила струју, јер би у тој опцији ЕПС имао добит, па би вам уплаћивао буџет па би могли да повећате плате.

 Још једна ствар. Кад смо усвајали коначно буџет, тада сам вам рекао – имате огромну количину сакривеног новца. Преко 130 милиона евра имате на ставци за уговор о делу, 130 милиона евра. Дакле, тај новац, ако усмерите у повећање, односно враћање пензија и плата, жао ми је што колегиница из СПС данас говори против политике коју је спроводио њен председник странке у МУП-у Србије, када су пензије и плате у МУП-у биле веће, данас подржавате да буду мање, што је, ја мислим, јако лоше. Значи, само то да вратите и имаћете средства.

 Дакле, немојте нам говорити да немамо идеју како, ја вам сад говорим врло јасно како, одређена средства, а сигуран сам да постоји низ других места где могу да се надоместе средства.

 ПРЕДСЕДАВАЈУЋИ: Време. Захваљујем, господине Шутановац. Реч има народни посланик Зоран Бабић. Изволите.

 ЗОРАН БАБИЋ: Захваљујем.

 ПРЕДСЕДАВАЈУЋИ: Извињавам се, господине Бабић.

 (Мирјана Драгаш: Реплика.)

 Госпођо Мирјана, немате право на реплику, нисте поменути на било који начин.

 (Мирјана Драгаш: Рекао је – колегиница која је говорила. Нема друга.)

 „Колегиница која је говорила“, то није довољно за реплику.

 По вама јесте, по председавајућем није. Морате бити поменути именом и презименом у негативном контексту, по Пословнику је тако.

 Изволите, господине Бабићу.

 ЗОРАН БАБИЋ: Захваљујем се, господине Бечићу. Оно што је за СНС прихватљиво, а то је да ми можемо да разговарамо о амандманима, можемо да разговарамо о предлозима, али они који су реални и оствариви и који нису само онако популистички списак лепих жеља.

 Поносни смо што је повећање и у просвети од 4% и у здравству од 3% и у Војсци и Полицији од 2% и 1,25% за све пензије и пензионере. Мислим да је плод једног домаћинског и доброг односа и располагања средствима јавних финансија од стране Владе РС.

 Мени је драго када колега помене нека јавна предузећа. Драго ми је када је поменут Аеродром „Никола Тесла“ и оно што могу да представим овде и грађанима Републике Србије, а то је да је убрзани раст авиосаобраћаја у Републици Србији у 2014. и 2015. години допринео обарању рекорда по свим параметра пословања Аеродрома „Никола Тесла“, да је прошле године Аеродром „Никола Тесла“ користило више од 4,6 милиона путника или 31% више него 2013. године, што је Аеродром „Никола Тесла“ сврстало међу три аеродрома са највишим растом у Европи.

 Ове године, упркос овом великом, изванредном прошлогодишњем расту, наставља се обарање рекорда. Четиримилионитог путника Аеродром „Никола Тесла“ дочекао је 17. октобра 2015. године. Четиримилионитог путника, за оне који нису чули, Аеродром „Никола Тесла“ је дочекао 17. октобра 2015. године, две недеље раније него што је то било прошле године. За првих 10 месеци 2015. године кроз Аеродром прошло је готово 4,2 милиона путника. За четири процента више него у истом периоду прошле године.

 Велики раст догодио се и у карго саобраћају, на Аеродрому „Никола Тесла“. Прошле године раст робног транспорта био је чак 33% у односу на 2013. годину, а у првих 10 месеци 2015. године, превезао је чак 25% више робе и чак 49% више поште него у истом периоду прошле године.

 Сви ови резултати су најбољи показатељи и најбољи резултати у 52 године дугој историји Аеродрома „Никола Тесла“ и ја сам захвалан колеги који је указао на те резултате, али бих више волео да је могао да прича о оваквим или сличним резултатима (Председавајући: Господине Бабићу…)... за време владавине у којој је он учествовао.

 (Председавајући: Знам да је господин Шутановац говорио ван теме и помињао Аеродром, али ви нисте добили право на реплику.)

 Више су се бавили курсом и неким другим стварима, него оваквим резултатима.

 ПРЕДСЕДАВАЈУЋИ: Захваљујем.

 (Драган Шутановац: Пословник.)

 Реч има, господине Шутановац, прво господин Јовановић. Реч има народни посланик Неђо Јовановић по Пословнику.

 НЕЂО ЈОВАНОВИЋ: Захваљујем се, председавајући.

 Уз сво уважавање, мислим да сте повредили члан 104. Пословника и то на штету посланице Мирјане Мараш, наше другарице из посланичке групе, имајући у виду да је несумњиво дошло до погрешног тумачења, надам се не злонамерног, од стране господина Шутановца, а када је указао на њеног излагање није морао да наводи искључиво њено име и презиме, већ је могао да наведе само функцију, да је члан СПС, а истовремено и посланик посланичке групе СПС и то јасно и гласно стоји у члану 104, дакле, наводећи име и презиме или функцију, а с обзиром да је дошло до погрешног тумачења, другарица Мараш и колегиница наша у парламенту је имала пуно право да реплицира.

 То право на реплику нажалост јој је ускраћено и мислим да је на тај начин дошло до повреде Пословника, али не само у том смислу. Колега посланик Шутановац је поменуо и целу посланичку групу СПС и председника СПС, додуше, у функцији министра и то на начин који ја лично мислим да је непримерен, имајући у виду да посланичка група и цела СПС нема ниједан једини разлог да се постиди било чега, чак напротив, са пуним поносом истичемо све оно што је рађено у МУП, и што је наш председник као министар МУП урадио и допринео у том министарству.

 Дакле, заиста мислим да у овом правцу није требало да ускратите колегиници Мараш право на реплику. Хвала.

 ПРЕДСЕДАВАЈУЋИ: Господине Јовановићу, ја вас молим, пошто сте сада рекли ствари које нису тачне, морате да ме саслушате.

 Прво, реплику није тражила народна посланица Марјана Мараш, него госпођа Драгаш.

 (Неђо Јовановић: Лапсус. Извињавам се.)

 Друго, говориле су и посланице Мараш и Драгаш. Посланичка група Социјалистичке партије Србије је доста велика и није довољно да се помене само да је члан Социјалистичке партије да ја сада знам о коме се говори. Говориле су обе посланице и да сам хтео да тумачим то што није било поменуто име и презиме, да сам хтео да тумачим претходног говорника по овом амандману, нисам могао да знам о којој се посланици ради.

 Такође, ако ви мени кажете да опаска господина Шутановца која се односила на колегиницу када је говорио је о МУП-у, а госпођица Драгаш је говорила о култури, тако да ни по том основу нисам могао да тумачим да је она добила могућност за реплику. Тако да, господине Јовановићу, има неколико ствари које су указивале да он или не зна о чему говори, или не говори о излагању госпођице Драгаш. Значи, нисам имао право као председавајући да дам реч госпођици Драгаш, у ствари да дам реплику. Ви можете да будете задовољни са тиме или незадовољни.

 Да ли желите да се Скупштина изјасни у дану за гласање?

 (Неђо Јовановић: Не.)

 Не желите. Захваљујем.

 Реч има народни посланик Драган Шутановац, повреда Пословника. Изволите.

 ДРАГАН ШУТАНОВАЦ: Ако могу само на самом почетку, нисам мислио на госпођу Драгаш, него на госпођу Мараш. Мислим да ту није проблем.

 ПРЕДСЕДАВАЈУЋИ: Госпођица Мараш није ни тражила реплику, него госпођица Драгаш.

 ДРАГАН ШУТАНОВАЦ: Госпођица Мараш је климала главом и одобравала ово што ја причам. Шта сам ја сад крив?

 ПРЕДСЕДАВАЈУЋИ: Значи да сам у праву што нисам дао реплику, господине Шутановац?

 ДРАГАН ШУТАНОВАЦ: Немам проблем са репликама, заиста, људи. Да сам прозвао Вању Вукића око МУП-а, он би вероватно могао да каже нешто смислено, немам дилему, али нисам. Господин Неђо Јовановић је злоупотребио такође Пословник, говорећи само о председнику његове странке, јер није била тема председник ваше странке.

 ПРЕДСЕДАВАЈУЋИ: Добро, хоће то господин Јовановић, није то проблем.

 ДРАГАН ШУТАНОВАЦ: Ја сам га помињао у свом говору, а не у повреди Пословника.

 Дакле, господине председавајући, ако може само време, ових 50 секунди ми је јако значајно. Члан 106. прекршили сте ви, када нисте спречили колегу Бабића да говори о маестралним резултатима Аеродрома Београд. Жао ми је што нисте ни ви слушали, очигледно, а није ни он.

 Дакле, Аеродром Београд, са свим тим резултатима, опростио је дуговање „Ер Србије“ у висини од две милијарде динара, господине министре, а ми овде причамо о повећању од седам хиљада динара које је у вредности око милијарду динара. Разумете? Значи, малопре сам рекао на који начин можете наћи средства да повећате или да вратите оно што је отето. Захваљујем.

 ПРЕДСЕДАВАЈУЋИ: Извините, али не могу сада да одузмем вашој посланичкој групи два минута, јер немате то време, а ви сте злоупотребили Пословник. Господин Бабић је одговорио само на оно што сте ви причали о аеродрому. Захваљујем се.

 Реч има народни посланик Зоран Бабић, повреда Пословника. ЗОРАН БАБИЋ: Повреда Пословника, господине председавајући, члан 107. Верујем да је био лапсус и да није било намере код господина Шутановца који је Аеродром Београд назвао Аеродром Београд, а то је у ствари Аеродром „Никола Тесла“. Ако није знао, ево, сада је научио, али аеродром се зове Аеродром „Никола Тесла“, а не Аеродром Београд.

 Као што је тачно да је прошле године тај исти Аеродром „Никола Тесла“ направио профит од 28 милиона евра и да је у буџет Републике Србије за годину дана уплаћено 23 милиона евра, што је више него протеклих пет година заједно. Е, то су они резултати прави, као што је и прави назив аеродрома Аеродром „Никола Тесла“.

 ПРЕДСЕДАВАЈУЋИ: Захваљујем, господине Бабић. Сматрам да нисам прекршио Пословник. Да ли желите да се Скупштина изјасни? (Не.) Захваљујем.

 Повреда Пословника, народна посланица Мирјана Драгаш. МИРЈАНА ДРАГАШ: Хвала вам, господине председавајући. Ја се позивам на чл. 107. и 108, везано за углед Народне скупштине, јер овог пута хоћу да управо кажем да сам ја на неки начин више пута прозвана и то на различите начине.

 Пре свега да кажем да сам госпођа, и то са поносом. Затим, зовем се, наравно, Мирјана Драгаш, да не буде забуне са другом мојом колегиницом.

 Такође, желим овом приликом да подвучем да политика СПС-а јесте била за социјалну правду и солидарност увек и то смо стално показивали, а политика других политичких странака, у Демократској странци пре свега, односила се на заступање либералног капитализма који је доказивала десет година. Хвала.

 ПРЕДСЕДАВАЈУЋИ: Госпођо Мирјана Драгаш, ви сте сада злоупотребили Пословник и морам да одузмем вашој посланичкој групи два минута.

 Ја се извињавам што сам вас назвао госпођица. Управо смо говорили о госпођици Марјани Мараш. Ваш колега Неђо Јовановић је направио збрку око вас и госпођице Мараш. Тако да ја као председавајући нисам ништа крив. Захваљујем.

 На члан 1. амандман је поднео народни посланик проф. др Душан Милисављевић. Реч има народни посланик др Душан Милисављевић.

 ДУШАН МИЛИСАВЉЕВИЋ: Поштовани председавајући, поштоване колегинице и колеге, поштовани министре, овим амандманом сам желео да вам скренем пажњу на неправилност која је уочена, али у међувремену је исправљена, што се тиче високе стручне спреме и што се тиче универзитета. То поздрављам, али у овом амандману желим исто да вам скренем пажњу и на лош стандард здравствених радника, лекара, медицинских сестара и свих оних људи које не видимо, а који помажу у том једно здравственом систему.

 Знам да је тема данас само просвета, али сам овим амандманом обухватио и просвету и желео сам мало да скренем пажњу о неопходности да се и за овај сектор више пажње посвети, с обзиром да ниједна реформа ниједног друштва, нити један економски развој не може бити уколико немамо здраву нацију, уколико немамо сектор здравства који је адекватно награђен за свој рад.

 Претпостављам, можда ће неко рећи – па, што ви то нисте подигли када сте били? Желим да вам кажем да ја радим на Клиници у Нишу од 1993. године и да су лекари и медицинске сестре примали плату 90-тих година од три немачке марке лекари до мање од једне марке медицинске сестре. Мислим да није здравствени систем стао, нити ће икад стати.

 Значи, примања као примања нису мерило покретања те једне хумане професије, која се зове здравствена струка, али је жеља да вам скренем пажњу да се више пажње мора посветити овим неким добрим људима који, нажалост, носе терет социјалне кризе, не само ове Владе, него и претходних влада и ДС-а и СПС-а и никада нису стали у том свом хуманом раду и хуманој професији.

 Жеља ми је да вам кажем да морате да нађете начина, неке ставке у буџету да у скоријем периоду поправите тај један животни стандард запослених у здравству. Хвала.

 ПРЕДСЕДАВАЈУЋИ: Захваљујем.

 На члан 1. амандман је поднео народни посланик Зоран Бабић. Влада и Одбор за финансије, републички буџет и контролу трошења јавних средстава прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је овај амандман постао саставни део Предлога закона. Захваљујем.

 На члан 1. амандман је поднео Одбор за финансије, републички буџет и контролу трошења јавних средстава. Представник предлагача је прихватио амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је овај амандман постао саставни део Предлога закона.

 На члан 2. амандман у истоветном тексту поднели су народни посланици Зоран Живковић и Владимир Павићевић. Реч има народни посланик Зоран Живковић. Изволите.

 ЗОРАН ЖИВКОВИЋ: Ово је амандман на члан 2. где се тражи његово брисање. То је последица брисања првог члана, зато што је био наш амандман на члан 1. Као што је већ колегиница једна рекла, тај амандман је практично усвојен, односно члан 1. је избрисан онакав какав је предложен у првобитном тексту од стране Владе, односно надлежног министарства.

 Тада је гласио да се запосленима у установама основног и средњег образовања и у установама ученичког стандарда може, на основу одлуке Владе, једнократно исплатити нето износ од шест хиљада динара. Сада је то проширено на још пет институција и износ није шест, него је седам хиљада и постоје још неке измене. Тако да не верујем да било ко овде зна како сада гласи члан 1. који треба мењати.

 Према томе, логично је да овај закон буде повучен и без обзира на све аргументе које смо давали у начелној расправи, у расправи на почетку овог дана, расправа се претворила у обрачун постојећег режима и бившег режима.

 Као представник једног бившег режима могу да вам кажем да у време тог режима од 2000. до 2004. године пензије су враћене старе, плате просветних радника су повећана петсто пута од децембра 2000. године, до децембра 2003. године. Започете су реформе у образовању и спољни дуг са 15 милијарди је смањен на 10 милијарди евра. Надам се да се министар сећа тог времена и да неће демантовати.

 Сада имамо то да министар не зна колико има корисника ове мере, колики је укупан износ, колико има у ком нивоу образовања и када ће то бити исплаћено и из којих средстава, а можда смо то и чули, јер имамо изјаву данас од пре пола сата госпођу Удовички, министарке државне управе и потпредседнице Владе, која каже да ће локалним самоуправама следеће године бити пренето у трансферима мање пара, јер каже нема пара. То каже потпредседница Владе Србије, што је потпуно супротно свему ономе што причају председник те исте Владе и многи министри укључујући и министра финансија.

 Према томе, бар из разлога конфузности и опште политике и односа према запосленима у образовању, односно просвети, позивам вас да усвојите овај амандман, да у дану за гласање који ће вероватно бити у току неке ноћи гласате за оба наша предлога.

 (Председавајући: Господине Живковићу, време је.)

 Ви сте мајстор од дугмета…

 ПРЕДСЕДАВАЈУЋИ: Човек када вам учини, ни то ми не ваља. Изволите, господине Павићевићу.

 ЗОРАН ЖИВКОВИЋ: Сами себи чините.

 ПРЕДСЕДАВАЈУЋИ: Изволите, господине Павићевићу.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Народне скупштине, господине Бечићу, уважени министре Вујовићу, поштовани гости, нас двојица народни посланик Зоран Живковић и ја отворили смо ову расправу јутрос нашим амандманом на члан 1. овог предлога закона, па је ја мислим ред и примерено да ову расправу заокружимо на примерени начин.

 Мислим да је данашња расправа била таква да свако ко је објективни посматрач, а можда и учесник ако жели да буде објективан овде, јасно могао да се увери у снагу аргумената које смо ми овде понудили за наша два амандмана на ова два члана Предлога закона. Ја ћу тим аргументима које смо понављали овде, из дискусије у дискусију, да додам још две ствари о којима је било речи са стране у говорима других народних посланика.

 Овде се ова мера једним делом представљала као део реформи, а ми смо записали врло јасно у нашим образложењима и за овај члан, амандман на овај члан предлога закона да једнократна помоћ поштована господо не може бити замена за одсуство темељног плана реформе у образовању. Темељног плана нема, иако је речено пре годину и осам месеци да је тај члан спреман и да се само Влада формира и иде се.

 Нема плана реформи образовања, али пазите, образовање је поштована господо и у инфраструктурном смислу најважнији сегмент наше државе. Никаквог плана реформе нема, него данас говоримо о једнократној помоћи за коју наставници и професори тврде да је понижење за њих.

 Друга ствар, овим предлогом дискриминишу се, ја мислим да је то јасно господин Орлићу, неки други људи, остали корисници јавних средстава, као што су на пример лекари и полицајци. Како њима неко да објасни кроз аргумент да ни динара неће да добију, а добиће неки други на пример. Хвала.

 ПРЕДСЕДАВАЈУЋИ: Захваљујем се. Реч има мр Александра Јерков.

 АЛЕКСАНДРА ЈЕРКОВ: Захваљујем господине потпредседниче. Ми бисмо се придружили у подршци овом амандману и предложили народним посланицима да у дану за гласање и они подрже амандман. Посланици Демократске странке су на неколико начина покушавали да побољшају овај предлог закона, ми смо господину Вујовићу и Народној скупштини нудили неколико могућности за промену овога што они нама овде нуде, па смо тако нудили или да се просветарима да помоћ у висини једне просечне плате као што они и захтевају.

 Затим смо нудили да им се врати све оно што им је одузето у току годину дана бесмислене штедње, зато што све те паре које су они уштедели, премијер је већ нашао начина да негде ненаменски потроши, затим смо покушавали да вас убедимо да се прошири спектар људи који добијају, ми дубоко и даље верујемо да у Србији постоје два јавна сектора, да постоји јавни сектор који ради, где проблем нису ни број радника, ни плате тих запослених и да постоји јавни сектор који апсолутно ништа не ради, а у ком се запошљава преко везе, у ком се запошљава преко странке, где су проблем и плате запослених, односно висина тих плата и број запослених у том другом како видимо повлашћеном јавном сектору.

 Покушавали смо да исправимо ту неправду, у међувремену се закон неколико пута кроз амандмане мењао, тако да ми ово о чему данас расправљамо апсолутно није оно о чему смо почели да расправљамо пре само два дана. Најпре се изменила сума, сада су се изменили људи који то добијају.

 Једна веома важна једна молба вама и предлог и даље Народној скупштини да прихвати јесте да се законом обавежете да ће ту помоћ добити сви запослени у просвети, а не да ће се некаквом одлуком Владе одредити критеријуми по којима ће запослени добијати помоћ. Ни то нисте желели да прихватите. Нисте желели да прихватите ни да законом дефинишемо рок у којој ће та помоћ бити исплаћена.

 Због свега тога, ми наравно, се прикључујемо и овом амандману народних посланика Зорана Живковића и Владимира Павићевића, због тога што сматрамо да овакав закон какав је сада, не само да је увреда за просветаре и све оне који поштено у Србији раде свој посао, него да је постао апсолутно и бесмислен.

 Ви намеравате, сада последњим изменама да обавежете локалне самоуправе на некаква плаћања. Ми смо на Одбору за образовање чули да локалне самоуправе немају пара ни да исплаћују јубиларне награде истим тим просветарима који те јубиларне награде не добијају зато што локалне самоуправе који воде људи из СНС наравно баш не сматрају да је образовање нешто необично важно за наш систем.

 Ви сте управо обавезали локалне самоуправе које немају паре ни за јубиларне награде да исплаћују још и накнадно некакве трошкове, а чули смо и од министарке Удовички да даље се има намера да се по ко зна који пут од како је Влада Републике Србије формирана у саставу СНС, СПС, да се опет смање трансфери локалних самоуправама, али им се зато обавезе гомилају. Чак и то не би можда представљало проблем да локалне самоуправе тим средствима располажу рационално.

 Знате, долазим из града у коме се градска управа определила и упустила у пројекат изградње дино парка. Та моја локална самоуправа града Новог Сада вероватно ће сматрати да ако већ гради дино парк, има већ обавезу да повећа плату и оним запосленима у предшколској установи, можда баш нема обавезу да исплати свим запосленима у образовању јубиларне награде.

 Тако да осим тога што нисте прихватили наше предлоге спектру људи који треба да приме ову помоћ, назовимо је помоћ, они је називају мало грубље, милостињом, вероватно се тако и осећају, кад још чују и министра Вербића како их вређа, вероватно им још и теже буде. Ви нисте прихватили чак ни то да у закону пише да ће помоћ добити сви.

 Ви сте рекли да ће овде помоћ добити сви, али ако бисмо се присећали шта сте све рекли и шта је господин Вучић све рекао, видећете због чега имамо мало скепсе када нам ви овде нешто за говорницом говорите. Ви сте рекли, да незапосленост опада, ви сте рекли да ништа није поскупело, ви сте рекли да грађани живе све боље и лакше. Тако да с обзиром на то да читав низ наших амандмана није прихваћен иако смо вам нудили заиста велики број могућности ми се придружујемо народним посланицима…

 ПРЕДСЕДАВАЈУЋИ: Госпођице Јерков, молим вас да се приближите амандману.

 АЛЕКСАНДРА ЈЕРКОВ: Свакако. Тако да се прикључујемо народним посланицима Живковићу и Павићевићу у позиву Народној скупштини да у дану за гласање прихвати овај амандман и поштеди просветаре понижења које им ви овде приређујете.

 ПРЕДСЕДАВАЈУЋИ: Захваљујем. Господине Имамовићу, ви имате само петнаестак секунди. Ако мислите да је то довољно.

 (Енис Имамовић: Два минута имам.)

 Немате, није ово ваш амандман.

 Да ли желите петнаестак секунди? (Да)

 Изволите.

 ЕНИС ИМАМОВИЋ: Хвала, уважени председавајући. Па ето, ми бисмо се придружили аргументацији коју су дали колеге из Нове странке и колеге из ДС и додали би то још да ћемо подржати овај амандман зато што сматрамо да уколико већ нисмо успели да вратимо Владу на онај текст Споразума који је потписао са просветарима да треба одустати од ових импровизација које имамо у овом предлогу закона и да сматрамо да је овај предлог закона управо једна импровизација од које треба одустати, јер не треба да… (Искључен микрофон.)

 ПРЕДСЕДАВАЈУЋИ: Дао сам и 15 секунди више, не могу да вам дам време које немате.

 Пошто смо завршили претрес о амандманима закључујем претрес Предлога закона у појединостима.

 Пошто смо обавили претрес Предлога закона у начелу и појединостима, Народна скупштина ће у дану за гласање одлучивати о Предлогу закона у начелу, појединостима и целини.

 Дајем паузу од пет минута.

(После паузе – 16.00)

 ПРЕДСЕДАВАЈУЋИ (Игор Бечић): Настављамо са радом и прелазимо на дневни ред, по предлогу о стављању на дневни ред нове тачке по хитном поступку у току седнице, сагласно члану 168. став 3. Пословника Народне скупштине.

 Подсећам вас да је народни посланик Зоран Бабић, на основу члана 168. став 3. Пословника Народне скупштине, предложио да се по хитном поступку стави на дневни ред ове седнице Предлог одлуке о изменама Одлуке о разрешењу и именовању чланова и заменика чланова Републичке изборне комисије, који је поднео Народној скупштини 12. новембра 2015. године.

 Према члану 168. став 3. Пословника, по предлогу за стављање на дневни ред предлога за избор, именовање, разрешење и престанак функције по хитном поступку у току седнице, Народна скупштина може одлучивати под условом да седници присуствује већина од укупног броја народних посланика.

 Према томе, пре него што пређемо на одлучивање о овом предлогу, потребно је да утврдимо кворум.

 Молим посланике да убаце своје идентификационе картице у посланичке јединице електронског система.

 Молим вас, пошто видимо да је у сали већина посланика, али систем није добар, морамо поновити.

 Поново убаците картице.

 Констатујем да је применом електронског система за гласање утврђено да је у сали присутно 147 народних посланика, односно да је присутна већина од укупног броја народних посланика и да постоје услови за одлучивање.

 Стављам на гласање предлог народног посланика Зорана Бабића да се стави на дневни ред ове седнице Предлог одлуке о изменама Одлуке о разрешењу и именовању чланова и заменика чланова Републичке изборне комисије.

 За 142, против четири, није гласало шест, од 152 посланика.

 Констатујем да је Народна скупштина већином гласова прихватила овај предлог.

 Настављамо рад.

 Прелазимо на 6. тачку дневног реда – ПРЕДЛОГ ОДЛУКЕ О ИЗМЕНАМА ОДЛУКЕ О РАЗРЕШЕЊУ И ИМЕНОВАЊУ ЧЛАНОВА И ЗАМЕНИКА ЧЛАНОВА РЕПУБЛИЧКЕ ИЗБОРНЕ КОМИСИЈЕ

 Примили сте Предлог одлуке коју је поднео народни посланик Зоран Бабић, председник посланичке групе СНС.

 Пре отварања јединственог претреса, подсећам вас да укупно време расправе за посланичке групе износи пет часова.

 Молим посланичке групе да приложе списак дискутаната, пријаве за реч.

 Сагласно члану 92. став 3. Пословника Народне скупштине, отварам јединствени претрес о Предлогу одлуке.

 Да ли предлагач народни посланик Зоран Бабић, председник посланичке групе СНС, жели реч? (Не)

 Да ли известилац надлежног одбора жели реч? (Не)

 Да ли председници, односно представници посланичких група желе реч? Реч има народни посланик Марко Ђуришић.

 МАРКО ЂУРИШИЋ: Председавајући, морам прво да признам да сам збуњен. Сада је 16.03 часова, када би требало, по обавештењу председнице Народне скупштине, да имамо почетак нове седнице Народне скупштине. Уместо тога, имамо нову тачку дневног реда - Предлог одлуке о изменама Одлуке о разрешењу и именовању чланова и заменика чланова Републичке изборне комисије.

 Није предлагач ништа рекао о предлогу ове одлуке и вероватно не би ни требало да буде много тога спорно. Али, има једна ствар која мени није јасна и о којој желим да говорим.

 Пре нешто више од годину дана, када је СНС водила кампању деакумулирања функција својих функционера, спомињало се име Дејана Ђурђевића, председника РИК. Господин Ђурђевић је тада, поштујући тада наводно одлуку Главног одбора СНС-а поднео оставку на место председника РИК, у августу 2014. године. Та оставка до дана данашњег, 16. новембра, није произвела никакво дејство. Господин Ђурђевић обавља функцију председника РИК, прима накнаду од 39.000 динара месечно као председник РИК. С обзиром да данас мењамо одређене чланове РИК-а, постављам питање – зашто не мењамо господина Дејана Ђурђевића? Шта се десило са његовом оставком?

 Да ли је то била још једна шарена лажа владајуће коалиције и представа за грађане о наводном деакумулирању функција, а да се у суштини не дешава ништа? Зашто данас не расправљамо о томе да престаје мандат господину Дејану Ђурђевићу, који је наводно поднео оставку, на основу његове изјаве од 7. августа 2014. године? Ми је нисмо добили, макар је ја нисам видео. Можда је стигло у овој гомили папира коју добијамо.

 Зашто данас, 15 месеци пошто је наводно господин Ђурђевић поднео оставку, предлога за његово разрешење нема? То није једини случај те фарсе са деакумулирањем функција. Има овде посланика који су се наводно деакумулирали, а да се ништа није десило. Остали су на истим функцијама, наставили да примају стотине хиљада динара месечно из буџета Републике Србије.

 ПРЕДСЕДНИК: Уважени посланиче, да ли имате нешто да кажете у вези предложених кандидата, а не у вези непредложених кандидата?

 МАРКО ЂУРИШИЋ: Тема дневног реда је Предлог одлуке о изменама Одлуке о разрешењу и именовању чланова и заменика чланова Републичке изборне комисије.

 ПРЕДСЕДНИК: Даље, шта пише у Предлогу?

 МАРКО ЂУРИШИЋ: Са предлогом да се у складу са чланом 168. став 3. по хитном поступку стави на дневни ред Пете седнице Другог редовног заседања.

 ПРЕДСЕДНИК: Тако је. И ко је предлаже?

 МАРКО ЂУРИШИЋ: То је требало да каже предлагач.

 ПРЕДСЕДНИК: Не, добили сте писмено.

 МАРКО ЂУРИШИЋ: С обзиром да је господин Ђурђевић изабран на предлог СНС-а на место члана, а затим и председника РИК-а, постављам питање – где је његово име на овом папиру? Говорим о томе да је његова оставка пре 15 месеци била фарса. То је врло тема дневног реда.

 Жао ми је, долазили сте у салу, нисте могли да слушате, могу да поновим…

 ПРЕДСЕДНИК: Немојте, молим вас, да понављате.

 МАРКО ЂУРИШИЋ: Значи овде имамо замену чланова са места члана на место заменика и друге ствари, ми то не споримо, то је право СНС на основу броја мандата у Скупштини да мења своје представнике у РИК.

 Питам где је господин Ђурђевић, како он може и даље да врши функцију председника РИК ако је дао оставку? Шта ћемо ако премијер ипак одлучи да распише изборе? Ко ће спровести те изборе? Да ли ће се ставити питање законитости и легитимности тог изборног процеса који спроводи РИК којом председава човек који је пре 15 месеци, како је јавност обавештена, да је дао оставку. Ви то нисте стављали на дневни ред до данас. Данас сте решили да одложите од јуче за данас почетак нове седнице…

 ПРЕДСЕДНИК: Посланиче, без баба и жаба на овој седници …

 МАРКО ЂУРИШИЋ: Уместо тога имамо допуну дневног реда…

 ПРЕДСЕДНИК: Могу да ставим на дневни ред само документ који ми неко предложи, не могу да измислим документ. Јел' се слажемо барем у нечему.

 МАРКО ЂУРИШИЋ: Тако је, наравно. Предложен је овај документ и ја питам где је име Дејана Ђурђевића? Да ли је та оставка била фарса?

 ПРЕДСЕДНИК: Добро, када будем добила некакав документ који се буде односио на неког другог …

 МАРКО ЂУРИШИЋ: Да ли је он наставио већ 15 месеци да прима накнаду на место председника РИК од 39.000 динара? Шта ћемо са законитошћу рада РИК ако је председник РИК наводно дао оставку, поштујући одлуке страначких органа странке која га је предложила и гласовима изабрала за то место.

 Значи, ово је озбиљна тема и видим да ви хоћете да пређете преко ње брзо да би не знам шта брзо овде урадили, али мислим да ово захтева одговор …

 ПРЕДСЕДНИК: Како да вам дам одговор на нешто што није на дневном реду.

 МАРКО ЂУРИШИЋ: Где је та оставка за коју је господин Ђурђевић рекао Танјугу, агенцији коју сте угасили пре неки дан – поднео сам оставку на место председника РИК и она је данас предата Скупштини? Где је та оставка питам, од 7. августа 2014. године?

 ПРЕДСЕДНИК: Добро, имате ли нешто да кажете у вези предложених кандидата.

 МАРКО ЂУРИШИЋ: Имам ја да говорим још, само ви полако, стрпљиво. Тек је шести минут.

 ПРЕДСЕДНИК: Имам ја времена, пошто волим да радим. Знам ко није у клупама када му се не ради.

 МАРКО ЂУРИШИЋ: И ја знам ко није, тако да …

 ПРЕДСЕДНИК: И ја исто, тако да се ту слажемо.

 МАРКО ЂУРИШИЋ: Ја сам ту, користим време …

 ПРЕДСЕДНИК: Него, пошто добијам стално пацке о поштовању Пословника, па мало да се потрудим да га некако поштујем, дакле имате ли било шта да кажете о предложеним кандидатима и права да свака посланичка група предложи баш своје кандидате?

 МАРКО ЂУРИШИЋ: Ево да прочитам правни основ. Правни основ за доношење одлуке садржан је у члану 33. Закона о избору народних посланика којим је утврђено да РИК у сталном саставу именује Народна скупштина на предлог посланичких група Народне скупштине.

 Тако је господин Бабић као председник највеће посланичке групе предложио између осталих и Срђана Смиљанића, др Драгана Вукомировића и Јану Љубичић које данас треба да разрешимо чланства у РИК. Читам разрешавају се чланства, нисам читао ко има коју функцију, могу и то уместо господина Бабића да урадим, није мени проблем. И предложио је да именујемо Јану Љубичић, дипл. правника, за члана РИК, др Миладина Ковачевића за члана и Срђана Смиљанића дипл. правника за секретара РИК.

 Не могу овде да прочитам име Дејан Ђурђевић, а прочитао сам да је дао оставку јер поштује одлуке органа странке. Господин Дејан Ђурђевић је дао оставку пре 15 месеци, предао ју је каже у Скупштини 7. августа 2014. године. Данас је 16. новембар 2015. године. Петнаест месеци и неколико дана, колико времена треба да та оставка од писарнице дође овде до нас у Скупштину, да је ми констатујемо, да констатујемо да је господину Дејану Ђурђевићу престао мандат, да он не прима више 39.000 динара месечно и да РИК изабере новог председника.

 Питам – како РИК може да ради. Као што знате она је спроводила процес избора за националне савет националних мањина, значи поред републичких избора има и друге обавезе по закону. Ми имамо ситуацију да 15 месеци имамо председника у оставци. У реду, није владајућа већина од великог посла, силних реформи и замаха није стигла да стави на дневни ред и ставља данас по хитном поступку, али заборави да стави разрешење господина Дејана Ђурђевића …

 ПРЕДСЕДНИК: Молим вас да ми донесете те папире овамо, значи предато парламенту па ћемо ви и ја да седнемо и да се договоримо када ће то да буде на дневном реду. Само да ми донесете за шта тврдите да је предато парламенту, а ја немам …

 МАРКО ЂУРИШИЋ: Ја постављам питање вама где је та оставка као председници Скупштине, а председнику посланичке групе где је предлог за новог члана …

 ПРЕДСЕДНИК: Уважени посланиче, не можемо да се играмо жмурке ви и ја па да тражимо нешто што немамо …

 МАРКО ЂУРИШИЋ: Имамо изјаву Дејана Ђурђевића како он поштује одлуку странке …

 ПРЕДСЕДНИК: Дајте ми и то молим вас …

 МАРКО ЂУРИШИЋ: Даћу вам када завршим …

 ПРЕДСЕДНИК: Будите љубазни да ми одмах дате као председавајућем да видим да ли сам направила некакву грешку, да видим када је то предато …

 МАРКО ЂУРИШИЋ: Не, нисте ви направили грешку, грешка је у предлогу који је господин Бабић послао, где нема имена господина Дејана Ђурђевића за разрешење …

 ПРЕДСЕДНИК: Хајде нам прочитајте како гласи предлог тачно, јавности ради. Дакле, ко се предлаже на која места и ко се замењује и одмах ћемо видети да сте ви у заблуди …

 МАРКО ЂУРИШИЋ: Немам намеру да радим ваш посао и да понављам оно што сам већ рекао.

 Рекао сам и који је предлог људи да се разреше, који је предлог за именовање. Све оно што колега Бабић није урадио урадио сам ја …

 ПРЕДСЕДНИК: Немате право, вис те друга партија.

 МАРКО ЂУРИШИЋ: Ја постављам питање…Значи ово јесте да кажем право највеће посланичке групе да оне чланове сразмерно броју посланика које има у саставу РИК мења. Не улазим у то право, али постављам питање – зашто не мењамо господина Ђурђевића ако је он дао оставку?

 ПРЕДСЕДНИК: Добро, можда се он вама не допада, али нисте иста партија. Донесите ми тај папир …

 МАРКО ЂУРИШИЋ: Немам ништа против господина Ђурђевића, само говорим о томе да је …

 ПРЕДСЕДНИК: Ви имате у рукама неки папир, а у ствари га немате …

 МАРКО ЂУРИШИЋ: Говорим о томе да је политика СНС фарса и да када крене прича како треба да се функционери деакумулирају функција, онда наводно неко даје оставке, али се са тим оставкама не деси ништа.

 Петнаест месеци се ништа не деси, господин Ђурђевић је и даље председник РИК …

 ПРЕДСЕДНИК: Посланиче, страшно кршим Пословник у ових 12 минута и бојим се да ће ми посланици остали, осим вас, замерити јер страшно кршим Пословника. Пуштам вас да причате о чему год хоћете …

 МАРКО ЂУРИШИЋ: Не, ја причам о теми …

 ПРЕДСЕДНИК: А ви сте неко ко мене стално опомиње да поштујем Пословник и да сам врло флексибилна. Сада покушавам према вама да будем флексибилна, али бојим се да ће ми друге посланичке групе страшно замерити …

 МАРКО ЂУРИШИЋ: Није лоше …

 ПРЕДСЕДНИК: Мени је стало да ми не замере посланици тако нешто више од два пута дневно.

 МАРКО ЂУРИШИЋ: Није лоше председнице да вам поред нас из опозиције и неко други нешто замери. Ево, добио сам сада оставку заведену 7.8.2014. године.

 ПРЕДСЕДНИК: Где?

 МАРКО ЂУРИШИЋ: Печат Народне скупштине овде горе у заглављу.

 ПРЕДСЕДНИК: Које године?

 МАРКО ЂУРИШИЋ: 7.8.2014. године. Ви сте били тада председница Скупштине и тада сте били члан СНС и као одлуку Главног одбора донели сте одлуку да функционери не могу да имају више од једне функције …

 ПРЕДСЕДНИК: Добро. Да ли је то …

 МАРКО ЂУРИШИЋ: Поштујући ту одлуку …

 ПРЕДСЕДНИК: Молим вас посланиче, да би дошли до истине…

 МАРКО ЂУРИШИЋ: Ја вас питам – зашто та оставка, односно зашто предлог за његову разрешење није данас на дневном реду? Не питам ништа ненормално…

 ПРЕДСЕДНИК: Посланиче, ја не предлажем. Истине ради, лепо и полако да објаснимо грађанима Србије …

 МАРКО ЂУРИШИЋ: Ми сада полемишемо или ја користим моје време?

 ПРЕДСЕДНИК: Ви стално мене нешто питате.

 МАРКО ЂУРИШИЋ: Ја ћу вама да кажем. Ви знате да по Пословнику не могу директно да се обраћам другим посланицима, могу само вама.

 ПРЕДСЕДНИК: Аха, па стално говорите – зашто ја, па зашто ја.

 МАРКО ЂУРИШИЋ: Ја се обраћам вама као председнику, односно председавајућем …

 ПРЕДСЕДНИК: Не могу да ставим на дневни ред нешто што није предложено. Предложено је нешто стото. То је као када би ме питали – зашто ћемо сутра да расправљамо о законима из ресора министарке Зоране Михајловић, а ви ме стално питате где је Иван Тасовац. Ето тако делује ова расправа.

 МАРКО ЂУРИШИЋ: Да наставимо ову дискусију. Господин Ђурђевић је написао да ову оставку подноси из личних разлога. (Искључен микрофон.) Зашто сте ми одузели реч?

 ПРЕДСЕДНИК: Нисам вам одузела реч, него реците шта имате да кажете о дневном реду, о тачки, о предложеним кандидатима.

 Значи, то је право једне политичке партије која је парламентарна да мења своје чланове те и те са другима, што је она и правно-политички учинила, а ви стално спомињете неког човека који није на дневном реду. Биће можда, али то је ствар предлагача.

 То је на нивоу као када би ми остали питали – зашто неко не замени Борка Стефановића? Не могу то да дозволим. Зашто је он члан неког одбора када сви очекују да не буде члан тог одбора? Ипак смо ми различите партије. Свако ради оно што сматра за сходно да је добро и опортуно политички за своју странку, а ви се сада мешате у рад једне политичке партије и политичке групе овде, посланичке групе.

 Према томе, не могу да дозволим, стварно не могу да дозволим, јер ће расправа сада бити и у другом смеру исто таква. Питаће неко неког – где су неки ваши посланици, што не мењате овог за оног?

 (Марко Ђуришић: Не могу …)

 Знам да не можете, али ваша је тенденција да и даље говорите оно што није на дневном реду.

 (Марко Ђуришић: То јесте проблем.)

 Јесте. Познајемо се довољно.

 (Марко Ђуришић: Молим вас да размислите и да ми укључите микрофон.)

 Размислићу.

 Дакле, колико знам, на дневном реду су господин са моје леве стране, секретар парламента и госпођа Јана Љубичић. Нико други.

 (Марко Ђуришић: Ја вас молим да ми дате реч. Веома сам у теми.)

 Ви уопште нисте у теми. Сада ћу вам доказати.

 МАРКО ЂУРИШИЋ: Хвала. Ми данас усвајамо одлуку о разрешењу и именовању чланова и заменика чланова РИК. Постављам питање, ако постоји оставка на место председника РИК, господина Дејана Ђурђевића, зашто …

 ПРЕДСЕДНИК: То није на дневном реду. Дубоко вам се извињавам. Сигурно ћете имати прилике да говорите још …

 Јел' вама не сметају кандидати ови? Немате ништа да кажете о њиховој биографији, о било чему?

 МАРКО ЂУРИШИЋ: Немам ништа против. Ништа ми не смета.

 ПРЕДСЕДНИК: Јел' нису достојни тог места?

 МАРКО ЂУРИШИЋ: Смета ми што РИК има председника у оставци већ 15 месеци. Тиме се доводи у питање легитимност рада РИК. Мислим да је потпуно у реду када говоримо о одлуци о изменама Одлуке о разрешењу и именовању да поставим питање – зашто не разрешавамо господина Ђурђевића који је дао оставку?

 Значи, нисам рекао ништа лоше о њему и његовом раду. Он је човек сам дао оставку из личних разлога. Само вас молим да ту оставку овде констатујемо како РИК не би дошла у проблем легалитета и легитимности свога рада. Нисам и немам ништа против ових других кандидата. Вероватно не бих ни користио ову прилику да говорим, али морам да укажем на ову чињеницу.

 Могли смо о томе да ћутимо и о томе да не говоримо 15 месеци јер господин Бабић није излазио са предлогом. Ако је данас изашао са предлогом, мислим да је у крајњој линији обавезан да говори зашто није уважио он оставку, јер једино тако могу да разумем – да господин Бабић није уважио оставку господина Ђурђевића и да зато није предложио његово разрешење и избор неког новог члана. Да је то део ове одлуке, ја не бих имао никакво питање, ни коментар и ова расправа би била готова.

 Мислим да је моја реакција потпуно оправдана. Није политичка. Говори о томе какав је однос према раду државних органа. Један од тих органа је РИК, чији председник је 15 месеци у оставци због тога што је поштовао политику, политичке одлуке своје странке. Ништа није спорно, али је очигледно спорно да се то спроведе у дело, да се захвалимо господину Ђурђевићу на његовом раду у РИК и да изаберемо неког другог кандидата на то место и да РИК може да ради у пуном капацитету и да нико не може сутра да постави питање легалности и легитимности рада РИК.

 Могу да понављам ово колико год је потребно. Знате, кажу – паметном је доста једном говорити, а ја сам овде рекао више од једног пута, па нека грађани закључе сами. Хвала.

 ПРЕДСЕДНИК: Јавности ради да поновим да заиста не могу ставим на дневни ред нешто што ми нико није предложио.

 Посланиче, ви ћете ме подучити како се то ради. Можда је то било некада у не тако давној прошлости стављати на дневни ред нешто што ти нико није предложио. Да ли је тако посланиче?

 (Марко Ђуришић: Нисам обратио пажњу на оно што говорите.)

 Жао ми је што не обраћате пажњу на оно што председник покушава да вам објасни. Ко се још јавља за дискусију? Предлагач, изволите.

 ЗОРАН БАБИЋ: Госпођо председнице, на свашта су неки људи спремни само да би добили пет минута славе или 20 минута на РТС-у. На свашта, па чак и толико пута да понављају једну исту реченицу, али онда оно што ме је повредило и увредило, оно што је повредило и увредило и остале колегинице и колеге који седе овде је да је он то понављао зато што је само он тако паметан и он то схвата на прву лопту и на прву реченицу, а сви ми остали смо не знам ти какви па то не схватамо, па мора ето он да нам објашњава.

 Господин Дејан Ђурђевић, кога је господин Ђуришић поменуо бар једно 30 пута, ваљда због тога што нема никакву аргументацију да оспори овај предлог и ову одлуку, редовни је професор Правног факултета који је завршио на време, а не у 30 и не знам којој години онако у вечерњим часовима, него на време. Професор је на Правном факултету. Предаје насловно право, наследно право опростите. Директор је Републичког секретаријата за законодавство и не постоји ниједна једина замерка на рад господина Дејана Ђурђевића у оквиру рада РИК.

 То што колега Ђуришић не разуме политичке одлуке, а на крају крајева и моралне одлуке коју је донела СНС о непостојању дуплих функција, то више иде њему на душу. Поносан сам што сам члан СНС. Поносан сам зато што за колегу и пријатеља имам господина Дејана Ђурђевића који је члан председништва СНС, поред тога што је угледни професор наследног права на Правном факултету у Београду. Ово све понављам да они који не чују и праве се да не чују да чују и да запамте.

 Такође сам поносан што сам, поред хиљада колега и колегиница из СНС, поднео оставку на чланство у Надзорном одбору Саобраћајног предузећа „Ласта“ још 1. септембра прошле године, што сам поднео оставку на место председника Ватерполо савеза, зато што за колегу и сарадника имам господина Александра Мартиновића који је такође поднео оставку на место председника Надзорног одбора „Галеника“, као и на место, односно чланство у Надзорном одбору Агенције за приватизације РС и зато што је нама држава, ресурси, новац свих грађана РС изнад, много изнад личних бенефиција и личних интереса и било какве плате било где, и уместо што је колега пробао да оспори некога ко би о праву могао да предаје и њему и мени, боље би било да је рекао – ево шта смо ми радили, ево ми смо радили боље.

 Али, пошто ту аргументацију нема, онда нас је 20 минута бомбардовао једном истом реченицом, поново, изнова и изнова. У свакој реченици Дејан Ђурђевић, а верујем да је био информисан и да је информисан, бар да му је прочитао функцију, проф. др Дејан Ђурђевић. Са великим поштовањем се односе и остале колеге и студенти према њему, па је ред да се са истим начином и ми односимо, него што ћемо да млатимо неким папирима и да тражимо оно што ни сами нисмо спремни да урадимо.

 ПРЕДСЕДНИК: Да ли се још неко јавља за реч од овлашћених? (Не.) Онда прелазимо на листу. Реч има народни посланик Јанко Веселиновић. Изволите.

 ЈАНКО ВЕСЕЛИНОВИЋ: Поштована председнице, ова је тема „Покрету за преокрет“ веома битна. Овде се доноси одлука о томе да ли ћемо имати поштене изборе или планирате да купујете изборе и крадете на изборима…(искључен микрофон.)

 (Јанко Веселиновић: Прекинули сте.)

 ПРЕДСЕДНИК: Потпуно свесно. Не дозвољавам да овде било ко кога сумњичи за крађу.

 (Јанко Веселиновић: Дозволите ми да објасним.)

 Нећете објашњавати увреде. Само још фали да објашњавамо увреде.

 Без увреда, изволите.

 ЈАНКО ВЕСЕЛИНОВИЋ: Дакле, на дневном реду имамо избор, односно именовање чланова РИК-а, односно разрешење чланова РИК-а. Ти људи треба да воде рачуна да избори буду поштени.

 Овде имамо предлоге за разрешење одређеног броја чланова РИК-а и именовање одређеног броја чланова РИК-а. Њихова имена смо добили сада. Нисмо могли да се упознамо са тим ко су они, шта су радили у животу, да ли су оспособљени да обављају такву једну одговорну, рекао бих часну дужност, да обезбеде да наредни избори у Србији буду поштени.

 Једино име које ја овде са ове листе могу рећи да познајем и о коме могу да дискутујем, то је госпођа Јана Љубичић. Госпођа Јана Љубичић је разрешена и предлаже се да опет буде именована за члана РИК-а. Очекујем, као што сам рекао, у име „Покрета за преокрет“, да ови избори буду поштени, и ја вас питам, тј. питам предлагача – да ли је тачно, пошто овде то не пише, да је Јана Љубичић именована, ја сам тако разумео, за државног секретара у МУП-у?

 Дакле, не само што се ради о сукобу интереса, о коме је колега Ђуришић говорио наводећи пример једног од људи који није професор насловног права, него наследног права, за насловно право ја у својој пракси нисам чуо, то је вероватно нека нова грана права, али Јана Љубичић је, дакле, на месту државног секретара у МУП-у.

 Постоји једна згодна народна изрека, нећу је целу цитирати, о чувању купуса. Како мислите да високи функционер СНС-а, кандидат за посланика СНС-а, а сада на месту некога ко треба да обезбеди да се на изборима гласови не купују, не краду итд, буде члан РИК-а, да уједно води евентуално истраге о евентуалним злоупотребама изборног права и да буде члан те изборне комисије на неки начин, коју треба да контролише?

 Дакле, ова је седница неприпремљена. Нисмо имали довољно аргумената да дискутујемо, нисмо имали могућност да се упознамо са кандидатима, иако је, понављам, ово од круцијалне важности за наредне изборе у Србији, за чињеницу да ли ће они бити поштени или неће бити поштени.

 „Покрет за преокрет“ је ових дана поднео предлог измена Кривичног закона, који би се могао назвати закон за поштене изборе, и избор чланова РИК-а је од круцијалног значаја за поштене изборе. Да ли је неко у сукобу интереса, као што је уважени професор о коме смо данас говорили, могли смо се упознати да смо имали предлог, да само имали сазив.

 Данас смо имали једну седницу, наставак једне седнице. Тој седници се приближила друга седница, која је требало да буде сутра. Ушли смо у салу да расправљамо о тачкама дневног реда за ту нову седницу. Предложена је нова тачка дневног реда – избор чланова РИК-а. Па, ви сте и сами себе превазишли.

 Дакле, сами себе сте превазишли у начину да Народну скупштину претворите у нешто што јој не доликује, да подредите све партијском интересу и да практично ми овде будемо, стицајем околности смо се ми укључили у ову расправу, без документације, без папира, без могућности да на прави начин учествујемо. Због тога ћу гласати против.

 ПРЕДСЕДНИК: Хвала, посланиче. Дужна сам као посланику да вам одговорим, иако нисам предлагач, да сте материјал за ову тачку добили 12. новембра.

 Мени је јако жао што ви немате посланичку групу, па не можете да предложите чланове Комисије, али ово је право посланичке групе СНС да предложи и да мења. До сада се никада, никада није спорило ниједној посланичкој групи да предлаже кога жели и да мења кога жели. То су сада нови принципи које покушавате да унесете у рад овог парламента и у неке наше обичаје међусобног уважавања.

 Значи, не можемо да предлажемо једни другима ни кога би ми волели да видимо у неком одбору или комисији. Када будете имали посланичку групу, нико се ни вама неће мешати у то, а сада је немате. Немојте јавност да обмањујете да је овде све подређено партијским интересима. Па, нормално, овде су партије у парламенту. Чему да буду подређени интереси предлагања, него интересима политичких странака, за које су грађани гласали и омогућили им да у парламенту одређени број људи представљају, зависно процентуално од тога колико су освојили на изборима?

 Морам да реагујем јер се овде читавог дана обмањује јавност, а то не могу да дозволим, са разноразним неким опсервацијама како је нешто угрожено у овом парламенту. Није ништа угрожено. Угрожено је сада право посланичке групе СНС да предложи и да мења кога жели на својој квоти. Морам да објасним то.

 Реч има народни посланик Марко Ђуришић.

 Пошто нема листе, нико се није јавио, имате две минуте вашег времена по члану 96. Изволите, искористите.

 МАРКО ЂУРИШИЋ: Хвала, председнице. Ја од предлагача ове одлуке нисам добио одговор зашто се не поштује воља професора доктора Дејана Ђурђевића, његова писано изражена воља од 7. августа 2014. године, да подноси оставку на место председника РИК-а. Значи, не оспоравам право СНС да предложи новог председника.

 Не могу да разумем зашто не разрешимо претходног већ 15 месеци, који је сам поднео оставку, поштујући одлуку странке која га је изабрала у великој кампањи деакумулације функција у тој странци, где су појединци имали по пет-шест функције, где су месечно приходовали и приходују још увек из буџета 300-400 хиљада динара.

 Господин проф. др Дејан Ђурђевић је решио, и то је нагласио, да се он одриче функције места председника РИК-а, на којој месечно зарађује 39.000 динара, поштујући одлуку странке. Сада ми 15 месеци не можемо ту одлуку да усвојимо, не можемо да испоштујемо његову вољу.

 Поставио сам питање – легитимности и рада и одлука, такво је Републичке изборне комисије, где имамо, с једне стране, оставку председника, а са друге стране имамо председника који седи и обавља ту функцију и прима накнаду, због које је и дао оставку.

 И, шта ће се десити са одлукама Републичке изборне комисије ако се сутра распишу избори? Могло је то да нам се деси пре месец дана. Премијер је то одлучивао једне ноћи, хоће, неће и на крају је одлучио да неће, а шта да је одлучио да хоће? Изборе би спроводио РИК са председником који је у оставци и неко би могао да се жали на резултат тих избора и да доведе земљу у неописиву кризу.

 Мислим да је неодговорно од шефа посланичке групе, највеће посланичке групе да не констатујемо оставку председника РИК-а из његове странке. Хвала.

 ПРЕДСЕДНИК: Мислим да су вас сви разумели. Владимир Маринковић се грешком јавио, зар не? Реч има народни посланик Зоран Бабић. Изволите.

 ЗОРАН БАБИЋ: Госпођо председнице, Републичка изборна комисија ни у чему у свом раду не трпи, ни у квалитету, ни у функционалности, а господин Ђуришић би више требало да води рачуна о томе што он и његова политичка опција оваквим радом и оваквим политичким ставовима ће бити све мање тема Републичке изборне комисије.

 Знате, када неко склизне испод цензуса, када неко падне испод цензуса, када га људи у Србији неће и то покажу и на једним, и на другим, и на трећим изборима, не знам што се онда он брине о РИК, све мање ће РИК да се бави СДС и свим тим удруживањима и свему томе што прати политички рад Бориса Тадића.

 Републичка изборна комисија у оваквом саставу ради, функционише у пуном квалитету. С друге стране, постоје посланици који верујем да између два твита које шаљу из ове сале, морају да знају да немају, да ниједан народни посланик нема право да одређује да ли је неко у сукобу интереса или није у сукобу интереса.

 Да ли је неко у сукобу интереса или није у сукобу интереса одређује Агенција за борбу против корупције, по Закону о Агенцији за борбу против корупције. Онда је проблем када професор права хоће да тај закон стави ван снаге, па да он сам одређује да ли је неко у сукобу интереса или није у сукобу интереса.

 Такође, да ли је неко у сукобу интереса или није у сукобу интереса, а ово је кратак курс за професоре права који имају преча посла вероватно разговарајући телефоном или шаљући твитове, да знају да ли је неко у сукобу интереса одређује Владин Одбор за мандатна питања, али завршно и коначно Агенција за борбу против корупције.

 Огроман је проблем када неко са овог места као народни посланик, као професор права умањује вредност Агенције за борбу против корупције и каже – ја сам агенција. Он је тај који ће одлучити да ли је неко у сукобу интереса или није у сукобу интереса. Не, господо, то се ради по законима и Уставу ове земље.

 Уосталом, госпођа Љубичић која је изазвала ову, ничим изазвана изазвала ову полемику, веома је одговорно у два мандата радила посао генералног секретара Народне скупштине Републике Србије. Тај квалитет на послу генералног секретара Народне скупштине Републике Србије је квалификовао и за место државног секретара у МУП, али и за све оно што ради у оквиру РИК.

 Видим да је неким људима у овој сали највећи проблем што је неко члан СНС. Ја их разумем, јер они немају тај проблем, јер немају ни странку. Немају ни чланство, имају неки покрет, немају ни бираче, немају ништа и онда им је проблем када неко други има и чланове и сараднике и пријатеље и подршку код грађана Републике Србије.

 Још једном ћу поновити за оне који не желе да чују. Да ли је неко у сукобу интереса или није у сукобу интереса одредиће Агенција за борбу против корупције и Владин Одбор за мандатна питања, а РИК ради сасвим квалитетно и апсолутно нема разлога да се говори ван тачке дневног реда и да се помињу нека имена која сада нису ни на дневном реду, а о њима би требало говорити са пуним поштовањем.

 ПРЕДСЕДНИК: Хвала.

 (Марко Ђуришић: Реплика, директно сам поменут. Поменут сам презименом.)

 Нисте професор Правног факултета, не могу баш толико да будем флексибилна.

 Закључујем јединствени претрес о Предлогу одлуке.

 Пошто смо обавили јединствени претрес, Народна скупштина ће у дану за гласање одлучивати о Предлогу одлуке.

 С обзиром да је Народна скупштина завршила расправу о свим тачкама дневног реда ове седнице, сагласно члану 87. став 5. Пословника Народне скупштине, одређујем понедељак 16. новембар ове године са почетком у 16.45 минута као дан за гласање о тачкама дневног реда Пете седнице Другог редовног заседања Народне скупштине Републике Србије у 2015. години.

 Молим вас да утврдимо кворум пре него што пређемо на гласање.

 Констатујем да је применом електронског система за гласање утврђено да је у сали присутно 138 народних посланика.

 Прелазимо на 1. тачку дневног реда: – ПРЕДЛОГ ЗАКОНА О ДОПУНИ ЗАКОНА О БУЏЕТУ РЕПУБЛИКЕ СРБИЈЕ ЗА 2015. ГОДИНУ (гласање)

 Стављам на гласање Предлог закона о допуни Закона о буџету Републике Србије за 2015. годину, у начелу.

 За 136, уздржан један, није гласало 11, од 148 посланика.

 Скупштина је прихватила Предлог закона у начелу.

 Прелазимо на одлучивање по амандманима.

 На члан 1. амандман у истоветном тексту поднели су посланици Зоран Живковић и Владимир Павићевић.

 Стављам на гласање овај амандман.

 За 13, против пет, није гласало 135, од 153 посланика.

 Народна скупштина није прихватила овај амандман.

 На члан 1. амандман је поднела група од пет посланика посланичке групе СДА Санџака, Партија за демократско деловање.

 Стављам на гласање овај амандман.

 За 11, није гласало 143, од 154 посланика.

 Народна скупштина није прихватила овај амандман.

 На члан 1. амандман су поднели посланици Александар Сенић и Биљана Хасановић Кораћ.

 Стављам на гласање овај амандман.

 За 11, није гласало 143, од 154 посланика.

 Народна скупштина није прихватила овај амандман.

 На члан 1. амандман су заједно поднели народни посланици Благоје Брадић и Мирослав Маринковић.

 Стављам на гласање овај амандман.

 За 12, против један, није гласао 141, од 154 посланика.

 Народна скупштина није прихватила овај амандман.

 На члан 1. амандман је поднела посланик Бранка Каравидић.

 Стављам на гласање овај амандман.

 За 12, није гласало 143, од 155 народних посланика.

 Народна скупштина није прихватила овај амандман.

 На члан 1. амандман је поднео посланик Марко Ђуришић.

 Стављам на гласање овај амандман.

 За 12, није гласало 144, од 156 народних посланика.

 Народна скупштина није прихватила овај амандман.

 На члан 1. амандман су заједно поднели народни посланици Горан Богдановић и Слободан Хомен.

 Стављам на гласање овај амандман.

 За 11, није гласало 145, од 156 народних посланика.

 Народна скупштина није прихватила овај амандман.

 На члан 1. амандман су заједно поднели народни посланици Нинослав Стојадиновић и Иван Карић.

 Стављам на гласање овај амандман.

 За 12, нису гласала 144, од 156 народних посланика.

 Народна скупштина није прихватила овај амандман.

 На члан 1. амандман је поднео посланик Јанко Веселиновић.

 Стављам на гласање овај амандман.

 За 11, против један, није гласало 144, од 156 посланика.

 Народна скупштина није прихватила овај амандман.

 На члан 1. амандман је поднела посланица Александра Јерков .

 Стављам на гласање овај амандман.

 За 14, против један, није гласао 141, од 156 посланика.

 Народна скупштина није прихватила овај амандман.

 На члан 1. амандман је поднео посланик Иван Јовановић.

 Стављам на гласање овај амандман.

 За 11, против један, није гласало 144, од 156 посланика.

 Народна скупштина није прихватила овај амандман.

 На члан 1. амандман је поднела посланик Јована Јовановић.

 Стављам на гласање овај амандман.

 За 13, против један, уздржан један, није гласао 141, од 156 посланика.

 Народна скупштина није прихватила овај амандман.

 На члан 1. амандман су заједно поднели народни посланици Балша Божовић и Наташа Вучковић.

 Стављам на гласање овај амандман.

 За 13, није гласало 143, од 156 народних посланика.

 Народна скупштина није прихватила овај амандман.

 На члан 1. амандман је поднео народни посланик Душан Милисављевић.

 Стављам на гласање овај амандман.

 За осам, није гласало 148, од 156 народних посланика.

 Народна скупштина није прихватила овај амандман.

 На члан 1. амандман је поднео посланик Дејан Николић.

 Стављам на гласање овај амандман.

 За 10, није гласало 146, од 156 народних посланика.

 Народна скупштина није прихватила овај амандман.

 На члан 1. амандман је поднео посланик Борислав Стефановић.

 Стављам на гласање овај амандман.

 За 10, није гласало 147, од 157 народних посланика.

 Народна скупштина није прихватила овај амандман.

 На члан 1. амандман су заједно поднели народни посланици Драган Шутановац и Јован Марковић.

 Стављам на гласање овај амандман.

 За 12, није гласало 145, од 157 народних посланика.

 Народна скупштина није прихватила овај амандман.

 На члан 1. амандман су заједно поднеле народни посланици Весна Марјановић и Аида Ћоровић.

 Стављам на гласање овај амандман.

 За 11, није гласало 146, од 157 народних посланика.

 Народна скупштина није прихватила овај амандман.

 На члан 1. амандман је поднела посланик Гордана Чомић.

 Стављам на гласање овај амандман.

 За 14, није гласало 143, од 157 народних посланика.

 Народна скупштина није прихватила овај амандман.

 На члан 2. амандман, у истоветном тексту, поднели су народни посланици Зоран Живковић и Владимир Павићевић.

 Стављам на гласање овај амандман.

 За 12, против један, није гласало 145, од 158 посланика.

 Народна скупштина није прихватила овај амандман.

 Стављам на гласање предлог да се утврди постојање нарочито оправданих разлога да закон ступи на снагу раније од осмог дана од дана његовог објављивања.

 За 139, против осам, није гласало 13, од 160 посланика.

 Констатујем да је Народна скупштина посебно одлучила да постоје нарочито оправдани разлози за ступање закона на снагу у року краћем од осам дана од дана његовог објављивања.

 Сада приступамо гласању о Предлогу закона у целини.

 Стављам на гласање Предлог закона о допуни Закона о буџету Републике Србије за 2015. годину, у целини.

 За 142, није гласало 17, од 159 народних посланика.

 Констатујем да је Народна скупштина, већином гласова свих народних посланика, усвојила Предлог закона о допуни Закона о буџету Републике Србије за 2015. годину.

 Стављам на гласање ПРЕДЛОГ ЗАКОНА О ПОТВРЂИВАЊУ УГОВОРА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ КАЗАХСТАН О ИЗБЕГАВАЊУ ДВОСТРУКОГ ОПОРЕЗИВАЊА И СПРЕЧАВАЊУ ПОРЕСКЕ ЕВАЗИЈЕ У ОДНОСУ НА ПОРЕЗЕ НА ДОХОДАК И НА ИМОВИНУ у целини.

 За 152, није гласало шест, од 158 народних посланика.

 Народна скупштина је усвојила Предлог закона.

 Стављам на гласање ПРЕДЛОГ ЗАКОНА О ПОТВРЂИВАЊУ УГОВОРА ИЗМЕЂУ РЕПУБЛИКЕ СРБИЈЕ И КРАЉЕВИНЕ НОРВЕШКЕ О ИЗБЕГАВАЊУ ДВОСТРУКОГ ОПОРЕЗИВАЊА И СПРЕЧАВАЊУ ПОРЕСКЕ ЕВАЗИЈЕ У ОДНОСУ НА ПОРЕЗЕ НА ДОХОДАК у целини.

 За 154, нису гласала четири, од 158 народних посланика.

 Народна скупштина је усвојила Предлог закона.

 Стављам на гласање ПРЕДЛОГ ОДЛУКЕ О ИЗМЕНИ ОДЛУКЕ О ИЗБОРУ ЧЛАНОВА И ЗАМЕНИКА ЧЛАНОВА ОДБОРА НАРОДНЕ СКУПШТИНЕ РЕПУБЛИКЕ СРБИЈЕ, КОЈИ ЈЕ ПОДНЕЛА ПОСЛАНИЧКА ГРУПА БОРИС ТАДИЋ – СОЦИЈАЛДЕМОКРАТСКА СТРАНКА, ЗАЈЕДНО ЗА СРБИЈУ, ЗЕЛЕНИ СРБИЈЕ у целини.

 За 150, није гласало осам, од 158 народних посланика.

 Народна скупштина је усвојила Предлог одлуке.

 Стављам на гласање ПРЕДЛОГ ОДЛУКЕ О ДАВАЊУ САГЛАСНОСТИ НА ПРАВИЛНИК О УНУТРАШЊОМ УРЕЂЕЊУ И СИСТЕМАТИЗАЦИЈИ РАДНИХ МЕСТА У СТРУЧНОЈ СЛУЖБИ ЗАШТИТНИКА ГРАЂАНА.

 За 154, нису гласала четири, од 158 народних посланика.

 Народна скупштина је усвојила Предлог одлуке.

 Стављам на гласање ПРЕДЛОГ ОДЛУКЕ О ИЗМЕНАМА ОДЛУКЕ О РАЗРЕШЕЊУ И ИМЕНОВАЊУ ЧЛАНОВА И ЗАМЕНИКА ЧЛАНОВА РЕПУБЛИЧКЕ ИЗБОРНЕ КОМИСИЈЕ.

 За 143, против два, није гласало 13, од 158 посланика.

 Констатујем да је Народна скупштина, већином гласова свих народних посланика, усвојила Предлог одлуке о изменама Одлуке о разрешењу и именовању чланова и заменика чланова Републичке изборне комисије.

 Прелазимо на ПОВРЕДЕ ПОСЛОВНИКА.

 Народни посланик Зоран Живковић, на седници 10. новембра 2015. године, у 11 часова и 48 минута, указао је на повреду члана 126. Пословника Народне скупштине.

 Молим вас да одлучите да ли је повређен члан Пословника Народне скупштине.

 За 14, није гласало 146, од 160 народних посланика.

 Констатујем да је Народна скупштина одлучила да није повређен наведени члан Пословника.

 Народни посланик Марко Ђуришић, на седници 10. новембра 2015. године, у 11 часова и 56 минута, указао је на повреду чланова 172. и 176. Пословника Народне скупштине.

 Молим вас да одлучите да ли су повређени наведени чланови Пословника Народне скупштине.

 За 11, није гласало 148, од 159 народних посланика.

 Констатујем да је Народна скупштина одлучила да нису повређени наведени чланови Пословника Народне скупштине.

 Народни посланик Јанко Веселиновић, на седници 10. новембра 2015. године, у 11 часова и 59 минута, указао је на повреду члана 27. Пословника Народне скупштине.

 Молим вас да одлучите да ли је повређен наведени члан Пословника Народне скупштине.

 За 11, против један, није гласало 146, од 158 посланика.

 Констатујем да је Народна скупштина одлучила да није повређен наведени члан Пословника Народне скупштине.

 Народни посланик Марко Ђуришић, на седници 12. новембра 2015. године, у 11 часова и 30 минута, указао је на повреду члана 103. Пословника Народне скупштине.

 Молим вас да одлучите да ли је повређен наведени члан Пословника Народне скупштине.

 За 12, није гласало 146, од 158 народних посланика.

 Констатујем да је Народна скупштина одлучила да није повређен наведени члан Пословника Народне скупштине.

 Народни посланик Владимир Павићевић, на седници 12. новембра 2015. године, у 13 часова и 49 минута, указао је на повреду члана 103. Пословника Народне скупштине.

 Молим вас да одлучите да ли је повређен наведени члан Пословника Народне скупштине.

 За 13, није гласало 147, од 160 народних посланика.

 Констатујем да је Народна скупштина одлучила да није повређен наведени члан Пословника Народне скупштине.

 Народни посланик Зоран Живковић, на седници 12. новембра 2015. године, у 14 часова и 49 минута, указао је на повреду члана 106. Пословника Народне скупштине.

 Молим вас да одлучите да ли је повређен наведени члан Пословника Народне скупштине.

 За 11, није гласало 148, од 159 народних посланика.

 Констатујем да је Народна скупштина одлучила да није повређен наведени члан Пословника Народне скупштине.

 Народни посланик Јанко Веселиновић, на седници 12. новембра 2015. године, у 14 часова и 52 минута, указао је на повреду члана 107. Пословника Народне скупштине.

 Молим вас да одлучите да ли је повређен наведени члан Пословника Народне скупштине.

 За 12, није гласало 146, од 158 народних посланика.

 Констатујем да је Народна скупштина одлучила да није повређен наведени члан Пословника Народне скупштине.

 Народни посланик Наташа Вучковић, на седници 12. новембра 2015. године, у 16 часова и 06 минута, указала је на повреду члана 107. Пословника Народне скупштине.

 Молим вас да одлучите да ли је повређен наведени члан Пословника Народне скупштине.

 За 10, није гласало 148, од 158 народних посланика.

 Констатујем да је Народна скупштина одлучила да није повређен наведени члан Пословника Народне скупштине.

 Народни посланик Владимир Павићевић, на седници 16. новембра 2015. године, у 11 часова и 28 минута, указао је на повреду члана 104. став 1. Пословника Народне скупштине.

 Молим вас да одлучите да ли је повређен наведени члан Пословника Народне скупштине.

 За 11, није гласало 147, од 158 народних посланика.

 Констатујем да је Народна скупштина одлучила да није повређен наведени члан Пословника Народне скупштине.

 Поштовани посланици, обавештавам вас да ће почетак Шесте седнице Другог редовног заседања Народне скупштине почети одмах по завршетку гласања Пете седнице редовног заседања Народне скупштине.

 До кашњења почетка ове седнице дошло је због стављања на дневни ред Пете седнице тачке по хитном поступку у току седнице, сагласно члану 168. став 3. Пословника Народне скупштине.

 Народни посланик Марко Ђуришић, на седници 16. новембра 2015. године, у 12 часова и 40 минута, указао је на повреду члана 106. Пословника Народне скупштине.

 Молим вас да одлучите да ли је повређен наведени члан Пословника Народне скупштине.

 За 12, није гласало 146, од 158 народних посланика.

 Констатујем да је Народна скупштина одлучила да није повређен наведени члан Пословника Народне скупштине.

 Пошто је Народна скупштина обавила разматрање свих тачака дневног реда ове седнице и одлучивање о њима, сагласно члану 102. Пословника, закључујем Пету седницу Другог редовног заседања Народне скупштине Републике Србије у 2015. години.

(Седница је завршена у 17.05 часова.)